text:
喺西區扮完工,離開時我看了一吓手錶,時間尚早,不如去看海.無目的放空,任由可納百川嘅大海沖走悶熱同鬱結,簡直係香港人久違嘅奢侈.
慢慢行落石山街嘅長樓梯,我忍唔住伸手撫摸涼浸浸嘅石牆,想像現代發展都無法磨滅嘅歷史痕跡,完全沉醉喺呢份港式典雅.到石級底再往上望,又係另一幅罕有景象.我差啲以為自己穿越咗去邊一國嘅藝術村,畢竟香港好少可會有完美融合街景同社區參與嘅設計,喺凹凸不平嘅表面繪上散發童心嘅繽紛色彩,映襯住後面嘅老舊街燈同小拱門,真可愛,總會令人隨之會心一笑,尤其是早就遺忘點樣欣賞身邊事物嘅大人.
一直向外行,就到打卡勝地嘅-海旁.堅尼地城嘅海係獨特嘅,明明沿住東區走廊都見到維港係帶點灰綠,但一到西區就會突然間變成深邃嘅藍,係只會屬於海洋嘅自然冷色.有陽光嗰陣,海面就會一閃一閃,好似小星星咁,低調而耀眼,好想撈起觸碰吓再據為己有.加上一望無際嘅海平線,間中有幾艘船徐徐駛過,海鷗白鴿緩緩飛過,微風又輕輕吹過,我彷如置身一片與世隔絕嘅淨土,恬靜淡然,遠離俗世嘅煩囂.可能你覺得我吹大咗,但我真係好羨慕本區居民,生活喺得天獨厚嘅小區,一落樓行幾步就可以飽覽如畫般嘅壯麗景色,午後無事無幹就可以出嚟曬下太陽,釣吓魚過吓癮,發吓呆攤唞吓,簡單嘅日常原來都可以咁幸福.
但係我仍然唔滿足,抬頭見是日天朗氣清,於是決定搏一鋪,再一路向西,行到唞晒 大氣,大汗疊細汗,都要去最出名嘅泳棚睇日落.
「呀妹,呢邊呀.」可能見我烚吓烚吓咁搵緊路,著住白背心直間褲嘅做緊體操嘅呀叔大叫.我目測佢已過花甲之年,但老當益壯,聲如洪鐘,一身性感嘅古銅膚色,仲有住後生仔最羨慕嘅大隻佬身形,一舊贅肉都搵唔到,似乎係每日游水鍛鍊有功.
「你又知我要去邊嘅?」我挑機問.
呀叔嘴角一歪恥笑:「挑,咪玩啦,呀叔喺西環打躉咗幾廿年,喺到游水女個陣你都未喺呀媽個肚到啦.行快兩步啦呀妹,而家天色最靚呀喂.」
我笑住用手握拳,以示晚輩失敬,就三步拼兩步咁跑到岸邊.好彩唔算人逼人,但三百幾度無敵大海景嘅打卡位依然大排長龍,咁又係嘅,最柔和嘅自然女神光,配埋身後呢片金光閃閃嘅橙海簡直無得輸,呃到上百個讚.我一個毒撚就咪搞呢啲野啦,盞笑大人個口,更何況以我觀賞日落多年嘅經驗,今日嘅畫面將會十分高質,我實在連一秒都唔想分心而錯過.喺呢個變幻無窮嘅神奇時分,海面正中央開始出現一道映照而成嘅光芒,隨住懸日漸沉而改變位置同深淺,喺條告別白晝嘅道路.太陽逐漸由刺眼嘅火球化身成一個深橙嘅完整鹹蛋黃,呢個係全日唯一可以直視太陽嘅珍貴時刻,更加可能係轉瞬即逝,隨時比飄過嘅雲霞遮蓋,所以難得黎到香港數一數二嘅觀賞處,一定要金睛火眼望實.我自動過濾哂不相干嘅人,眼中只有樹枝間透落嘅重重光影,有如置身喺唯美電影中.
一個人都可以盡興,我比呢個隱世秘境嘅美感動到如痴如醉之際,《堅尼地半日遊》前面有個鬼佬已經校好哂角度,揸支大炮影晒相,得閒無事就過黎搭訕.佢浸過幾年,一口流利中文,仲話自己專登上網睇晒遊記,做足功課先識嚟呢到,真識貨.佢問我可唔可以帶佢去玩,一講完,太陽就一息間沉下去,無影無蹤,剩下餘暉.
我內心惋惜,嘆咗口氣.
「好呀,我地去石牆樹行吓?」唔知入夜後嘅西環,會唔會浪漫得更不真實?


c: text/html

collection: archivebot

text:
今次嘅旅行真係好正!我呢世都唔會唔記得呢次嘅旅行.有幾正?依家話你知啦!
今次暑假參加嘅旅行團雖然只得兩日一夜,但係就正過 其他旅行團,酒店正,野食正,挽嘅野正,最重要嘅係個温泉超正!
八月二十五日,朝早八點,我同我嘅屋企人就已經喺深圳關口集合,原本以為呢啲時間係行車高峰期,肯定有排等啦,點知,唔使等好耐,已經有得上車喇,安排得認真唔差.
跟住,我哋就上車,岀發去第一個景點—機動遊戲場,呢度啲機動遊戲仲多過香港嘅海洋公園,我第一時間就拉住我嘅屋企人去挽過山車,真係好刺激阿!首先直衝落去,跟住上山,再直衝,跟住嚟2個360度大迴轉,最後上多次山再直衝落去!真係好爽!除咗呢個之外,仲有好多香港冇嘅機動遊戲,我哋都走去仲一體驗一下.
挽完之後,我哋就離開機動遊戲場,搭車去食午餐,我哋嘅午餐係自助火鍋,呢個旅行團嘅團費係250蚊一個人,本來以為都唔會有咩好食,點知,又岀乎意料地好喎,有羊又有豬,有蜆又有蠔,野飲任湛,雪糕任食,真係唔差.
食飽之後,我哋就岀發,去酒店喇,挽?番酒店唔係應該休息架咩?咁你就錯喇,呢間唔係一般嘅酒店,佢係非一般嘅酒店,唔只有得休息,仲可以盡情享樂
我哋大約四點鐘左右就到咗酒店大堂,四點十分左右就可以坐車去我哋住嗰度喇,你冇睇錯,的確係要坐車去,點解?因為呢間酒店係一間間嘅別墅屋,每得家庭都有一間.
別墅屋非常大,有兩間睡房,一個大廳,有開放式廚房,而且有卡啦ok提供,又有電子麻雀,仲有埋後花園,後花園嗰度,仲有泳池,同温泉池,係私家架,我哋食完晚飯,就即刻去享受浸温泉嘅樂趣,真係好舒服阿!跟住我哋就挽屋入面嘅設施,挽到凌晨一點先肯訓.呢個旅行就因為呢個酒店生色不少,己經唔可以用一個正字嚟形容喇!
到第二日,亦即係呢個行程嘅最後一日,離開酒店嘅時候我都好唔舍得,好想留喺度挽多幾日先走.呢個旅行真係好好挽,好開心,而且價錢唔貴,簡直係物超所值,相信冇其他旅行可以正得過佢架喇!
(文章為港語學第三屆廣東話徵文比賽參賽作品)

robotstxt: allowed

filter: keep


c: application/rss+xml

text:
cce
不過睇返英文,R其實係Rare嘅簡稱,即係稀有度咁解,同優定良又好似冇乜關係.
中國近期針對遊戲產業執行大動作整改,唔單止加強未成年玩家防沉迷規範限制,喺內容審查方面更趨嚴格,知名手遊《FGO》唔少以中國歷史人物為名嘅英靈像是武則天,荊軻,呂布等角色嘅名稱,繪圖都面臨緊急修改嘅命運.
#中國手遊 #中文 #中譯英 #遊戲評級 #遊戲整改 #內容審查 #中國遊戲 #語言審查 #港語學]]>
你可以諗到我對呢隻Game係幾咁鍾意.所以自我有經濟能力買Game開始,我不時都會Google「塊魂 新作」,但聽到嘅消息都係出手機遊戲,我嘅心都沉咗一半;因為你都知而家舊酒新瓶手機遊戲,同一隻課金嘅白痴game無分別.果然,Bandai真係無恥到可以出一隻《我的塊魂點擊》(Tap My Katamari),成隻game 毫無內容,只係狂撳個mon,睇住王子碌千篇一律嘅文具,直頭你忍唔住要課金.我認係痴線擁躉,居然都撳咗半日,終於頂唔順剷Game.從此我同自己講,如果只係手機遊戲,唔係正經主機出品嘅《塊魂》,掂都唔好掂,以免失望.
所以當知道BANDAI會重出《塊魂Encore》,我幾咁振奮!為免中伏,我即刻Down咗個試玩版落部Switch.Demo係好足秤,足足5分鐘畀你任玩.望住遊戲開場嗰張日式暖檯同十幾年前一模一樣,我就好似東方博士跟住粒星,望到聖嬰個馬槽咁,爭啲流出兩行清淚!我係好感動,一路碌一路喺度諗:「一切好似以前咁美好」.仲要係登陸Switch,呢部劃時代嘅主機;仲宣稱加入體感控制.思緒澎湃洶湧,我就好似博士預見新生王要拯救世界咁,係啦,超越《塊魂》,惟有《塊魂》,遊戲界救世主即將降生.
於是我即刻衝落樓,買咗早期購入特典(送國王/王子貼紙,而貼紙竟然成為最後唯一抵讚嘅嘢.)我仲唔識死,呼朋喚友嚟到我屋企試機,唔知道即將迎接,機齡廿幾年嚟最大嘅失望.
二人模式 形同虛設
開機之前,我一路滔滔不絕咁講隻Game幾咁好玩,聽到朋友都流晒口水.呢隻Game其中一隻賣點係「二人模式」,咁我諗掂啦,就算只係100% 復刻PS2版《塊魂》,我覺得可以攜手通關已經值回票價.點知入到去,我同主角王子(右下角綠色生物)行咗成個地球,走入每個關卡,都開唔到二人Mode.Google一番,方知中伏.
我search 「Katamari 2 player」,第一個結果已經令我心酸.有網友開post問「Is it 2-Player?」,佢同我一樣都搵唔到點開.喺嗰抽討論嘅結論係:「你行入粒太空磨菇,畫面會分割兩邊,比你哋喺個小空間對戰.呢個就係我見過惟一嘅二人模式喇.」
入到所謂「小空間」,居然就係一個圓圈嘅核突窿,裝住你可以碌嘅小物件,然後你就沿住個圓圈走,直到你大舊到可以碌走你嘅對手.無錯,成個過程非常無聊.佢甚至懶得喺核突窿中放入任何生物,一隻老鼠以至一個相撲手都唔擺,以至成個場由色調到玩法都係一潭死水,毫無變化.
我真係唔明,標榜分享手掣,與民同樂嘅Switch,整個雙人模式居然可以衰過PS2.而家係2019,係連你玩個《Mario》,2P最少都可以做頂小紅帽飛嚟飛去,合力通關!除咗冇心出品,趕住呃Fans錢,仲有乜嘢理由唔可以完善埋二人模式?去到呢一刻,我仲自欺欺人:唔緊要啦,《Zelda》得一條友玩,咪又係一隻好game!之後我就發現,攞《Zelda》同《塊魂Encore》比,絕對係侮辱緊《Zelda》.
粗製濫造 玩法單調
第一關係同初代一樣,一間和風嘅屋企.頭幾關都算唔錯嘅,好有初初玩塊魂嘅感覺,由八爪魚丸咁大,碌到出屋企,再碌到出商店街.但點知之後關關都幾乎一樣.只不過目標越嚟越大,去到最後一關就碌到最大,碌埋地殼版塊.
其他旁支關卡則有唔同主體,例如處女座碌少女(…),金牛座碌金牛.雖然物件唔同,但玩得耐就會睇得出場景一樣,別無生意.
幅地圖都好奇怪,生氣勃勃嘅遊戲居然用死氣勃勃嘅宇宙藍.每個關卡外觀一模一樣,只能話Hea做至極.
沒有故事 哪有靈魂?
最後我想講,塊魂,豈止於大?初代唔單止係越碌越大,仲有故事得多.穿插於關卡之間,國王成長與愛情之路嘅動畫,王子收集木條堆火球,去到夜晚民眾圍住跳營火舞嘅感動,收集螢火蟲幫窮學生讀書,碌食物幫相撲手成長……呢啲故事就係潛移默化緊每個小朋友,塊魂嗰種精神——積小才能成多,滴水可以穿石.
行文至此,我已經問Friend借咗部ps2,將初代塊魂通關一次.因為呢隻《塊魂Encore》實在太噁心.我已經唔會再相信Bandai,直到有機會試玩到完整版,真係似返少少樣,我先會考慮再入手.]]>


text:
cd0
幹事會話,文學獎雖一直設有小說組,但參賽者多以「書面語」書寫.幹事會希望借新組別肯定一眾粵文創作者,培養更多優秀嘅粵文創作者,進一步推動本土文學風氣.
幹事會話深信粵語嘅運用不受地域所限,因此歡迎來自各地嘅稿件.有關組別要求將與評判名單於不日內公佈.
(第四十八屆青年文學獎有關增設比賽組別事宜啟事)
本屆青年文學獎將於二零二一年三月底開始徵稿,惟因比賽組別有所 2000 新,特此聲明.本年度之比賽組別於原定的十組外,將開設粵語小說公開組(下稱粵語小說組).
增設粵語小說公開組
粵語歷史悠久,使用粵語白話文(下稱粵文)可追溯至明末時期,昔日的「三及第」文章亦曾風靡一時.一直以來,有不少本地作家以粵文創作,如發表書作刊物,於網路平台創作,有作品更被改編成電影.過往本會曾舉辦粵文講座,亦吸引不少參與者.本屆幹事會認為,粵文創作不應囿於口頭溝通,更可運用於文學寫作中.此外,青獎雖一直設有小說組,但參賽者多以「書面語」書寫.粵語作為一門語言,在不同地區也有人學習,故此促使本屆考慮以粵文書寫的可能性.我們深信,粵語的運用不受地域所限,因此歡迎來自各地的稿件.
本屆幹事盼望可以文學獎作契機,除了能肯定一眾粵文創作者,更深諳創作路上總是孤獨之道,故欲以文獎作聚合之地,使彼此互相砥礪,並培養更多優秀之粵文創作者,進一步推動本土文學風氣.歡迎各位踴躍投稿,有關組別要求將與評判名單於不日內公佈,謝謝.]]>
前排,我終於搵返一個已經好多年無聯絡既朋友.
佢叫阿昇,係我讀小學個陣既最好朋友.做學生哥最開心既時光,莫過於等到放學鐘聲響起既一刻.幾乎每日放學後,我同阿昇都會一齊去租碟,上佢屋企睇戲.個陣人仔細細,唔係好識英文,就自然揀啲廣東話電影黎睇,而我地既共同興趣就係周星馳.
「諗返起個陣日日同你睇星爺啲戲,真係睇到倒轉都識背返出黎呀!」
當然啦!有邊個香港人未睇過佢既電影呀?「無厘頭」電影影響過一代又一代既香港人,準確啲講,係影響過每一個講廣東話既人.「無厘頭」既文化可以話係由許冠傑,黎彼得等人係七,八十年代發起.佢地創作出好多膾炙人口既歌曲,例如《打雀英雄傳》,《半斤八兩》同《浪子心聲》.但要講到將呢種文化發揚光大既人,就一定要歸功於星爺.佢係九十年代初開始主演好多部喜劇電影,之後仲要演員,導演,編劇,監制「一腳踢」,一句句深入民心既經典金句都係出自佢把口.每次睇完佢既戲,我同阿昇都會好似星爺上身咁,用佢既金句黎對答,朗朗上口.
「自從移民咗黎美國之後,我就無咩機會講廣東話啦.宜家開口埋口都係『Yo! What’s up man?』同『How’s going on』,真係講到悶悶地.」
如果你自細就識講廣東話,其實係好難返轉頭.咩意思?我指既係即使你識其他語言,甚至搬到去外國住,唔再成日講廣東話,都會對佢情有獨鍾,會心思思想講番句.廣東話表達性強,好容易表達豐富嘅情感.相比起其他語言,廣東語有好多一字多義既詞彙,文字表面同背後表達既意思可以係風馬牛不相及,但咁樣先係好玩既地方.
喺《大話西遊之仙履奇緣》,羅家英飾演唐三藏,係一個講嘢多過呼吸既大煩人.當佢俾牛魔王捉左,處決之前仲同隔離兩隻牛嘍囉講佛偈:「做妖好似做人咁樣,要有仁慈既心.有咗仁慈既心,就唔係妖,係人妖.」岩喎,喺西遊記既故事入面,普通人同作惡多端既妖怪之間,分別係差在有無仁慈既心腸.呢一句聽落好笑,但諗深一層,又符合到故事想表達既佛學道理.跟住,佢又同另一隻牛嘍囉講:「人同妖精都有阿媽生,不過人係人那媽,妖怪係妖那媽.」哈,呢句仲過癮!雖然無咩大道理,但又語帶雙關,食到粗口既諧音,非常之有親切感.
要諗到咁好笑又深刻既對白,一方面周星馳等人既創意功不可沒,而另一方面,係因為廣東話既字詞背後可以有好多唔同既含意,就算係粗口都可以用唔同既字詞組合黎呈現,認真千變萬化.所以,創作「無厘頭」既經典對白,呢兩方面一定要相輔相成-要有有諗頭既人諗到點樣運用廣東話既巧妙之處,「捉到鹿識得脫角」;亦都要有「廣東話」呢一個咁博大精深既寶庫俾佢地慢慢發掘.
就好似係《破壞之王》入面,周星馳飾演既何金銀,俾個乞衣除曬衫褲剝光豬,於是個警察問佢:「你認唔認得老笠你個樣個人呀?」聽落好似有啲唔對路,細心再諗吓先發現係個「樣」同個「人」兩個字調轉左.其實,我地同人傾計既時候都好容易會咁樣講錯-就連陳豪都講錯過兩次既「紅都面曬」,讀讀下「時昌迷你倉」好易變成「時倉迷你昌」咁.
「記唔記得個陣我地好鍾意發掘啲得意嘢呀?你話『唔怪之得』,我話『唔怪得之』,之後又俾你諗到『怪唔之得』.隔左咁多年,我終於諗到下一個啦!係『怪唔得之』呀!」
無厘頭文化係現代廣東話既次文化,但只要用創意包裝,都可以融合到中國傳統既特色.喺《唐伯虎點秋香》有一幕經典場面,周星馳飾演既華安同谷德昭飾演既對穿祥吟詩作對,一決高下.對穿祥一邊拋出「騎呢」既上對,華安一邊輕鬆應對,對到工整既下句之餘,又可以寸到對穿祥應一應,非常抵死.最後,華安逼到對穿祥要使出必殺技,拋出第一句:「咸家剷泥齊種樹,」華安冷靜回應:「汝家池塘多鮫魚.」對穿祥再補一句:「魚肥果熟嫲撚飯,」華安再一句收佢檔:「你老母兮親下廚.」高手過招,短短幾句間就對左一首又工整,又押韻,仲要有埋粗口諧音既七言絕詩,令人 2000 到噴飯.結果,對穿祥更對到噴左十九幾両血.其實,以上對話引用咗黃霑《不文集》既內容.你可能覺得當中既用字好粗魯?但係,呢幾句岩曬傳統對聯同作詩既規格,仲要可以編到一個故事出黎,又真係吹佢唔漲.
「講開又講,你係咪都好耐無見阿茂呀?」
好多時,我哋都遇到一啲麻煩人,好想發洩既時候又無直接途徑.或者,「無厘頭」可以係我地既選擇,自娛一吓,發洩怒氣同不憤.我同阿昇都記得,有一個又樣衰又乞人憎既小學同學-阿茂.佢講野成日唔經大腦,諗到咩就講咩.有時我想直接話佢,又驚傷害到佢既弱小心靈同自尊,真係「話佢傻豬怕佢嬲」.於是我諗住學下《逃學威龍2》既吳孟達,佢同周星馳提起佢既一個筆友,見到佢張相之後就嚇到無再搵佢.周星馳笑吳孟達無腦,拎自己張相俾人睇,倒自己米.但原來,吳孟達話佢係用左周星馳張相,星爺聽到都打左個突.吳孟達無心插柳咁安慰番佢:「樣衰都唔係罪過啫.」呢一句,對於我地呢啲樣貌無乜問題既人黎講係幾搞笑既,但對於阿茂,的確係有幾分傷感.所以,我最後都講到口唇邊噏唔出口.
「你知唔知呀?前幾日我喺街見返方丈,真係見到都覺得嬲嬲地!」
有啲人生得樣衰,但起碼係個好人,但有啲人就好眉好貌生沙虱.「你大鍋啦,方丈份人好小器架!」呢句黎自《食神》,形容劉以達飾演既夢遺大師為人非常小器記仇.我地有位小學老師就係現實版既夢遺大師.佢雖然高大靚仔,但係記性非常好,尤其係人地話過佢既每一句,做錯過既每件事,都記得清清楚楚.成班同學都會「暗啞底」叫佢做「方丈」,有次仲要唔小心全班都嗌咗「方老師早晨」,搞到佢一頭霧水,好彩最後都過到骨咋.
我地平時經歷唔公平既事,可能會好想企出黎抗爭,或者「無厘頭」可以嘲諷一吓,反而更加突顯「不公義」中唔合情理既地方.《逃學威龍》中,黃霑飾演既老師雖然成日提起耶穌基督之名,但係對付頑劣既學生,竟然用本厚到成舊磚咁既聖經兜頭打落去,類似既情節係咪有啲似曾相識呢?而喺《國產凌凌漆》既處決一幕更加經典:一個盲人被屈話偷睇國家機密,最後被人打杷.第一次睇時,我同阿昇都笑到見牙唔見眼,但之後再睇就已經笑都笑唔出.最諷刺既係,周星馳就黎被處決時,反而俾張一百蚊「人仔」就成功賄賂軍人放走佢.「呢個時候,我除咗講恭喜之外,都唔知應該講乜嘢好.」
「喂,雖然我好耐無返黎香港,但都有留意香港新聞架.呢排你有無上街呀?」
「梗係有啦!似得你一早已經做逃兵咩?」
「唉,我有得揀都唔想走左去.無計,老豆阿媽佢哋覺得美國有民主先好,所以係我小學畢業個陣就決定全家移民過黎啦.」
「唔緊要啦!最緊要你有心.我相信總有一日,你咃移民去美國既原因,遲早都會係香港搵到!」
諗諗吓,如果你喺追夢途中覺得攰既話,都不妨「無厘頭」一吓,為自己「加個靚油」.
人無夢想,同條咸魚有咩分別呀?
作品為第一屆廣東話徵文比賽亞軍]]>
我係一個欽州仔,今年25歲.欽州係廣西沿海嘅一個小城市,不過喺六十年代之前一直都係廣東省管轄嘅,所以無論係語言,飲食同埋文化都有浓重嘅粤式印记.欽州係一個傳統嘅白話城市(注1),我嘅爸爸媽媽亦都係土生土長嘅欽州人,但係好奇怪嘅係,我同爸爸,竟然讲咗廿幾年嘅“煲冬瓜”.
從我有印象開始,我同爸爸就係講普通話嘅,但係同媽媽,又一直都係講白話.我都覺得好奇怪,點解會係噉嘅?我曾經問過媽媽,佢就話,我啱學識講話嗰阵,佢哋係用白話嚟教我嘅.但係讀咗幼稚園之後,佢哋就覺得我应该從細學好普通話,長大后先可以行遍天下都不怕,所以咪就開始同我講普通話,為我創造一個良好嘅普通話環境咯!結果,過咗冇幾耐,我有好多白話都唔識講了.媽媽覺得呢種情況唔掂,因爲如果一個欽州仔唔識講白話,噉即係變埋撈仔啦!所以,佢哋就作出一個“英明”決定:由媽媽同我講番白話,而爸爸就繼續同我講普通話.
所以,我就喺噉樣嘅環境中長大了.其實都幾奇怪嘅,尤其是一家人食飯嘅時候,爸爸媽媽之間用白話傾偈,我就用普通話同爸爸講嘢,轉頭又同媽媽講番白話.連食飽飯之後講一句“慢慢食”,我都係要先用白話講一次,然之后用普通話講多一次.返鄉下时就更加明顯,一屋幾十人,個個都係講白話嘅,净係得我同爸爸之間講普通話.一家人坐低傾偈,我同爸爸就要白話普通話換到嚟講,真係好奇怪.
其實喺屋企都仲算好了,最尴尬嘅就係爸爸去學校搵我嘅時候.當時學校裏面嘅老師,同學,絕大部分都係講白話嘅.佢哋睇到爸爸同我講普通話,仲以爲佢係撈佬添!點知爸爸番轉頭又用白話同佢哋傾偈了.老師,同學們都好崩潰,成日問我究竟搞邊科啊,我只好一次又一次慢慢解釋畀佢哋聽.
所以,細個嗰陣,我其實都有嘗試過同爸爸講番白話.一係因爲確實好奇怪,成日俾班同學笑,二係爸爸啲普通話都係半桶水,經常鬧笑話.但係爸爸不嬲都唔肯承認自己嘅普通話係“有限公司”,而且我哋父子之間講咗咁多年普通話,已經習慣曬,忽然間講番白話,反而覺得更加尴尬.所以,呢個想法最後都不了了之了.
就噉樣,廿幾年過去咗.咁多年嚟,我同爸爸嘅溝通一路都好少.本來,因爲爸爸工作忙,我又要返學,我哋兩個傾偈嘅機會就唔係幾多,但難得有機會傾下偈,我哋經常都係講得幾句就唔知再講乜了.其實,讀書嗰陣爸爸經常會用電單車車我去返學,每次我攔住爸爸嘅腰,頭貼住爸爸嘅背脊,我好想同佢傾傾偈,但就唔知點開口.印象中,唯一一次同爸爸交心,係初一(注2)嗰年,做 11e5 事俾老師批評,仲要叫埋家長去學校領人添.但係,由學校返屋嘅路上,爸爸竟然冇鬧我,反而係同我講咗好多人生道理.嗰一日雖然畀老師鬧咗,但我其實好開心,因為同爸爸傾咗好多嘢.但係,之後嘅十幾年,噉樣嘅對話都冇再發生過了.
我以前一直認爲,我哋父子之間交流少,係因爲爸爸太忙,或者,係因爲父愛如山,父親往往都係沉默嘅.但係,我發覺好多同學同佢哋嘅爸爸都係有講有笑,有啲仲經常同老豆一齊飲埋兩杯燒酒慢慢歎世界添.而且,我又發現,爸爸其實都唔係冇嘢同我講,因爲一有重要嘅事,佢就會寫一封好長好長嘅信,將佢嘅想法話曬我知.我慢慢意識到,語言,可能係造成我同爸爸缺乏溝通嘅一個重要原因.因爲,普通話並唔係爸爸熟悉嘅語言,佢每次講嘅時候都好辛苦,而且有好多深層次嘅嘢佢係唔識用普通話去表達嘅,所以一講到啲複雜啲嘅問題,佢通常都係講埋幾句就冇辦法繼續落去了,甚至搞到要用寫信嘅方式先可以表達.而我,雖然普通話講得都幾好,但係同爸爸講嘢嘅時候,我潛意識就覺得要遷就佢,要盡量用啲簡單明了嘅詞彙去表達,仲要跟埋佢嘅“粵普”腔調,真係覺得好唔舒服.所以,我硬係覺得當面同爸爸講嘢好尴尬.
後來,我去到外地返學,返工,同屋企都係通過視頻,電話嚟聯絡.雖然相隔千里,大家只係出現喺電腦屏幕上,但我同爸爸依然係冇乜嘢講.通常都係簡簡單單嘅幾句噓寒問暖,然之後爸爸就會講,係噉先啦,你同你媽媽繼續傾啦,我去睇電視了.甚至當屋企計劃買樓買車,需要一家人一齊商量嘅時候,我哋都係講咗兩句就冷場了.最後,仲要媽媽做埋中間人,將我哋各自嘅意見話畀對方知.
所以,今年返屋企過年嘅時候,我決定無論如何,都要同爸爸講番白話了.我哋已經失去咗廿幾年父子交心傾偈嘅時光,錯過咗太多溝通交流嘅機會.而家我大個仔了,有好多好多嘢要同爸爸商量,我真係唔想我哋以後都仲係要靠寫信嚟交流彼此嘅想法.我亦都好想,好似其他朋友一樣,同自己嘅爸爸有傾有講,無話不說;逢年過節同老豆猜番兩碼,飲埋兩杯.
但係,我啱啱開始同爸爸提出呢個想法嘅時候,佢好唔開心.佢話,都講咗廿幾年普通話了,一早都慣曬,仲改咩改啊!佢仲嫌白話土,冇普通話咁高檔咁有用.不過,無論佢幾嬲都好,我都係堅持同佢講番白話,即使佢依然用普通話同我講嘢,我都只用白話嚟答佢.啱開始嘅時候真係好唔慣,爸爸又好硬頸,點都唔肯改口.有幾次,我都想放棄了,但係我一諗到,如果今次放棄,噉可能呢一世人都冇機會再改變了,所以我就堅持咗落嚟.慢慢慢慢,爸爸終于都肯開口同我講白話了.雖然佢都仲係習慣先講普通話,但係睇到我用白話嚟應佢,佢都會轉番白話了,可能佢都發覺咗,講白話其實順口好多.經過一段時間嘅白話交流,最初嗰種唔適應嘅感覺慢慢消失了,我哋兩家嘅話題都慢慢多咗.唔使再咁吃力去谂點樣表達了,所以好多自己嘅真實谂法都可以好自然噉講埋出嚟.我先第一次感覺到,原來我同爸爸,都係可以無話不談嘅.
呢個就係我同我爸爸嘅故事.係九十年代初,佢就有咗從細培養我講普通話嘅意識,可以話係喺當時係相當另類嘅.佢嘅方法都唔係話完全冇用,因爲我嘅普通話的而且確係好過同齡人一啲,仲經常得到老師嘅表揚添.但係,因爲爸爸一直用佢唔熟悉嘅語言嚟教育我,令到我哋廿幾年嚟一直缺少溝通交流,失去咗好多父子之間共同成長嘅機會,我覺得呢個代價實在太大了,可以講係得不償失.其實,普通話,生活喺大陸,我始終都會學識嘅,但錯過嘅廿幾年同爸爸推心置腹,有乜傾乜嘅時光,就永遠都彌補唔返了.
好彩,而家我同爸爸又講番白話了.雖然我哋仍然有好多意見唔同嘅地方,但係最起碼,我哋可以將自己內心嘅真實想法話畀對方知,而唔使擔心自己講得好唔好,對方聽唔聽得明.其實我一路都知道爸爸對我嘅好, 27d 亦都一直想同佢講聲多謝,只不過咁多年嚟都開唔到口.希望喺未來,有咗“共同語言”嘅我哋可以有更多嘅溝通,可以一齊努力,支撐起呢個家.
注1:欽州人稱本土粵語為“白話”,唔叫“廣東話”
注2:初一即係初中一年级,對應香港中一
作品為第一屆廣東話徵文比賽冠軍]]>


text:
收睇連結:https://www.sbs.com.au/ondemand/program/new-gold-mountain
原報道:(新金山)教演員講「最地道廣東話」 年輕對白指導如何克服挑戰?
澳洲SBS劇集《新金山》喺10月13日首播,可能係澳洲電視史上首部最多廣東話對白嘅劇集,而令到呢件事成功嘅幕後功臣都唔少,劇集嘅場務兼廣東話對白指導關晴怡(Sam)更加係功不可沒.
「新金山」主要描述十九世紀澳洲淘金時期,喺一個中國人營地發生嘅故事,因此需要用上大量粵語對白,而Sam喺《我唔係名人》環節裏面透露,《新金山》或者會係澳洲電視史上最著重廣東話對白嘅劇集.
「我估有接近三成嘅劇情會用到廣東話(或者中文),一來,唔少華人角色係由亞裔演員擔當,佢哋或者需要同時以中英文講對白,或者要喺英文句子入面夾雜廣東話嘅地名或者人名等嘅名詞.所以廣東話嘅比重都算係好大;同時,唔少訊息都會收埋喺廣東話對白裏面,所以廣東話會喺劇集裏面好重要.」
由於故事講述嘅時代係十八世紀嘅澳洲,而當時移居嚟澳洲淘金嘅廣東人所講嘅粵語,同現代廣東話有好大分別,雖然Sam本身並唔係從事語言或者教學工作,但為咗呈現呢一點,Sam亦花盡心思,希望可以將十八世紀廣東移民嘅用語同埋語調,喺劇集上重現.
「演員用嘅廣東話,其實亦同現代粵語有好大出入,當然唔能夠太口語,反而會有武俠片對白,或者比較老積嘅感覺,而口音亦會偏向廣州嘅粵語,因為當時香港嘅主流語言仍然係圍頭話,所以當時嘅粵語同現代人嘅理解可能會有好大嘅出入.」
「我唔係讀歷史出身,所以要花嘅功夫亦唔少,例如,我亦要去圖書館參考以往書信嘅格式,以及觀察佢哋嘅用字,我亦會返睇一啲舊劇集,從中獲得靈感.」
對Sam嚟講,當中最花心思同時間嘅,係同一啲主角做長時間嘅一對一練習.
「由於演員嚟自唔同背景,其中有人嘅屋企嚟自澳門,亦有廣東移民嘅後裔,其中有一位主角,本身屋企只講北京話,所以對廣東話基本上係一竅唔通,所以我哋必須花好多時間透過Zoom嚟為佢哋練對白.」
「我亦向佢哋教授讀音,等對方邊聽邊練,亦會標注一啲拼音等佢哋可以查閱.有趣嘅係,演員會用羅馬數字1,2,3,4去為自己注音,或者佢哋會作一啲只有自己明嘅符號去幫自己學.因為即使廣東人亦未必一定會識得用9聲6調嚟標注音調,因此,佢哋唯有用自己嘅方式去記得啲字嘅高低音.」
「而我對佢哋嘅主要要求係喺『咬字』方面,希望佢哋會避免到現代人嘅懶音——即可能會混淆N同L等嘅聲母,我亦會要求佢哋必須注意清楚發音.」
「就好似以前嘅人要學好廣東話,就要咬著筷子嚟學,雖然我哋仲未嚴厲到嗰個地步,但我會確保佢哋嘅發音正確.」
現時喺一間商業媒體公司從事「影片剪輯」工作嘅Sam表示,佢其實一直有參與拍劇現場嘅製作,今次她參與《新金山》嘅製作,係因為導演喺網上召募製作團隊時,佢認為自己嘅條件適合而應徵.
至於另一位幕後功臣,就係SBS廣東話節目組嘅資深廣播員同製作人溫楚良(Aaron),因為製作團隊亦一度要求Sam全權負責翻譯嘅工作,但Sam認為自己嘅中文程度或者未能勝任而婉拒,因此,製作組亦誠邀Aaron參同翻譯工作,等Sam可以專注指導角色.
「廣東話對白嘅第一稿主要由Aaron翻譯……但因為我同演員長期工作嘅關係,我比較理解每個人嘅能力,同埋角色嘅要求,所以,最後我仲係做唔少翻譯嘅工作,令到佢哋能夠更貼切噉做個角色.」
「我嘅現場工作,係同演員排練廣東話對白,幫佢哋理解自己嘅廣東話對白,解答佢哋嘅疑問,指導現場,處理一啲臨場狀況,例如,有時導演想即場改一啲細節,我就要喺現場為佢哋翻譯……而現場所有道具,裝飾,所有有中文字嘅嘢我亦要負責跟.」
「之後我亦會提出一啲建議,譬如我哋要經常喺電話度傾點樣改善,有咩字眼會更加適合,之後我哋亦要將有關翻譯,再交畀另一位對白總監(Script Coordinator)審視對白同英文原意係唔係有好大嘅出入.」
而一眾演員嘅廣東話表現又係否達標?想知就要留意今個星期三播出嘅SBS新劇集「新金山(New Gold Mountain)」.
《新金山》將會提供正體中文,簡體中文,阿拉伯文,越南文同韓
11ed
字幕,並將會放入SBS On Demand字幕合集嗰度.
《新金山》將會喺10月13日星期三晚上9點30分喺SBS頻道同SBS On Demand平台播出首集,並且喺10月14日星期四,20日星期三和21日星期四晚上9點30分繼續播出.
整理:Alan
]]>


text:
cd5
首先睇清楚,喺統計處新聞公布入邊係寫「減少46 500人,跌幅為0.6%」.其實呢次統計處都冇用到「負增長」一詞,反而居然出現喺本地報紙標題上面. 或者係因為陳茂波幾乎喺每次匯報經濟狀況,都提一次「負增長」,而至今已經係「連續6季負增長」,而且雖然香港統計處唔用,世界各國都好少用,但喺大陸官方報告經常出現.呢個詞語耳濡目染,都開始為本地傳媒所用. 大陸傳媒避開唔寫「經濟衰退」,可能有另一番考慮,因為報道大陸「經濟衰退」,隨時可能危害國家安全,以言賈禍. 而官媒樂此不疲咁選用「負增長」一詞,就令人諗起《潛行空間》入邊教人點樣殖入意識(inception)嘅對白:「當我叫你『唔好諗大笨象』,你腦海會出現啲咩.」無錯,就係大笨象.每次提起「負增長」,就令人聯想起「增長」,真係人間滿希望. 學術界都好少用「負增長」.學術上會用到「負增長率(negative growth rate)」,統計處今次都有講「人口增長率亦修訂為-0.3%.」,因為學術上會用增長率(growth rate),而可以係正數或者負數. 如果係統計對象個數量上嘅增減,通常都會就咁講增加(increase)或者減少(decrease),唔會講「增加咗負一千」或者「減少咗負兩萬」咁黐線.諗真啲,「負增長」其實就係「增長咗個負數」就係一個自相矛盾嘅黐線講法. 試過英國傳媒寫negative growth,就俾愛丁堡商學院Alex Scott教授撰文質疑詞意含糊不明: 「國民收入嘅『負增長(negative growth)』即係點解?呢個簡單嘅問題暴露咗我哋對世界係幾咁無知. 答案可以包括『增長少過舊年』,『增長率下跌』,『製造業嘅產出少過服務產出』,『進口大過出口』. 十一個商人,得兩個人答得啱……永遠都要小心咁定義清楚自己嘅用詞.」 文/陳樂行 #負增長 #經濟衰退 #人口減少 #世說新語 #陳樂行
首先睇清楚,喺統計處新聞公布入邊係寫「減少46 500人,跌幅為0.6%」.其實呢次統計處都冇用到「負增長」一詞,反而居然出現喺本地報紙標題上面.
或者係因為陳茂波幾乎喺每次匯報經濟狀況,都提一次「負增長」,而至今已經係「連續6季負增長」,而且雖然香港統計處唔用,世界各國都好少用,但喺大陸官方報告經常出現.呢個詞語耳濡目染,都開始為本地傳媒所用.
大陸傳媒避開唔寫「經濟衰退」,可能有另一番考慮,因為報道大陸「經濟衰退」,隨時可能危害國家安全,以言賈禍.
而官媒樂此不疲咁選用「負增長」一詞,就令人諗起《潛行空間》入邊教人點樣殖入意識(inception)嘅對白:「當我叫你『唔好諗大笨象』,你腦海會出現啲咩.」無錯,就係大笨象.每次提起「負增長」,就令人聯想起「增長」,真係人間滿希望.
學術界都好少用「負增長」.學術上會用到「負增長率(negative growth rate)」,統計處今次都有講「人口增長率亦修訂為-0.3%.」,因為學術上會用增長率(growth rate),而可以係正數或者負數.
如果係統計對象個數量上嘅增減,通常都會就咁講增加(increase)或者減少(decrease),唔會講「增加咗負一千」或者「減少咗負兩萬」咁黐線.諗真啲,「負增長」其實就係「增長咗個負數」就係一個自相矛盾嘅黐線講法.
試過英國傳媒寫negative growth,就俾愛丁堡商學院Alex Scott教授撰文質疑詞意含糊不明:
「國民收入嘅『負增長(negative growth)』即係點解?呢個簡單嘅問題暴露咗我哋對世界係幾咁無知. 答案可以包括『增長少過舊年』,『增長率下跌』,『製造業嘅產出少過服務產出』,『進口大過出口』. 十一個商人,得兩個人答得啱……永遠都要小心咁定義清楚自己嘅用詞.」
文/陳樂行
#負增長 #經濟衰退 #人口減少 #世說新語 #陳樂行]]>
六十七年前喺巴基斯坦嘅達卡大學,一群孟加拉大學生,用佢地生命同鮮血,守護佢地母語.哩一段事跡,亦令由1999年起,每年今日,成為一個非常重要嘅日子–—國際母語日(International Mother Language Day).
翻查資料,原來當年巴基斯坦分開東,西巴基斯坦,東巴基斯坦人母語係孟加拉語,但國家嘅權力都集中於國家西部地區.喺統一同方便聯繫嘅堂皇名義之下,由西部主導嘅政府決定除去孟加拉語嘅法定地位,禁止政府及公共機構用孟加拉語.明目張膽嘅語言清洗引起公憤,一班大學生為咗守護孟加拉語嘅語言同文化,走上街頭,反對政府扼殺東巴基斯坦嘅語言.有道是蠻殺立威,政府決定向示威學生開槍,無辜鮮血為母語之尊嚴而流盡,青春生命為文化之延續而犠牲.暴力鎮壓令政府受全國遣責,之後孟加拉語一九五四年喺巴基斯坦得到正名,血,總算冇白流.
而今日香港,我地母語——廣東話——之地位亦都危危乎.比起當年巴基斯坦用強權去否定孟加拉語,今日廣東話嘅地位係俾人一步一步咁蠶食.如果有細心留意,除咗香港漸漸放棄本來能夠自立於國際嘅優勢,日益挨近中國,令香港對日常普通話應用嘅需求唔自然咁增加,香港嘅傳統媒體亦將既有嘅外語音譯去除廣東話,轉跟普通話,譬如迪拜(杜拜),弗吉利亞(維珍 2000 妮亞)等.香港特區政府喺二零零八年開始,更用資助去利誘學校用普通話上中文堂(普教中),兩科合拼,唔理對學生中文水準有冇幫助,務求長遠可以改寫香港社會語言結構.與此同時,又喺不同媒介嘅中文教材入面明踩/暗踩廣東話,加埋之先教育局網站否定廣東話在香港法定地位,廣東話嘅情況,明顯到咗汲汲可危嘅境地.現時係有一股想剷除香 港文化地位嘅勢力,喺政治,經濟,教育,公共行政等多個層面,以暗渡陳倉嘅方法貶損廣東話嘅地位,消滅廣東話.
「要消滅一個民族,首先瓦解佢嘅文化;要瓦解佢嘅文化;首先消滅承載佢嘅語言;要消滅哩種語言,首先從佢哋嘅學校入面落手.」哩一句獨裁魔頭嘅名言,大家應該都耳熟能詳.現今「普教中」等一連串貶抑廣東話嘅手段,已經滲透香港社會各個角落.每一種語言,都有佢獨特嘅文化價值,唔應該俾強權同歪理沒殺,唔應該覺得自己嘅母語比唔起其他語言.襯住今日係國際母語日,香港人應該要清楚自己捍衛母語嘅權利,喺社會各範疇,盡一己之力,守護同欣賞我地寶貴嘅母語,莊敬自強,承傳香港文化嘅魅力.]]>
佢尋日就話買外賣都要嘟「安心出行」QR圖碼,但食環署深夜就出新聞稿話唔用都可以接受.陳肇始今日就改口話,巿民買外賣都唔會除口罩,逗留時間短,所以唔用QR圖碼都可以接受.
被問到食肆如果唔用QR圖碼,改為幫食客登記資料,係咪一定要用中文名;陳肇始話,如果姓名冇中文,只要係合適嘅語文都可.
香港人喺登記資料嘅時候好多時都會用英文名加姓,例如「Carrie Lam」,因為喺廣東話文化入邊俾人響全朵都有啲唔舒服,亦都會感到私隱唔受保障,所以變相都慣常用英文名自我介紹同互相稱呼.
#安心出行 #陳肇始 #英文名 #中文名 #廣東話文化 #保障私隱]]>
舊年光榮冰室曾經張貼告示「本店職員只懂廣東話,亦不會解釋餐牌,不便之處敬請原諒」,被指唔接待淨係講普通話嘅食客,引起討論.平機會主席朱敏健當時就曾經撰文話通告可能「假設所有內地客人都染上肺炎」,又話「大部份說普通話的人都是華裔人士,有關告示可能歧視華裔人士」.講咗咁多嘢,但喺缺乏法律基礎下,最終平機會都無採取任何行動.
根據《種族歧視條例》,「種族」的定義是指一個人的種族,膚色,世系,民族或人種,「語言」並非條例下所界定嘅「種族」定義.
港語學主席陳樂行認為,光榮冰室當時嘅告示十分之有禮貌,唔明白如何構成歧視.「香港人母語係廣東話,唔識其他語言都唔出奇啫,咁都犯法?」佢亦批評平機會今次研究改例只係保障大陸人,但對日常歧視香港人嘅行為視若無睹.「浸會大學要香港學生普通話過門檻先可以畢業,但大陸學生就乜嘢語言要求都唔使,投訴咗三年,平機會有冇理過?」
另外,平機會仲打算修改啟動法律程序嘅方式.大陸中國人受歧視及中傷嘅投訴通常都係由第三者,喺冇可識別受屈人提出投訴下,平機會現時其實唔可以自行就呢啲做法採取法律行動.平機會希望改例後令佢可以自行將佢覺得歧視嘅行為拎上法庭.
#平機會 #歧視 #歧視大陸人 #歧視香港人 #普通話 #唔識普通話 #種族歧視條例 #浸會大學 #普通話畢業門檻 #hkbu]]>
哈佛大學華琛教授(James L. Watson)係人類學家,喺中國鎖國嘅六十年代,為咗研究華夏傳統習俗,嚟到當時世上少數保留到村落風俗嘅地方,英屬香港嘅圍村.
因為人類學研究,重視田野考察多過問卷調查,佢特登住喺圍村去體驗當地風俗,自然食咗咁多盆菜.
第一次食盆菜,佢就見證住一個移咗民嘅百萬富翁,踎喺農夫同工廠工人之間,一齊插筷子食盆菜,當中冇儀式,冇複雜飲食禮儀,冇特別主人家同致詞.
久而久之,佢產生咗一個疑問:「點解咁下欄嘅食物,會成為圍村人結婚生仔必食嘅重要儀式?」
呢啲都同廣東人有好多精緻嘅飲食文化,例如酒樓宴會好唔同.佢認為村民當時好有意識咁保存呢道低級菜餚,係因為盆菜有好重要嘅社會功能.
(盆菜係廣東話人嘅身分認同)
當華琛同廣東人問及盆菜嘅時候,佢發現廣東人會特登講:「客家人唔識得點樣煮食盆,只有地道嘅廣東人先知道煮食嘅秘方.」
華琛認為,盆菜係一個重要機制,將廣東人同其他競爭嘅族群分開.
(盆菜係令人人平等嘅方法)
華琛留意到,比起其他廣東宴會要等老人家,客人,姻親依次食先,盆菜係打破所有隔閡,就好似將食物撈喺同一個煲咁,食盆菜嘅人無分階級撈埋一齊.
佢指出住圍村嘅人貧富懸殊,食盆菜就可以維持和諧平等嘅氣氛.
佢好生動咁描述食盆菜點樣泯滅地位嘅差別:「甚至最有錢嘅商人同位高權重嘅政治人物,都要放下身段,定期同村民一齊食:同其他人一齊踎喺地,翻找盆中食物,搵一塊好味嘅雞肉.」
華琛教授引用研究話,中國同印度都係以階級為主嘅社會,但咁富裕嘅珠三角地區居然出現咗呢種講求平等嘅飲食文化.雖然盆菜唔係廣東文化唯一表達平等信息嘅儀式,但可能係最好嘅例子.
華琛食嗰盆菜至今都有六十幾年,盆菜都由圍村嘅秘製菜演變成大小酒樓都有得賣嘅菜,亦都喺市區團年飯,公司飯,朋友聚會常見嘅宴會形式.
雖然材料都已經有好大傳變,但華琛教授個結論仍然發人深省——當老細請你食盆菜,原來唔係但求好味,而係食緊一種平等.呢種同撈同煲嘅平等文化,都係值得香港人珍重嘅一種香港精神.(當然,好食係良知,燒鴨變鴨胸真係無法接受)
文/陳樂行
參考資料:Watson, J. (1987). From the Common Pot: Feasting with Equals in Chinese Society. Anthropos, 82(4/6), 389-401.
延伸閱讀:《鄉土香港——新界的政治,性別及禮儀》華琛,華若璧]]>
英語文化果然好正經,英國,美國,澳洲,加拿大,紐西蘭,都係正正經經咁用廣東話自我介紹同大家拜年.
其中美國搜羅晒牛字賀年用語,喜慶十足.加拿大就係深情長篇廣東話,好似好體會到香港人嘅艱難咁.
英國:
美國:
澳洲:
加拿大:
雖然深情咁用廣東話講咗好多牛年寄望,但鏡頭一轉竟然係勁煎牛扒……
紐西蘭:
法國同德國都係有深厚文化嘅國家,都借住拜年同大家講下文化嘢.
法國領事館十分之有文化自信,由牛年講到去法國石器時代嘅拉斯科洞窟壁畫,又講到疫苗初初都係法國發明,真係自信爆棚.
德國領事館一如以往咁貼地,問同事「牛頭角有冇牛」,又帶大家去關注西貢牛嘅生活環境,引伸到環境議題同動物權益,真係好大愛!
日本同廣東歌一直都有深厚嘅交流,日本人都好鍾意廣東歌.
佢哋就特登為新年歌曲《財神到》拍咗條音樂短片,載歌載舞,超級投入!
片中亦見到日本各縣景色,真係好好心機,一解香港人嘅「鄉愁」.
意大利領事館拍嘅片都相當全面,領事除咗學廣東話嘅拜年賀詞之外,仲整咗個派利是教學,解釋清楚利是係邊個派畀邊個,十分認真.]]>
中國代表隨即提出反對,就話中文嘅國際標準只係有普通話就夠,因為普通話先係中國嘅官方語言.於是其後各國代表討論有關方案.香港代表解釋,廣東話同普通話即使用類似嘅漢字,但其實互不相通,所以係兩種唔同嘅語言,應該有唔同嘅標準.
但有三名知情人士透露,會上出現咗異常多人嘅中國代表團,佢哋準備咗幾十張投影片去攻擊廣東話打字方案,好多與會者感到非比尋常,亦都有啲不安.中國代表團就話,方案嘅打字系統得香港人用緊,中國其他地區嘅6000萬廣東話人口就冇用,所以唔應該成為國際標準.
最終方案得到咗美國,加拿大同俄羅斯等國家支持,但因為行政程序上有問題不獲通過.但香港方案嘅支持者冇死心,5月再次向委員會介紹有關方案,到咗9月喺法國委員會終於得以通過.
但冇耐,俄羅斯喺冇解釋之下就撤回支持,亦都冇回應到傳媒查詢.]]>
聯署發起人Alan Lo就寫話,喺澳洲同全球講廣東話嘅人,其實都對廣東話人嘅身分同語言受到嘅威脅感到擔憂,而最近見到有一筆資金入主導致廣東話台同普通話台合併.佢質疑既然電台多咗資金同資源,應該可以繼續開放兩條頻道,為澳洲嘅兩大華人社區服務.
佢又話,SBS有單獨旁 1ff8 普語同北印度語嘅頻道同網頁,同樣道理都應該適用於保留廣東話台.
佢又話新政策會同澳洲尊重多元文化同種族嘅精神背道而馳.既然澳洲放寬咗移民政策去容納被打壓嘅香港人,澳洲就會收納越嚟越多講廣東話嘅人.SBS係應該忠於服務各個族裔需求嘅使命.
本來上月紫荊黨空降搞發布會,分析指係為同屬「海歸派」嘅李小加兵分兩路,為日後佔據行政,立法做鋪墊.當時已有報道指建制派中人就唔多服氣,質疑佢哋本身都唔係香港人,有乜資格「空降」政壇:「嚟咗香港咁多年都唔學廣東話,學乜人從政啊?唔好話市民唔妥,我哋建制派都唔服啦!」
今次于品海喺開幕致詞亦都對嘉賓就甚唔畀面.除咗勁串李小加之外,仲指點江山,話「領導層和高級公務員不能成為香港改革的包袱,香港不能成為中國的包袱.」又發表青蛙論,話「香港有好多講英文嘅青蛙,以為見到幾個講英文嘅法官就係有司法獨立.」同場嘅另一隻黑馬陳茂波同林鄭都唔知算唔算倖免於難.]]>
英國政府宣布由今日( 31號)起香港人可以憑英國海外國民護照移民英國,引起香港社會各界討論.倫敦市長選舉在即,有候選人就特登用廣東話拍片歡迎香港人移民.
候選人花華(Farah London)就特登學廣東話向香港市民講:「今日英國宣布BNO平權路線.作為你下任倫敦市長,我歡迎你到倫敦,一個令你會感到安全和自由的民主城市.我哋會一直堅持落去,直到煲底相見.」
今日英國宣布BNO平權路線
作為你下任倫敦市長,我歡迎你到倫敦
一個令你會感到安全和自由的民主城市
我哋會一直堅持落去,直到煲底相見.#supportHK #BNO #HKbritish #pathway2BC #standforHk #FightForFreedom pic.twitter.com/kLhHVLkHTd
— Ms Farah London (@MsFarahLondon) January 31, 2021
隨着越來越多香港人移民英國,有分析指,香港人移民英國受多數英國人歡迎,廣東話都將會係英國越嚟越受到重視.]]>


text:
呢個已經係三年前嘅事,但係當時嘅事, 我仲係記憶楢新……
話説嗰時學校挍咗嗰叫做「電波少年流浪記亅的活動,那次是去台北的.個活動要我哋去台北「流浪」,無人照願顧,只有少少錢,要你同全組人一齊搵地方玩,而這幾日我哋就靠嗰少少錢過.
咁呢,我當時係個唔識照顧自己嘅人嚟嘅,我無咗啊爸啊媽其實係生存唔到嘅.我當時好唔想參加,但係我啊媽一知道有呢個活動之後開心到飛起,直頭想積時報名然後積刻要我出發.就係咁,我被逼踏上咗嗰次嘅流浪旅途.
但係我而家反而多謝我啊媽,嗰次流浪真係好正,好好玩.其實三年前嘅事,我真係記得我唔係好清楚,係模糊的記憶裏,我對台灣最深刻嘅印象係:台灣真係好靚,好純樸.我最記得嘅係第二日我哋去咗嘅太魯閣.
沿途,我哋漫遊奇山峻石及原住民風俗.嗰度好靚,我睇到嘅,永遠都係大自然裏最清新,最天然嘅山水,毫無人嘅污染,大自然最原始嘅美.嗰度有清水斷崖,天高任鳥飛,海闊由魚躍嘅景色;都有蜿蜒曲折嘅小溪清泉.我邊行邊聽着小溪叮叮咚咚嘅流水聲,就好像幽谷的古琴的聲,叫人心靜神逸,心曠神怡,所有嘅煩惱拋諸惱後.我享受着這大自然嘅禮物,走完整條步道.其實,我所踏足嘅係當時住係太魯閣嘅台灣原住民一手一腳,有血有汗,一點一點地開闢出嚟嘅.以前嘅台灣人為咗從外面更方便地把東西運入去,唔理幾辛苦,他哋都堅毅不屈地開墾出一條大路,為晚輩的舒適同條村的發展.開墾一條長十幾公里嘅道路係何等大嘅工程啊!更何況在這些峭壁上只能用人手,不能用機器,當時都不知道有幾多人為此犧牲.我真係好佩服台灣人嘅嗰種毅力同決心,好欣賞他哋嘅精神!
台灣比我嘅感覺係一隻初生之犢,他純樸,擁有最珍貴嘅嘢–係其他繁華地方永遠都無嘅嘢,卻係最原始嘅嘢.我就係被台灣嘅純樸,簡約而深深吸引着,在我眼中,這是台灣最珍貴之處.台灣,請答應我,無論世事如何,都要好好做最真實,最原始嘅你.因為這是你最珍貴嘅嘢.
(文章為港語學第三屆廣東話徵文比賽參賽作品)


text:
每一次旅行最重要嘅都係影相.係執相果陣,望著一眾笑口噬噬嘅男孩,又令我回味返果七日放飛自我嘅旅行.
升中六果年嘅暑假,學校舉辦左一個去哈薩克嘅交流團.我地一班豬朋狗友未洗一日為兩餐做到三更半夜,未洗奔走四圍,但我地絕對同大人一樣,五天為學習賣命.公開試在即,係我地販賣自己個靈魂比香港教育制度之前,我地決定離一次轟轟烈烈嘅旅行,叫做中學生涯除左渾渾噩噩咁盲目將所有時間都投資係書本上面外留個回憶.去旅行帶著老師的確係佗手掕腳,但我地實行有理無理,去一次屬於自己嘅旅行.
七月果一個朝早,天未光我已經去左等巴士.入機場嘅途中,我望住太陽緩緩咁由地平線升起,仿佛象徵著今次旅行嘅開始.望著果一團火越燒越旺,我心底對住走出香港果份渴望同時被燃點起離.
到左舊首都嘅時候已經係當地嘅下午四點.由於地理位置,加上時差嘅關係,我足足見左個太陽十六個鐘.哈薩克望到嘅日落同香港嘅好唔同.係一大片沙漠平原嘅中央,無高樓大廈,所望到嘅係真正由「地」平線上落下嘅太陽.果一日嘅黃昏(技術上已經係夜晚,話晒已經係七點幾八點),我地上左去一個位於山腰嘅樂園.坐上霉霉爛爛嘅雙人過山車,速度仲要只係靠一個甩頭甩骨嘅手制控制,一開始都有少少驚會就咁魂斷異鄉,但坐落又發現其實都幾實淨.同我坐同一卡果個係度(we)嘩鬼叫,係咁拉手制.我索性捉住佢隻手,唔比佢拉.兩個基佬就咁一同拖著手衝向夕陽.
我地之後去左一間當地大學參觀,麻雀雖小五臟俱全.更重要嘅係佢地有香港地冇嘅野—靚女.我地果朝本身都仲想洽多陣,但一見到幾位鬼火咁靚嘅靚女,幾個佬連埋佢地細佬都即時企得直一直.幾位靚女帶我地周圍參觀,又專登為我地安排一場認識當地文化嘅活動,一齊跳土風舞.一個又一個燦爛嘅笑容,一個又一個扭動嘅身軀,印證左天下一家呢句說話.係昏暗嘅燈光下,已經睇唔出你係哈薩克人定係香港人,你需要做嘅事只係一同起舞.天下無不散之筵席,個個係飲飽食醉之後就上左過夜火車,準備迎接未來嘅旅程.䟴下䟴下就到左新首都,但個心仍然留左係舊首都.
一落車個天灰矇矇咁,加上我地冇係火車上面梳洗,睇野矇查查咁.領隊先係月台上向我地介紹當地嘅導遊.望到呢個導遊戈時,我好後悔冇執執個樣先落車.佢係一個卜卜脆,靚到丼一聲嘅導遊.水汪汪嘅大眼好似隨時會攝走你個魂魄.標緻嘅五官令佢更加清麗脫俗.到佢微笑果刻,果下含蓄又甜美嘅笑容,相信修行幾十年嘅和尚都忍唔住會還俗.當日參觀嘅總統府,實驗室,其實都只係幾面白晒晒嘅牆,真正為呢個行程添上色彩嘅,係導遊姐姐嬌嬈嘅倩影.
快樂不知時日過,眨下眼又到離別嘅時刻.導遊姐姐係送別我地當晚仲有節目,但佢都專登送到我地上火車為止.美好嘅時光總係一閃即逝.除非你係上帝,如果唔係都唔可以永遠留住呢刻.除左用相片,你只可以係腦海中記念呢一段時光.
翻到舊首都,我好似若有所失咁.分離從來不易,未離得切係從同導遊姐姐道別嘅失落之中恢復,轉頭又已經要同哈薩克道別.臨上機之前,竟然落狗屎咁.係哈薩克呢啲內陸地區,落雨係一件好少見嘅事.個天偏偏揀係臨上機之前落,你叫我點樣可以唔感觸呀.
人生本來就充滿著聚同散.當日攬頭攬頸一齊去哈薩克嘅一班麻甩佬,半年都未夠就已經炒左幾次大鑊,已經有唔知幾多個變左陌路人.你永遠都唔會今日知聽日事,今日大家係朋友,理得你係哈薩克人定係聽日會過你一棟嘅所謂朋友,有得聚首一堂就應該及時行樂.即使聽日大家各散東西,但有左呢一刻,足以令你回味無窮.
(文章為港語學第三屆廣東話徵文比賽參賽作品)


text:
要講中西區,一個由細到大三十幾年都住響尼區嘅人,究竟會諗起啲咩?
第一樣喺我腦入面出現嘅,喺公園,動植物公園.又或者咁講,可能我同動植物公園有一份特別嘅緣份,係一個無形嘅連結令我第一樣就會諗起佢.
記得細個果時去公園,你會覺得呢個公園好鬼大,入面又咩都有,遊樂場,噴水池,仲有果條嗌完會有回音嘅隧道,不過果時最鐘意都係公園有動物睇.公園除咗有唔同嘅馬騮同雀仔,去到就一定要去睇老虎.雖然果時人仔細細,但係企響個老虎籠前面就一啲都唔會覺得攰,覺得悶,就算佢匿埋唔出尼,都會企響個籠前面死等爛等,等到比阿媽拖住走.
去到讀書果時,逢親運動會要練跑,都係走去圍住噴水池個圈,有樹又有樓,似去睇景多過去跑;又或者考試耍太極,亦都會響旁邊搵個寧靜嘅角落,匿埋練吓唔似樣嘅招式.尼個時候,會抬頭望吓樹上面最好認嘅小葵花鳳頭鸚鵡,即係全身白色羽毛,頭頂有幾條黃毛果種,幻想吓佢會唔會練到身水身汗之後,飛落尼跟埋你返屋企.
之後出嚟做野,估唔到同公園走得更近.響機緣巧合之下幫手帶過公園嘅導賞,果時先更加知道公園入面嘅一草一木,一磚一瓦.原來自己一直生活響咁有趣嘅古跡入面,一塊平凡嘅樹葉都可以有佢嘅得意之處,就連塊地磗都可以有佢自己嘅故仔.每一次都會有新發現,但無論點變,呢個陪住我一路成長嘅公園都係我響中西區嘅首選.
我嘅中西區憶記就響度喇,咁你呢?
比多個小玩意同大家分享吓,如果你有時間,可以去公園對面嘅明愛餐廳坐吓,一邊享用對面綠油油嘅樹林景,仲可以搵吓入面嘅野生松鼠,睇到都夠你開心一日啦.1ffa


text:
上年暑假,我同屋企人一齊去左宜蘭,好多人都話個度有好多猛鬼,但上年暑假令我覺得依個講法有啲好笑……
我最鐘意嘅景點就係星空草原.行到入去,我地就企係一條樓梯嘅最上,四周都係綠油油嘅草地.行左幾步,我就見到前面有啲同其他綠油油嘅草地吾同,吾通前面就係傳說中嘅星空草原?星空草原係用數以萬計嘅光碟打造嘅星空,當我地行到去一個清楚見到星空草原嘅位置,個一刻每個人不約而同甘講同一隻字—哇!星空草原同梵高嘅畫作風格差吾多,依個簡直係一個神作,電腦整嘅都無甘靚,但點人手逐個逐個油,逐個逐個貼都可以甘靚.加上係陽光嘅照耀下,成幾百萬嘅光碟片反射太陽光,成片草原七彩炫目,令大家都目不暇給.相信每個人望到心中都一定有一條問題:點解可以整得甘靚架?依個星空草原簡直令我依個梵高迷甘拜下風!
係星空草原隔離係一個滑草區,我同細佬就借左滑草板,諗住山長水遠嚟到梗係咩都要試下㗎啦!細佬同我怕會撞埋一齊,所以我同佢就隔遠啲.滑落去嘅時候就好似打千秋甘啲風迎面吹嚟,真係好正啊!咦?啲風呢?去哂邊啊?「滴……」我件衫開始變濕…… 啊!係落雨啊!我同細佬即刻搵個地方避一避雨,佢啲眼淚就嚟流出嚟!佢一喊依度一定變水塘架!點算呀?「哇!雨過天晴啦!」好彩係佢喊之前太陽出返嚟,如果吾係真係不堪設想啊!
不嬲我都淨係聽到宜蘭有幾猛鬼,真係未聽過宜蘭有令人賞心悅目嘅一面.講真,本來我聽到屋企人話去宜蘭,真係怯左下架!但之後上網睇先知原來宜蘭甘靚,所以大家吾好盡信宜蘭猛鬼依樣嘢啊!
(文章為港語學第三屆廣東話徵文比賽參賽作品)1ffa


text:
同老公結咗婚都已經十九年,個仔都十六歲喇,終於都可以完到我地嘅蜜月夢!
今年呀仔學校攪咗個台灣遊學團,我老公話,我地可以襯呀仔遊學期間去吓旅行,咁就唔怕比人告獨留兒童在家!當年結完婚,錢都用得七七八八,邊度再有錢去旅行吖,再儲吓先啦,點知儲儲吓有咗!有咗蘇蝦,唔好話去旅行,就連星期日去商場行個街都煩,由蘇蝦變小朋友,由小朋友變年青人,將啲心機放晒喺個仔度!呀仔去台灣遊學,老公話不如我地去日本渡蜜月!
日本,當年我未嫁嘅時候同老豆媽咪去過,不過都係好耐之前喇,起碼廿幾年前嘅事!我地諗下去日本邊度好,而家度度都好多遊客,聽啲朋友講,東京撞口撞面都係講普通話,大阪左穿右插都係講廣東話,終於老公話去京都.京都唔係冇遊客,只不過比起東京大阪少咁啲,我地仲要去京都周邊嘅地方,唔係咩大景點,只係自己買張鐵路飛,仲要係無限次搭果種,我地站站落,行個圈,有感覺就行入啲,冇乜特別就上返車去第二個站,咁樣玩都幾特別,我地冇買旅遊書,冇睇有咩食肆好介紹,去到唔同國家,事但入一間舖頭,啲嘢食都係新嘗試!鄉郊地方,當地市民比較清純,日本人嘅禮貌真係無得頂,特別上咗年紀嗰批,鞠躬鞠到我地都好唔好意思,買少少嘢都包到好靚,雖然好似好多包裝,不過包裝用品全部又可以環保回收,佢地嘅公民教育真係好值得我地學習.
雖然話就話冇買旅遊書,不過遊客資訊就點都唔少得,日本既車站,往往都會有資料可以拎到,記得去到一個叫鞍馬嘅地方,落車喺車站睇吓有冇啲有用資料,點知就比我地睇到可以去食流水素麵,當日冇乜遊客,只有一兩枱當地人,我地坐喺山邊,慢慢品嚐,品嚐素麵,品嚐環境,品嚐寧靜,有山有水有飲有食,仲要最愛嘅人喺身邊,夫復何求!
京都好多神社,添添香油,拍拍手,鞠個躬,雖然我地去咗好多間神社,不過許下嘅都係同一個願望,就係希望各個家人都身體健康!人大了,未算老,不過都唔後生,緊張嘅唔係要咩大富大貴,只求身體健康,有健康嘅身體先可以做到自己想做嘅事,拖住愛人通山走,冇健康嘅體魄點走?!
日本蜜月之旅玩咗五日四夜,同老公玩得好開心,好享受,呢篇遊記唔合格,因為都冇乜點寫我地遊過啲乜,反而抒發心情嘅感覺仲多!只因為呢個係蜜月遊,同老公一齊,好老土咁講,其實去邊都一樣咁開心!
同呀仔喺台灣回程係同一日,我地仲可以喺香港機場相約接機!我們仨一齊返屋企,交換手信開心無比!
(文章為港語學第三屆廣東話徵文比賽參賽作品)


text:
原文:Cantonese is Hong Kong protesters’ power tool of satire and identity,QUARTZ,2019年6月20日
作者:Mary Hui
譯者:Jonathan Ngan
香港嘅示威者已經非常之嬲喇.佢哋想要全面撤回嗰條可憎嘅引渡法,佢哋要佢哋個首長辭職.示威被定性為『暴動』,佢哋亦要撤銷;仲有,佢哋要正正式式追究佢哋眼中警方濫暴嘅責任.而佢哋搵到一種別開生面,瘋傳網路嘅途徑去洩憤──廣東話食字.
係近年,吸引到多過百幾萬人上街嘅示威中,呢啲食字,係本土互聯網動員羣衆支持一啲共同訴求嘅重要一環,仲好有創意咁用盡廣東話常見嘅同音同押韻現象.
連廣東話解作反對移交逃犯畀中國嘅字——反送中(faan2 sung3 zung1)都語帶雙關,凸顯到個情況有幾嚴峻但又幽默詼諧,一如居於香港嘅律師兼作家Antony Dapiran話齋.個字食正zung1呢個同音異義字,既可解做中國,亦可解做終,或者鐘.
廣東話係香港嘅通用語,而個語言同香港身份認同可謂密不可分,而且呢個身份係異於大多數地方講官話/普通話(Mandarin)嘅中國大陸.正當中國近年開始加緊控制同干預香港,講官話同埋用簡體字(相對於香港同台灣用嘅正體字)甚至變成咗部份後生世代眼中嘅禁忌.
據Lian-Hee Wee ,一位有研究廣東話音韻嘅香港浸會大學教授,「至少自2014年起,廣東話就已經係抗爭嘅語言.」——個時正正就係雨傘運動個年,當時示威者佔領咗多個香港嘅主要道路,並要求落實民主普選.係呢個長達幾個月嘅大型示威,亦有好多頗爲流行,巧妙咁利用廣東話特色嘅口號.
一方面個語言傾向單音節,又有多個音域廣闊嘅聲調——準確嚟講係九個調;另外,可能拜香港港口城市嘅地位所賜,處於多個其他唔同語言以及文化嘅交匯處,個城市於是成爲多個家傳戶曉嘅廣東話妙語產地.同時用曬巧妙食字,易記又難忘嘅押韻,同有聲有色(仲通常頗粗俗)嘅圖,加上光速咁快嘅網絡文化,廣東話自然變成廣泛瘋傳嘅meme嘅「火藥庫」.
Lian-Hee Wee教授又話:「香港嘅廣東話係英文同傳統廣東話接觸交融嘅產物,同埋我覺得就係嗰超過150年嘅交流……令到啲人言辭可以咁有創意.」
其中一個流傳極廣,產生咗好多種類嘅meme,多到可以話係一個萬能key嘅一條片,就係六月十二號其中一個清場行動道拍落,影到個防暴警察用粗口對待個大嗌「記者!我係記者!」嘅記者.
「記你老母(gei3 nei5 lou5 mou5)!」就係個持警棍警員嘅粗暴回應.句話英文大概可以譯做:「Journalist your mom!」你老母香港係好常用嘅侮辱用語,本身縮短自「屌你老母」,呢句就有埋可代表性交嘅「屌」,毫無含糊,非常直接.
面對警察侮辱,示威者並無退縮,進而號召支持個記者,將句野改做好多唔同嘅變種,直頭用嚟諷刺政府.
就好似2014年個時,示威者用食字嚟「迫香港政府食返自己句字」,今個月嘅示威同樣把握每一個機會,用香港政府官員啲名嘅讀音嚟食字,變成示威嘅有力象徵.若果雨傘運動可以由「傘」(遮)呢個同散同音嘅字代表,咁反對從中條例嘅抗爭,係後世記憶中好可能呢個合體字會係一個重要象徵——一個合「自由」(英文係「Freedom」)同「閪」(英文解作Female genitalia或者cunt)於一身嘅合成字.呢句詞,出自另一個警察侮辱示威者嘅一句「出嚟啦自由閪!」,亦有埋片影到曬.
無咁粗俗嘅標誌同口號都有示威者用.例如,攞住比卡超公仔嘅就大有人在,皆因聽落似保安局局長李家超個名,而佢正係送中條例嘅其中一個主要支持者,亦一個示威者所憎嘅人.
不過同時,有人就憂慮廣東話會慢慢畀官話取代(雖然都有人話係過慮).無論如何,大型羣衆運動,例如今個月嘅反送中示威,都會再將廣東話變做一個重要嘅議題.
Lian-Hee Wee教授就話:「無意中,呢種運動嘅副作用就係復興語言,因爲我哋忽然要用我哋嘅語言嚟宣 2000 好強嘅情緒.」


text:
恭喜曹星如又贏一場,下場應該係下年三月
我估下次曹星如再打,會有好多人去睇
講幾個技術位等大家下次睇可以留意下
正所謂「術業有專攻」,拳擊我唔係最在行(其實無咩特別在行),所以講嘅都係比較淺層嘅技術位,各位玩拳擊嘅朋友唔好見怪.同時,一場比賽太多技術,我講唔晒,所以選咗比較明顯嘅同大家講.
正架 VS 反架
睇拳擊,kickboxing或者MMA,第一樣睇嘅就係兩位拳手嘅stance.因為大部份人都係右撇子,而拳擊手通常會將自己的慣用手,即係重手放後面,所以,左前右後會叫正架(右架);而左撇子就會放左手喺後面,叫反架(左架).正架英文係orthodox stance,反架英文係southpaw stance. (其實唔一定要將慣用手放後面,放前都有佢嘅好處,但因為後拳係重拳,慣用手放後可以最大化個力量)
因為大多數人係右撇子,所以通常兩個拳手都會用正架.不過如果一位拳手係右撇子,另一位係左撇子,就會出現正架對反架嘅情況,就好似曹星如對前川龍斗(睇最上嘅圖).
點解要抽出嚟講呢,係因為反架拳手通常係會有優勢嘅.正架對正架嘅場合,左手刺拳會十分常見,兩位拳手都會用左手刺拳度距離,試探,誘敵,攻擊,然後先用右手直拳;同時,如果你同你嘅對手都係右架,你要重點留意嘅會係對方的左手刺拳(來自右方),右手直拳(來自左方),左手勾拳(來自右方)同埋右手上勾拳(來自左方),慢慢就可以掌握呢D拳可以喺咩角度嚟,然後學識反擊.(唔係話唔會出現其他拳,只係講機率呢堆拳會多好多)
但係當正架對反架,情況就唔同晒.
首先刺拳會變得較唔常見,因為大家前手嘅距離會好接近,會neutralize左,刺拳嘅效用就低好多,所以會有好多「後手先發」嘅情況出現;另一方面,你要面對嘅拳都會掉轉晒,打過嚟嘅角度又會唔同晒,右架嘅選手要重新習慣同適應,呢樣唔係一朝一夕嘅事.
最大獲嘅係,正架嘅選手要適應,反架選手唔洗.因為喺拳館,左架嘅選手成日都同右架嘅選手練習,佢見慣右架.曹星如係左撇子,打右架拳手係有優勢.
(當然如果對方都係左架,好似曹星如第18場職業賽打嘅Bradley Hore,就大家都要適應)
向外移動,Pivot 與 T-position
正架對反架嘅時候,兩個拳手會更多向外(自己前手嘅方向)移動,即係右前左後嘅反架向右移,左前右後嘅正架向左移.因為向外移,即自己嘅前腳喺對手外邊嘅時候,後手會拉到條靚直線去對手個頭.
通常等正架拳手出刺拳,反架選手就會喺呢個時候出左手後直拳.呢個時候再向外踏,再Pivot(自轉?轉體?軸轉?我唔係好知個中文),就可以去到一個同對手成直角嘅T-position.我知好難明,不如睇圖啦:
(Youtube片段)
曹星如等對手出刺拳,左手離開左防守姿勢,就打出左直拳,擊中後向右踏,Pivot,就同對手形成直角,令對手就面向一個打唔到曹星如嘅方向,反之曹星如已經可以再次攻擊;對手反應都好快,跳步閃開,不過都要時間再reset,曹星如keep住個優勢可以繼續攻.
連續後拳
因為前手刺拳受阻,後手先出拳嘅情況會較多,亦會比平時更多出現連續後拳.例如第七回合,曹星如嘅呢一下.
(Youtube片段)
後話
其實想講埋點解前川龍斗好似較被動,再講下佢Block counter嘅技術.但篇幅所限,搵機會再講.
場比賽真係好好睇(Youtube有得睇).好多時都聽到人話拳擊打兩打就攬好悶,但呢一場兩位拳手好少攬,好多exchange好好睇,有幾下我見到咁密咁快嘅埋身勾拳都以為會有KO,兩位拳手嘅狀態同鬥志真係好好.
希望以後有更多人支持拳擊,以及其他香港嘅搏擊運動!今日係咁多!
(本文純屬作者意見,不代表香港01立場.)


text:
好多女仔想上網學防狼術防吓身
男男女女都應該識去保護自己
但唔係上網睇文
其實好多人都問過我有無幾招俾佢地防下身,次次我都支吾其詞,最後都係話「講少少基本嘢唔係問題,但唔好以為一定防到身,亦唔好當防身去聽」.呢種冷水都潑咗無數次,潑到好多人以為我收收埋埋.唔係呀,我唔係收埋呀,係我唔識點教呀,而且,我最驚嘅係俾咗錯誤觀念人哋.
以下我防身/防狼術會混用,兩者技術上,集中點可能有差異,但對我嚟講兩者來核心係一樣嘅,下面亦有講點解.
網上學嘅問題
首先第一個問題,點解我唔網上講防狼術?
我先唔講我對防狼術嘅睇法,只講網上學防狼嘅問題.現時好盛行網上學習,我亦覺得好多嘢係可以喺網上學習.地理,歷史,物理等等知識當然得啦,連運動都有好多可以學到,好似跑步,健身之類.有位標槍手喺youtube自學標槍最後勁到去奧運,所以喺網上學運動肯定係得嘅.但點解我認為網上學拳效果好麻麻,而直頭唔想講防狼呢?
第一,打拳係兩個人嘅事,防狼都係兩個人嘅事,你會唔會睇完防狼術篇文去練返幾個鐘先?如果你網上學打拳係for一個人練keep fit嘅,無問題,大把俾你選擇.但如果你想防身,單純睇兩次係絕對唔夠嘅.如果你唔練,先唔理嗰個技術有幾legitimate,你根本就發揮唔到你睇嗰個技術.
第二,最驚嘅就係你睇完之後,以為自己防到狼,喺緊急嘅情況下做錯決定.跑步跑錯,係會對關節唔好,但未至於有生命危險.但係俾人侵犯嘅時候,網上學嗰招又係唔係岩用?喺嗰種危險嘅情況之下,你網上學嗰下技術又得返幾多%用到出嚟?會唔會你以為自己打得贏,所以做錯決定唔逃走?
就好似睇youtube學游水,但未游過,又以為自己游到一樣,係一件好危險嘅事.
舉個例子俾大家,你去google打防狼術,見到有藝人教用double leg takedown防狼(我估唔係位藝人講而係其他人寫,不過算啦),都係嗰句,唔係話唔得,你一下摔暈人梗係得,但機率好低.你摔低人之後,如果對方唔暈,你地一齊係地,佢又大隻過你,真係一個防狼好技巧咩?如果摔唔到,你衝埋去,咪俾人攬實?如果有人睇完信咗,有事起上嚟真係用,咪更危險?
一定唔得嘅防狼/防身術班
首先,我無參加過出面防狼同防身術嘅班,所以我唔知情況,唔多評論.
但如果你第一堂,入到去,教練話學完呢個班,就可以保護自己,唔再怕色狼,唔再怕街頭衝突,你可以即時舉手要求退款走人.另外,如果花好多時間教你空手奪刀呀,俾人用槍指住個頭嘅時候奪槍呀,你都可以要求退款走人.
所有技術都係講機率,並無一個技術成功率係百分百,更無一個武術體系可以肯定保護自己.奪刀,空手對武器之類,唔係話完全無可能,但成功率極之低,死幾十次都唔知成唔成功一次,練嚟浪費時間.
咩技術先係防狼/防身術?
嗰種人哋抓住你件衫,抓住你隻手,你要揈開佢嘅技術,學吓肯定係好;插眼撩陰打喉嚨,可能都係好方法,我亦相信外邊有好嘅學校會教導呢類技術.但係防身/防狼最後都係返返去一個字:走.
走,大叫同搵人幫手,對喺香港生活嘅人來說,係防身最重要嘅三個技巧.無錯,你話夜晚荒山野嶺如果有人襲擊你,走唔得去邊,叫又無用,亦搵唔到人幫手,但係我想問你有幾多時候夜媽媽會去荒山野嶺?
同時,我亦唔係話外間嘅防身技術完全無用,去學係好嘅,但唔好有個心態覺得自己可以打贏襲擊者,所以唔洗走.就算你真係打走咗佢,你都好應該盡快跑走安全地方報警.
防身,對我而言得一個重點,就係安安全全,無穿無爛返屋企.所以俾人用刀指住,要你俾錢佢,我覺得俾錢係個好好嘅防身方法.聽落好唔威,但係我覺得無咗條命仲唔威.俾人搶錢頂多都一千幾百,你條命肯定唔只呢個數目.你老婆你老公最擔心係你安全,嗰種情況都安全返到屋企,對你另一半而言,最威一定係你.
唔好誤會,以為我覺得次次都要硬食.於我而言,錢財身外物,破財擋災無問題.但如果對方一嚟就想攞命,或者傷害你身體,係第二回事,呢個時候防身/防狼術嘅技巧可能救到你,但防身/防狼術並唔係上網睇兩次就會識.
今次係咁多!
(本文純屬作者意見,不代表香港01立場.)


text:
上星期去咗深山修練,唔好意思
唔講廢話直接繼續
講埋上次無講嘅Block Counter
成場比賽曹星如都比較主動,通常會先攻,相對之下前川龍斗好似好被動.我估呢個同拳手本身嘅打法及賽前game plan有關.無錯,搏擊運動並唔係「我好打呀我上場」,「咩對手都好我都係咁打㗎啦」,然後上場打就算.20幾年前MMA可能係,但現時一定唔係,而拳擊作為全地球最搵錢嘅搏擊運動,我估好耐之前都已經唔係.
賽前拳手嘅訓練團隊會針對對手打法,去研究及制定一個戰略,然後訓練拳手.打咩距離?會唔會有特別嘢要練?對方有無嘢要特別留意?節奏要點?要迫定打反擊?等等問題都要去諗去研究,所以雖然拳擊係「個人運動」,但其實後面團隊花好多功夫.
關於成隊人會做咩搵次講,講返場比賽.
Block Counter
前川龍斗大部份時間都俾曹星如先攻,擋咗幾拳之後先反擊.Block counter通常用嚟反擊勾拳同overhand,因為呢類攻擊opening較直拳大,有更多空位去反擊.
上圖大部份曹星如嘅組合拳都打咗落對手嘅拳套同手臂上,無做成大傷害,而當曹星如一連串嘅組合拳一完,前川龍斗就睇返佢邊到無防好,就用勾拳反擊.例如下圖,前川龍斗見曹星如右手唔喺防守位置,就用左勾拳反擊,如果唔係曹星如反應快同埋有預備定對手嘅反擊,即時向下閃,呢一拳就已經中咗.
相反,曹星如就較少用block counter,而更多選擇向下duck或者向後pull之後反擊.
上圖曹星如下duck避拳後就順住搖擺打出前手勾拳,呢個組合喺拳擊好常見,只係呢次距離較遠打唔中.下圖係一次好靚嘅counter,避開右拳後即時用左直拳反擊,有角度有力度,但係前川龍斗真係好挨得,連晃都無晃真係好巴閉.
點Block?
Block counter喺中近距離係一個好好嘅反擊方法,但必須做好幾點:第一,你個guard要高,兩隻手要護住面,但唔好擋住視線;第二,你要繼續望實對手,留意佢下巴同肩膀,因為佢出勾拳同上勾拳嘅時候,肩膀會郁,你見到就可以好好預備;第三,將你嘅下巴同肘收好,用肘保護身體,如嗰飛肘出嚟,對手打身體嘅勾拳就會入.好似下面前川龍斗收唔夠埋就俾曹星如打入一拳.
MMA入面有Block Counter嗎?
有係有嘅,但愈來愈少,最起碼喺boxing入面嗰種block愈來愈少.最簡單嘅原因係,喺MMA入面用嘅拳套同拳擊嘅分別太大,拳擊嗰種拳套你放上塊面到都護咗一大半,相反用MMA嗰種露指拳套嘅話,跟本cover唔到咩,成個頭都係空位俾人入,所以,block counter喺MMA無咁普遍,相反,用手拍開,左右slip嚟避會更多.
今日係咁多!
(以上片段均來自youtube)
(本文純屬作者意見,不代表香港01立場.)


text:
陳奕迅(Eason)之前喺紅館演唱會尾場鬧歌迷,事後Eason解釋係有躁鬱症,之後仲傳佢去咗英國渡假養病.
今日Eason喺屯門出席新碟《TheKey》簽名會,佢喺台上分享新碟感受時,期間有男歌迷突然大嗌,Eason即笑話:「使唔使我介紹醫生比你?」之後Eason接受訪問,問躁鬱症病情點?佢又推翻晒有病講法,佢話:「講下啫,我講咗十幾年,成日都亂咁噏,我冇病,邊有病,我只得荷包乾硬化,放完假荷包仲委縮咗啲的.」
Eason話之前放假一定開心,講到話佢一家住喺英國大劉間豪宅,有甘比母女招待,佢話初初都唔知嘅,但多謝佢哋招呼,講到報導話佢去英國喺養病,Eason即刻話:「同病冇關,真係冇病,你哋喺現場都知係一個笑話,我不嬲都搞gag,唔使擔心,第時我再講都唔好信.」佢又話冇幽默感嘅人先以為佢有病,提到容祖兒話佢持住有病鬧歌迷,佢即強調冇鬧:「我唔想用寸寸貢字眼,我不嬲成日講嘢都反諷,冇持住任何嘢.」
而之前同林子祥張微博互相鍊頸相,其實鍊頸係阿Lam提議,佢都係個有幽默感嘅人,大家唔好死對頭,至於有指陳冠希公司向陳家瑛追討佢哋幫Eason個唱做片嘅110萬尾數,Eason話呢方面要問陳家瑛,以佢所知雙方係有溝通嘅.
我要訂閱


text:
中國國腳曲波赴英超落班希望受到阻延,佢嘅經理人高琪就用盡方法去同傳媒解釋,成個過程可以見到有人一味死撐,真係好睇過戲.
高琪最初畀傳媒嘅解釋,係因為中國足協重未發出有關文件畀佢哋,有記者就即刻同中國足協方面求證,結果個答案係試腳根本唔使甚麼證明文件.記者再搵高琪解釋,呢次高生就話無乜問題,只係會稍為押後呢次試腳安排.
跟住再傳出係熱刺方面突然決定唔要曲波,呢次高生嘅解釋就更厲害:「到英超落班唔係咁容易㗎,雲尼斯達羅都要搞成年至去到啦!」
用雲尼斯達羅比喻曲波?級數差距之大不在話下,重有就係雲尼斯達羅去曼聯要拖一年係因為有傷,個「畸士」完全唔同.至此,我求大俠對於高生嗰種護主嘅「態度」,真係要寫個服字.
泰利睇網球直播傷膝
車路士後防泰利早前同隊友齊齊喺球會大本營睇溫布頓網球賽直播,其間泰利擰轉身同隊友傾偈時整親膝頭哥,要即做手術,季初賽事隨時唔使預佢.真係唔知車路士本身風水唔好,定係泰利仔行緊衰運嘞.
菲臘仔運氣唔及加利仔
細佬菲臘尼維利終於都不甘長當後備,開口威脅話再唔能夠爭到正選位,就會離開曼聯.佢同阿哥加利仔一手由曼聯「湊」大,阿哥就深得費格遜器重,真係同人唔同命囉.
活士「世界仔」兩邊討好
日前英國體育大臣卡邦尼批評今屆主辦英國高球公開賽梅爾菲特賽場拒招收女會員嘅做法,記者問活士對此有乜感想,見慣世面嘅活士好圓滑咁話,賽會有權訂立自己嘅規例,但就話希望人人平等喎.咁即係又順哥情又順嫂意啦!不如活士唔好叫「老虎仔」,叫「世界仔」啦!


text:
長實嘅尖沙嘴港景峯,聽聞噚日招待全國人大港區代表李鵬飛一家睇樓,由執行董事趙國雄出馬接待,畀足面.
飛哥同屋企一行六人,噚日下晝到港景峯現樓,先睇第3座58樓示範單位,再睇埋2座A同G單位.聽講佢對3座50樓以上嘅C單位好感興趣,面積千一方呎,3房設計,呎價估計要七千蚊以上,兩個單位最少盛惠1540萬元.
港景峯3座58樓C室望九龍公園,重有270度維港海景,係全座大廈景觀最佳,唔怪得飛哥最後都係想買3座單位啦!
不過,飛哥似乎重未揸得定主意,據講佢老人家諗住一間自己住,一間畀個仔,所以想買相連單位,但個仔似乎唔係咁想,相信大家都知點解啦!另外,佢又諗一間一家人住,另一間用嚟投資.
蘭西聽講早前個仔請佢去韓國睇世界盃,令佢老懷大慰,就諗住買層樓畀個仔.真係24孝老竇.
祈福新邨優惠入車會
國內地大物博,唔少大型屋苑好似中山雅居樂,順德碧桂園同番禺祈福新邨,起十年八載都重未發展完,廣為港人熟悉嘅祈福新邨就好積極搞活動,最近同「中國精英車主會」合作,住客入會,可獲多項優惠.
「中國精英車主會」今次係第一次同屋苑合作推出優惠,揀祈福新邨,聽講係因為一半業主即超個一萬三千戶擁有汽車.「中國精英車主會」係由一批車行聯盟成立,共有五萬會員.
興業遊戲出雞唔出豉油
情侶拍拖好多時都會為去邊度玩而煩惱,香港興業為此舉辦「1001夜越洋浪漫之旅」選舉,只要提供認為同至愛最溫馨浪漫嘅拍拖勝地,就有機會得獎.獎品係三日兩夜曼谷Sukhothai,或新加坡聖陶沙Beaufort六星酒店雙人免費食宿.到時就真係可以浪漫溫馨嘞!聽講單是房租每日要二千三百大元.
香港興業搞呢個活動,當然係想話畀大家聽佢哋下個月賣嘅愉景灣海澄湖畔二段,住客日日都可以享受到度假feel.參加表格今個禮拜五喺報紙刊登,重會喺中環3號碼頭同地鐵站派發,7月31號截止,8月頭公布結果,名額共五百個.
獎品可以喺兩年內使用,但發展商只係提供酒店食宿,但點樣去就要自己搞掂,到時得獎情侶會唔會因為搭飛機問題而鬧大交?
另外,香港興業話想在海澄湖畔開售前,請記者去其中一間酒店體驗一下,重出埋機票㖭.


text:
梁詠琪(GiGi)本身冇吸煙習慣,佢亦好清楚吸煙危害健康,而近年嚟青少年吸煙情況愈嚟愈嚴重,商台同防止青少年吸煙委員會合作搞咗個「新一代健康歷程領隊」,就搵咗GiGi,方力申,何韻詩,葉世榮等宣揚反吸煙訊息,同埋鼓勵年輕人多參與有益活動.日前GiGi喺灣仔參加咗一個漫畫課程,佢重同其他學員一齊學畫漫畫.
盼年尾如願
另外,GiGi做咗奧林巴斯相機嘅代言人,早排佢就喺上海拍咗個廣告,日本方面重派出攝製隊去上海取景.GiGi話:「今次有機會同日本奧林巴斯相機合作,我覺得好開心,近日我有個心願,就係希望可以出版一本由自己操刀嘅攝影寫真集,希望年尾可以出版,𠵱家我一得閒就會攞部相機影相.」
栢芝享受苦中作樂
張栢芝近期用工作麻醉自己,佢本來喺上海拍緊戲,一有空檔就連夜飛過去南京見歌迷,雖然佢只係休息咗幾個鐘,但係依然好似好開心.栢芝噚日接受新城節目錄音訪問時話:「我發覺辛苦中係可以搵到快樂,我未休息過,體力上好辛苦,但係好開心,心情輕鬆兼冇壓力.」
東東一世做栢芝朋友
陳曉東(東東)噚日接受港台《娛樂滿天星》訪問.
講到陳小春搶記者攝錄機嘅事,東東話:「係咪啲記者追住佢呀!我以前都試過俾狗仔隊跟,我自己就會用好友善嘅態度,叫佢哋唔好做狗仔隊咁辛苦.」問到東東同栢芝有冇機會復合?佢話:「朋友可以做一世,而且大家咁熟.」
楊怡着晚裝驚走光
楊怡噚日喺電視城着住件晚裝,原來佢喺度試緊新劇《衛斯理》嘅造型,但係見佢幾乎想將件晚裝拉到上頸咁滯,驚死走光咁.
楊怡重話自己唔可以好似家姐楊娜咁去選美,因為佢話最怕着住件泳衣俾人評頭品足喎.
洪欣擴充時裝生意
洪欣噚日喺電視城錄影遊戲節目《一觸即發》,講開佢間時裝店,佢話最近正着手準備喺將軍澳開分店,不過佢話自己只係小股東.其實洪欣喺多年前開過間生果店,但係蝕錢,因為佢屋企人完全冇興趣幫手睇舖.不過𠵱家同人夾份搞生意,淨係拍吓廣告硬照就得喎!
劉小慧帶囡囡捧老公
蘇志威噚日參加無綫遊戲節目《一觸即發》,佢老婆劉小慧趁住暑假重帶埋三歲嘅囡囡蘇君蕎出現,實行一家大細支持蘇志威.不過蘇志威睇嚟重怕羞過佢囡囡,堅持唔影合照,但係小慧就不時同囡囡話:「爹哋就嚟玩遊戲啦!」十足十兩個小fans咁.


text:
夏日求驗客:不忿球迷攞簽名被制服
C朗衝擊公安
近排香港發生一大堆警民衝突事件,班警察成日舉起「停止衝擊,否則使用武力」嘅紅旗,估唔到遠在中國南京練緊波嘅C朗都有樣學樣,只不過衝擊對象就唔係香港警察,竟然斗膽突襲嘅係內地公安,該當何罪呀?
事緣祖雲達斯星期二已經到咗南京,備戰噚日對國際米蘭嘅國冠盃.點知訓練期間,有一位中國球迷衝咗入球場,睇怕都係想搵一班祖記球星簽名,可惜呢位球迷仲未埋到一班球星身邊,已經俾一大班保安制服咗.喺網上片段見到,一大班黑衫嘅保安入嚟,零零舍舍有位着藍衫嘅公安出現,想幫手制服嗰位球迷.呢個時候出名百厭嘅C朗就突然行到嗰位公安身後,然後用力飛撞對方,後者都俾佢嚇咗一跳,但轉身見到係笑笑口嘅C朗,就應該知道佢係玩嘢,所以只係揮手叫佢唔好再玩.
內地網民見到咁嘅情況,當然出嚟抽水,話C朗呢個動作足以被帶返派出所問話,仲有機會被行政拘留喎!不過,有網民就分析C朗咁做嘅動機唔係純粹貪玩,而係覺得一向好愛錫球迷嘅佢,唔滿意班保安同公安好似好粗暴咁對待球迷,所以先咁樣飛撞發洩,即係好似之前劉德華喺成都開演唱會咁,見到保安粗暴對待歌迷,結果衝落台推開班保安.
點都好,C朗唔會因呢件事有咩麻煩,同埋佢有錢就係人都知,最近排程工具網站HopperHQ仲做咗個統計,話C朗喺今年ig社交網運動員富有榜中排第一.佢係所有運動員入面擁有最多追隨者,平均每次出post就可以收到78.4萬鎊,即大約760萬港紙,遠超第2位尼馬嘅58萬鎊.
講番噚日場國冠盃,正選上陣嘅馬菲斯迪歷特喺10分鐘一次國際嘅角球攻勢擺烏龍,令祖記半場落後0:1.不過喺換邊後68分鐘,C朗主射嘅罰球省中人牆改變方向破網,幫祖記追平,雙方法定時間踢成1:1,要射12碼決勝,最後祖記互射12碼贏4:3,拎到國冠盃首勝.


text:
3a06
Game場掃貨:多咗男人入貨
Wii《料理媽媽》入廚先實習
《料理媽媽》雖然移稙自NDS,不過憑住Wii嘅體感操作,所以一般玩家都當佢新Game咁玩,而對佢有興趣原來唔只女機迷,問過Game舖,原來好多男機迷都入咗貨,有啲就話買畀老婆女朋友玩,不過今時今日,男人入廚又有何不可?不過先喺Wii內苦練一番先去獻技比較好.
《MonsterHunterPortable》全場缺貨
估唔到已經喺PSP上出到第二代嘅《MonsterHunterPortable》,個勢咁勁,行落Game舖,十個有八個機迷都係問「有無《MonsterHunterPortable》賣?」,而今次《MonsterHunterPortable2nd》雖然係由Capcom自己做番代理,不過場中就明顯唔夠貨,通常現貨都係有機迷預先訂咗,而報價一般都係$288左右.
買得Wii,自然會買多幾個手掣,可以同班Friends玩得開心啲,而《開始之Wii》,除咗包括9個小遊戲外,更附有一個手掣,所以成為唔少人出機必買遊戲,不過因為之前只有日版,最近美版《開始之Wii》亦到貨,最大分別係遊戲變成英文版,各位美版機主,想買多個手掣不妨諗諗佢.
雖然話Wii係賣操作,玩體感,不過愛美係人嘅天性,當然想個畫面靚!唔計換電視嘅話,最簡單方法係換一條色差線.原裝任記出品色差線,一般被水貨佬炒到二,三百,可以買到隻遊戲,想慳啲可以選擇其他牌子色差線,一百有找.親身上陣試用經驗,同隨機AV線比較,主要係Sharp咗同光咗,好似字體就明顯清楚好多.
記者,攝影:許福合
查詢:I-Gamer(27253338)


text:
REVIEWS遊戲:
村口集合《魔物獵人Portable》人龍互劈
根據資料統計,全亞洲最暢銷兼最受歡迎嘅PSP遊戲,相信非Hit足成年嘅《魔物獵人Portable》(簡稱《MHP2nd》)莫屬,如今廠方食住農曆新年之勢,推出大幅強化嘅第二集,結果反應好到加零一,周圍炒賣到接近四嚿水.唔想做Out咗孤獨精嘅話,仲唔快啲狂煲?遲咗起步點同成班老友一齊開波呀!
撰文:陳福榮
喺大約五個月前嘅東京遊戲展,製作人曾經話過為咗令《MHP2nd》同過往幾集有顯著分別,內容上會着重從未出現過嘅雪山裏面,因此佢無論宣傳抑或主要場景都係白濛濛,營造出一個漫天飄雪嘅雪山打獵環境.結果好多人對呢種設計「直豎拇指」,一來新鮮感多到爆,唔使成日對住以前玩到熟嘅森林同沙漠,二來又可以針對雪地安排啲雪猿甚至雪龍對付玩家,三來角色打扮亦有偏遠鄉間民族色彩,令整體觀感大幅變好.
基本玩法同過往分別唔算好大,都係接受委託去對付班兇猛走獸,或者潛入不毛之地搜索啲珍貴寶物等.想同朋友組隊合作,就要喺村口集合,搵齊其他成員先可以開波,或者直接去獵人公會接Job做,另外今集部份尋寶行動只需2人即可開始,唔使下下4條友出動,總算靈活好多.
●喺雪地遇着新敵人Tigarex,閃避不及隨時會被飽以老拳.
●當取得足夠分數,村內設施就會逐步增加,甚有《SimCity》味道.
若撇除斬斬殺殺要素,《MHP2nd》最過癮嘅地方就固然係村莊會逐步成長,但佢並唔係隨時間流逝而自行發展,條件係玩家要達成指定嘅目標.執行每個任務除咗可以拎到金錢同道具外,有時仲會獲得獎分,由此擴張村內設施,如起多間屋或者擴建農地之類,從而衍生其他新任務繼續發展落去,滿足感比起盲目搵怪獸有趣得多.
此外,呢集仲設有專門磨練玩家技術嘅訓練所和鬥技場,透過不同任務去學習各種作戰技巧和新增技能系統,仲有成個畫面咁高嘅巨大魔物戰同埋城砦戰,嗰種以小戰大甚有人類激戰KingKong嘅感覺.
話明係手提版續作,如果新嘢唔夠多就好難令到班老手玩得投入,咁只會影響同破壞佢個金漆招牌.
畫面引擎已經接近家用版第二代,劍光特效同音響做得更加好,當然佢亦都整咗好多種新怪物,唔止勁抽有啲仲好有台型㖭!再者武器方面更大手筆,一口氣追加4款,包括弓,狩獵笛,槍矛和太刀,有人鍾情日本太刀,貪佢範圍大,但我就覺得既似矛又似槍嘅槍矛就好正咯,因為近遠皆適合單刀上陣使用.
另一方面,上集幾引人詬病嘅讀碟時間頗長問題,今次終於都有對策,就係增設名為BGLoad嘅特別功能.話明BG當然係喺大家搏命期間,隨住遊戲進程不經意喺空檔預先讀取資料,大幅減省不必要嘅停頓,然而此舉代價係耗電量激增,所以廠方早就表明除非大家插住火牛玩,否則唔好啓用呢個食電Mode.
●代理隨行貨附送趣致貓貓螢幕掛繩,深知大家玩到激動就會整污糟個Screen.
之前啲風吹到好勁,話《MHP2nd》代理要到初二先至肯派貨,搞到唔少想搵佢嚟衝擊新年假期嘅機迷望到頸都長晒,話晒拜年等車都叫有個伴丫.好彩有關方面體恤民間疾苦,決定提早發售以滿足各位需要,結果喺年廿九晚搞到個個Game場水洩不通,有啲舖頭更喺極短時間內賣咗幾百隻,速度實為歷年賣Game之冠,有機迷更炒Game轉售,$400出貨,認真Hit到暈.
今次行貨除咗一如以往附送超厚特製中文說明書外,仲有精美貓貓螢幕掛繩,唔怪得最近搭地鐵成日見到啲人打PSP打到鬼殺咁嘈,佢哋好多部機都掛晒呢隻貓貓啦.順帶一提,代理仲搞咗個分四期舉行嘅超級大抽獎,將會送出賣成大約兩千蚊嘅超級豪華主機套裝,聽到都心郁郁呢.
●移到冰天雪地開拖,成條村都瀰漫住白色聖誕Feel.
●喺遊戲入面吹狩獵笛會有特別效果,唔知會唔會出支真笛畀大家吹?
機種:PSP
廠商:Capcom
類型:Act
人數:1-4人
價格:$288


text:
食肆禁煙之後,有人歡喜有人愁,一啲酒吧申請到兩年延期,自然開心到極,又有一啲位於戶外嘅酒吧,生意更加好到冇得彈,前星期有兩晚去銅鑼灣西苑食晚飯,飯後行經附近一間露天酒吧,嘩,戶外座無虛席,煙塵滿天,室內有一間唔同名嘅酒吧,竟然又係煙霧迷濛.此酒吧有一特色,就係花生殼滿地都係,人客一啖酒,一啖煙,剝一粒花生,花生殼隨手擲在地上,認真無拘無束.寫「波蘿油」而出名嘅食家梁喺佢專欄話過,隨地擲花生乃係一種享受,叫呢間酒吧唔好改變此「良好習慣」!
後來見到成日蒲蘭桂坊一帶嘅年輕IT專家小肥張,小肥張話酒吧申請「禁煙延期」之得與唔得,與食肆名字好有關係,譬如一間叫做HKBrewery,顧名思義就係賣酒地方,申請得咗,一間叫做X'sDiner,食環署可能覺得Diner噃,冇得傾,唔批你;又有一間叫做BDRestaurant&Bar,因名牌上餐廳行前,既然係餐廳,就唔可以延期啦.假如名稱係XXBar&Restaurant,咁又點呢?申請OK囉.
小肥張話喺安蘭街街尾,新世界大廈停車場門外有一間好細嘅餐廳仔,內可吸煙,因為佢係攞酒吧牌嘅,故此生意不俗,富豪太子C就經常在此,只要見到酒吧門外有保鑣站崗,就知道太子C喺裏面.上次咪講過左丁山帶肥仔孫到新世界停車場外食煙囉,呢日行過,又見到財務專家L企喺度食煙,問佢點解唔行入去酒吧,財務L話:「企三四分鐘啫,食口煙唔使畀多幾十皮飲杯嘢呀嗎.現在我哋成為被劏對象.呢度有間大廈嘅三樓全層,裝修成為雪茄吧,以私人會所經營,入會費收五千,其門如市.食煙搵地方,先畀五千蚊入會費?高級得滯喎,我企街算嘞!」通街有人食煙,唔怪得肥仔K回港過年,走咗去旺角一晚,返到屋企就沾上成身煙味,俾媽咪喝打,要佢立即沖涼換衫.以前在室內吸二手煙,猶可走避,現在喺室外吸二手煙避無可避,左丁山惟有不在街上久留!


text:
亞視近年都好少製作自己嘅節目,做宣傳就幾乎次次都搵嗰幾位藝員上陣,我馮仁昭覺得「亞視一姐」陳煒就已經成為宣傳活動嘅台柱.
亞視呢排着手籌備《亞姐》選舉,佢哋呢次重打算吸納一班內地靚女,亞視日前安排咗前亞姐冠軍陳煒去杭州宣傳造勢.
陳煒,珈潁,麥家琪同陳秀雯等,前晚去咗尖沙嘴出席「亞洲電視邁向48週年員工聚餐」,其間陳煒投訴亞視將《亞姐》嘅宣傳任務集中喺佢身上.
「次次宣傳都冇錢」
陳煒話:「公司唔係得我一位亞姐,我都想同公司反映吓,次次宣傳都冇錢,又唔計騷,公司重話九月又叫我去內地做地區選拔賽嘅評判,我希望公司可以體諒吓畀啲車馬費,因為去宣傳扮靚同置裝都要錢.」此外,陳秀雯對於有份主演嘅劇集《愛在有情天》收視唔錯,佢話:「我都知呢套劇好慢熱,收視可以穩步上升都OK啦!」
張佩金出自傳勉港人
張佩金早前喺上海遇車禍重傷,𠵱家出咗院喺上海休養,問佢有冇打算出書將自己嘅經歷寫出嚟?佢話:「都有人聯絡過我,我都希望鼓勵香港人要珍惜生命,不過我嘅中文唔叻,或者自己口述,搵人筆錄.」
張佩金嘅醫生話佢嘅盆骨冇問題,唔會影響將來生育.張佩金又話伏明霞都有打過電話問候佢同男友Harry.
Yumiko自封慈雲山瓊姐
鄭希怡(Yumiko)噚日去九龍灣國際展貿中心演出音樂會,對於吳浩康老竇被起底,喺茶果嶺開運輸公司,Yumiko話自己喺慈雲山亦幾有名氣,佢話:「嗰度人人叫我瓊姐,因為我讀書時用真名鄭列瓊,點知學校個校工都叫瓊姐,我入咗行改叫鄭雅文,之後再搵相士改咗鄭希怡,吳浩康都係相士幫佢改嘅.」
華仔Fans霸位一周撲飛
劉德華喺九月嘅演唱會喺銀行嘅優先訂票一早爆晒,未買到飛嘅歌迷要下星期五(九日)去排隊撲飛.噚日馮仁昭去紅館睇許冠傑,見到幾個華仔歌迷打地鋪排隊,排頭位嘅小姐話佢同班朋友由星期日開始輪流排隊,華仔知道之後話:「千萬唔好為買飛而影響健康,要有健康身體先可以嚟睇騷㗎!」
戴夢夢耍纓槍似掃地
戴夢夢噚日喺沙田出席港台「戲曲天地龍翔再現顯光輝」活動,參與演出話劇,重大耍纓槍,但係被前輩譚倩紅大彈冇姿勢亦冇實際.戴夢夢話:「紅姨見我耍纓槍,佢笑我耍到好似掃地咁喎!」
關心妍勸傅珮嘉收聲
關心妍噚日喺沙田出席港台活動,夜晚重同陳任合唱英文粵曲.對於傅珮嘉近日言論出位,負面新聞不絕,關心妍話體諒對方要承受好大嘅壓力,但言多必失,佢希望大家都係專注音樂,以和為貴喎!
黃湘怡護唇有妙法
黃湘怡日前喺台灣出席化妝品牌植村秀嘅活動,為咗顯現夏日風情,黃湘怡特登着咗件好燦爛嘅粉紅色衫上陣,打扮可愛,佢話有個護唇秘方,就係每次刷完牙之後,用牙刷喺唇上刷幾下按摩雙唇,順便刷甩啲死皮,之後再搽潤唇膏保濕.咁睇嚟佢都要刷得好有技巧,否則容乜易刷到流血㗎!


text:
(爆相爆片)狗女散步踩腐液險變跛
爆相爆片約瑟爹利犬不明腐液
西區有人當街潑不明腐液,路過狗狗慘中招,四掌紅腫爛肉.陳小姐6月4號中午12點幾拖住快將12歲嘅約瑟爹利愛犬「朱古力」落街散步,途經堅彌地城新海旁一間食店門外,一支燈柱旁邊有一灘液體,朱古力踩落去之後即刻唔妥,陳小姐憶述:「佢好快左手抽起咗,行唔到,趷下趷下,我以為佢抽筋定拉親,即刻抱起佢,去附近朋友開嘅餐廳坐低,擺佢落張凳佢都係趷起,我就抱佢去睇獸醫.」
當時醫生一睇,發現朱古力四掌紅晒,左手最嚴重,醫生要幫佢剃毛先可以用消炎水幫佢抹傷口,棉花黐住好多啡色凝固物體.陳小姐話初初聞唔到有味,再聞就聞到好濃烈鹼水味,唔刺鼻嘅,醫生同佢講,無論高濃度嘅鹼性或酸性都足以灼傷皮膚.
之後醫生處方抗生素,藥膏,止痛消腫藥畀朱古力,陳小姐返到屋企幫佢洗傷口,搽藥膏,夜晚朱古力嘅四掌已稍為消腫,但傷口附近有爛肉情況.陳小姐好心痛,亦自責以為係一灘水,冇即刻抱起朱古力.之後陳小姐的朋友都有通知嗰間食店,職員否認他們潑過腐液出街,但都即時出去沖洗地下.
陳小姐憤慨:「行過一下已經灼傷,你諗下有幾濃烈?我覺得係唔好彩,唔知係乜人會潑啲腐蝕性咁強嘅液體喺地下,我深信人掂到會毀容,有冇必要用咁強烈嘅嘢去清潔地下呢?」佢又話,其實嗰條路好多人放狗會經過,擔心再有人或動物中招,通知咗食環署,仲考慮緊報警.醫生相信朱古力兩,三日會逐漸康復,陳小姐依家最驚佢會傷口感染,暫時唔會帶佢出街,等佢休養.
陳小姐帶愛犬「朱古力」散步時,狗狗慘被不明腐液潑中.(讀者陳小姐提供)


text:
(李八方online)葉劉請食燒肉預祝報捷 邵家臻:我哋唔食葉太隻豬
葉劉一地兩檢
立法會今日開始審議高鐵一地兩檢條例草案,喺建制派人多蝦人少修改咗《議事規則》後,加上主席梁君彥強硬剪布,民主派要力挽狂瀾都有難度,難怪唔少建制派對兩周內通過草案,信心十足,甚至要食燒肉提早慶祝.
身兼一地兩檢條例草案委員會主席嘅新民黨主席葉劉淑儀同副主席,民建聯張國鈞,今日請記者食燒肉,葉劉形容呢個係「甩身燒肉」,慶祝身為委員會主席嘅佢,功成身退,之後就交俾梁君彥處理喎!
連委員會正副主席都要出手「勞軍」,政府又點可以乜都唔做?負責草案嘅運輸及房屋局今日都請議員同記者食砵仔糕等懷舊小食,相信都係答謝建制派坐定定作戰,運房局透露小食係特登喺石硤尾街市買嘅,山長水遠運去金鐘添馬艦㗎!
但葉劉眼見就唔多滿意,直指局方「出手低」,笑稱下星期要食LadyM,直言「運房局請得起喇!」.八方就此問過今日負責「送貨」嘅運房局政助符傳富,佢話下個星期先再算,而相信建制派或者政府無論送上乜美食都好,面對違憲嘅一地兩檢安排,唔少泛民議員食龍肉都覺得無味.
社福界邵家臻回應葉劉請食燒豬時直言,「我哋唔食葉太隻豬!」.但葉劉似乎介意自己隻豬冇泛民吼,佢話喎:「泛民唔敢食,我食埋泛民嗰份!」
身為一地兩檢草案委員會主席嘅葉劉請食燒肉,慶祝甩身.旁為張國鈞.陳嘉裕攝
運房局政助符傳富代局方送上「砵仔糕」,卻被葉劉揶揄出手低.陳嘉裕攝


text:
摩連奴(圖)可唔可以救番車路士?不如先問摩連奴救唔救到自己,佢最近都方寸大亂,做咗好多令自己置身喺風眼當中嘅事.當摩佬都又亂又躁,發晒爛渣,班球員又點可以沉着應戰呢?
季初網上有人講笑咁話,今季係英超19隊挽留羅渣士大行動,但大家都知行動已經失敗.最近就輪到19隊半挽留摩連奴,嗰半隊邊度嚟?摩佬話晒喺車仔有過豐功偉績,所以車迷內部都有一批人覺得,應該畀啲時間摩佬,睇吓佢做唔做到車仔嘅費格遜.不過,小弟覺得佢陣腳大亂,照咁睇只會越來越大鑊.
摩佬鬧球證唔係新聞,但鬧得咁密都係第一次,對修咸頓場波鬧完,俾英足總罰完冇幾日,就輪到喺歐聯鬧球證,話球證幼稚,擺明係想挑釁球證同足總.上場聯賽對韋斯咸,半場前已經有教練被趕上看台,但摩佬半場博拎紅牌,又走去挑釁球證,搞到自己都被罰埋上去.完場後,摩佬仲要唔開記者會,擺明係無聲抗議.花咁多心神同球證,足總搞對抗,對摩佬同成隊波都冇益.曼聯名宿加利尼維利早兩日都勸過摩佬,首先要避免呢啲負面新聞包圍球隊.
車仔𠵱家咁嘅成績,好多人即刻諗到更衣室出問題,但以英國傳媒嘅神通廣大都冇話車仔內訌,頂多係講吓夏薩特想去皇馬.小弟不期然諗起上季多蒙特,班球員係好撐高路普,但就係唔知點解成日輸,反而高路普宣佈季尾走人後,隊波就突然回勇.如果摩佬唔能夠冷靜落嚟,激發番球員嘅鬥志,不妨參考吓高路普上季嘅決定.
文:咖喱


text:
(宅男大變身)
曹星如師弟跑步輸畀女仔 誓做世青拳王
「由細到大,運動細胞都冇乜.試過跑衝次跑嘅時候,女仔都好似快過我一兩下.冇乜社交,淨係坐喺屋企,一係睇書,一係對電腦.」
20歲嘅潘啟情(Raymond),係「神奇小子」曹星如(Rex)嘅師弟.Raymond出道一年都未夠(今年5月14日正式打第一場職業拳賽),已經取得職業生涯兩戰全勝紀錄,當中喺上一場越級挑戰嚟自泰國嘅帕沛哈馬拉,喺五千觀眾見證下T.K.O(技術性擊倒)對手,令大家都開始注意呢粒「超新星」.擂台上,Raymond拼勁十足,雙眼有火,但原來喺佢接觸拳擊前,係一個內向又懦弱嘅「宅男」!「平時返學嘅時候,我都係自己一個坐喺角落頭,係嗰啲邊緣人咁滯.中學嘅時候真係唔講嘢,淨係自己對住本書.」唔慣面對鏡頭嘅Raymond,一副尷尬嘅表情,完全幻想到以前嘅佢有幾「宅」.
大家覺得Raymond有冇Rocky(史泰龍)嘅影子呀?
雖然Raymond成個「排骨仔」咁,但佢嘅拳真係勁度十足!
自言運動同讀書都唔叻嘅Raymond,因為一場比賽改寫咗佢嘅人生:「18歲嘅時候,啱啱完咗DSE,喺youtube睇咗曹星如對沙里夫嗰場.嗰一場佢哋都打出好大拼勁,嗰時就俾佢感染到,開始對拳撃呢樣嘢有啲興趣.」加上佢未見到自己嘅將來,Raymond就開始到拳館學拳.佢當時喺嗰一間拳館受過別人嘅白眼,亦曾經俾人睇唔起,佢話:「嗰陣時(打業餘拳賽)就對咗一個澳門嘅拳王,嗰一場3 round都俾人打到毫無還撃之力.當時嗰位教練同我講,『打拳嚟講,你都冇乜天份.其實你可以試下揾其他正職,或者專心其他工作,打拳都唔係好適合你.』當時真係有諗過其實呢個運動唔係好啱我,好傷心,好hurt,因為當時嗰一年我嘅時間係得拳館同嗰度嘅人,佢哋就係我所有嘢.」
一場嘅失敗,令到Raymond開始質疑自己的實力;加上當時教練嘅冷言冷語,佢更加頹廢咗足足一個月.好在憑住一首《Loser》,激勵到佢企返起身:「突然之間覺得要振作,係因為嗰陣時聽到首Mastermic嘅《Loser》.」歌詞中:「我睇到唔係句號,係一條起飛嘅跑道,我不停步,喺跑道將青春盡情消耗~~ 」呢一句令到Raymond決定要邊度跌低,邊度企番起身.
中學時期嘅佢,真係隔住個芒都聞到陣「宅」除!(圖片由被訪者提供)
所謂千里馬須遇到伯樂,曹星如話過冇佢經理人阿Jay(劉志遠),就冇今日嘅曹星如.Raymond同大師兄阿Rex一樣,佢可以成為職業拳擊運動員,最想多謝嘅人都係阿Jay:「佢喺我出場前好認真咁同我講,話你夠膽打呢一場,你已經嬴咗.無論你輸咗又好,第一round 俾人knock down(撃倒)都好,我都會以你為傲.」Raymond由以前俾人睇唔起,直到有人對佢有咁大期望,佢當然要加倍努力,用成績去報答阿Jay,佢更以23歲前贏到世界青年拳王為目標o添!想了解Raymond更多,睇吓佢man爆一面就即刻去片啦!
採訪:植詠珊 (Cathy)
編審,編導:懷鈺
剪接:Roy
拍攝:Kaman,馮峰,Neo
場地:DEF Boxing Gym


text:
當大家每晚喺電視機前見黃宗澤嘅時候,你仲記唔記得佢同林峯,馬國明,吳卓羲同陳鍵鋒喺大台時曾被封為新「五虎將」,但O依家除咗黃宗澤同馬國明,其餘三虎都已經向外發展.
好似陳鍵鋒,佢係2010年離開大台,翌年就返咗大陸賺人仔,之後佢就憑同林心如,楊冪合作嘅劇集《美人心計》而打響名堂,人氣急升.正當大家以為佢會繼續去拼搏嘅時候,昨日有周刊報道話陳鍵鋒,已經諗到急流湧退,為退休作好打算.
今年37歲嘅陳鍵鋒,報道指佢講到當年返大陸發展時,並唔係大家所諗一炮而紅,佢都捱過.佢話,以前係大台拍嘅劇,戲份都幾重,但喺大陸初接劇時,角色都唔係好重要,試過一年只拍一部,仲有一次佢講要出外景,化好晒妝等出外景車,但當日劇組就冇安排演員車,咁佢就同工作人員一架車,點知佢係最遲一個上車,上到去已經冇位,但全車都若無其事,冇人打算讓位俾佢,剛好有半個位放咗道具,佢就惟有坐半邊位,唔係就要自己行去拍攝場地.
坎坷過後有艇搭…陳鍵鋒O依家喺大陸總算捱出頭來,正當以為佢會大展拳腳嘅時候,佢竟然諗嘅係退休.陳鍵鋒話,當有一日有人同佢講成熟咗,老咗,套套劇都搵佢做老竇角色嘅話,佢就要好好咁諗下,原來小生轉做中生,佢覺得呢個係一個警號.
陳鍵鋒話佢O依家已經開始諗,離開演藝工作,自己可以做啲乜,佢想將來過啲安穩啲嘅生活,所以一直都有投資房地產,股票,基金同買金條,因為佢覺得咪嘢都會有機會暴升,報道仲話,陳鍵鋒曾經試過有經紀打俾佢,講咗兩句佢就買咗唔同嘅金融產品,雖然買咗咁多金融產品,但佢依然覺得?頭係最實際,同埋比較安全.


text:
(姐匙Talk)攣攣姐節目被叮 扮骨折遮醜
打石膏攣攣姐新春節目
早排踏入豬年放咗幾日假,有內地幕後朋友嚟咗香港玩,Jessie同佢剝住瓜子八卦一番,呢位喺影視圈打滾多年嘅朋友,八咗一單關於「攣攣姐」未做巨星前嘅笑料,真係聽到笑爆嘴.
話說每年大年三十晚,內地官媒都會播新春節目,雖然作為香港觀眾會覺得悶到爆,但好多中港台藝人就覺得可以上呢個節目,就係代表紅星,巨星嘅身份,就算未做到紅星嘅三,四,五,六線藝人,可以上節目做佈景板都係一份「榮幸」.而N年前仲係新人嘅攣攣姐,畀佢等到一個機會,有朋友話可以介紹佢參與一個小角色.
攣攣姐興奮到事先張揚晒畀朋友知,仲話自己有位老死係髮型師,會搵佢幫手搞個突出嘅造型,朋友都話會坐喺電視機面前捧場.直到節目播出當晚,朋友等極都唔見攣攣姐出現,大家都覺得好奇怪,過完年之後,朋友就又約攣攣姐出嚟,見到佢手臂打住石膏現身,大家以為佢受咗傷,紛紛圍住慰問.
點知,攣攣姐一肚氣咁向朋友訴苦,原來嗰位髮型師朋友,幫佢染咗個浮誇紫色頭,節目選角導演俾佢嘅造型嚇親,直接將攣攣姐叮出局,呢件咁辳嘅事,攣攣姐唔想俾人知,惟有諗咗扮骨折呢條屎橋,話自己受傷未能演出,佢班朋友聽到大笑.
撰文:Jessie
本欄逢周五刊登
(姐匙Talk)
我姐匙縱橫歌影視幕後,咁多年嚟冷眼旁觀,娛樂圈大小事都走唔過我雙眼,真係頂唔順要爆啦!歡迎大家嚟剝花生.


text:
熾熱消費:
新寵跳跳鼠 腳長尾長
今個暑假絕對係鼠類橫行,《哈姆太郎》,《一家之鼠超力仔2》等卡通片,電影全部都係以倉鼠,老鼠仔掛帥,放假想養寵物陶冶性情,佢哋一定入圍.呢期除咗熊仔鼠,長毛鼠等倉鼠類多人飼養之外,腳長,尾長嘅跳跳鼠亦係新寵之一,睇見佢彈吓彈吓,包你話得意.
記者:張穎倫 攝影:周旭文
似袋鼠彈吓彈吓
想飼養較特別的寵物,呢隻跳跳鼠絕對係一個唔錯嘅選擇,佢原產自澳洲,同樣屬於倉鼠類,但在香港較為少見.佢嘅外形有啲似松鼠,但就腳長,尾長,全身連尾有成6吋長.雖然好似好大隻,但佢只利用長長嘅尾巴嚇走敵人,無乜實際攻擊能力.另外,跳跳鼠唔會用腳行,只會好似袋鼠咁彈嚟彈去,最搞笑係唔識用手推嘢和搬嘢,只係識用頭不停推,不停推,絕對稱得上係埋頭苦幹.
米色長毛鼠鍾意坐定定
雖然每隻長毛鼠嘅性格都好相近,但原產敍利亞嘅米色長毛鼠就特別定性.BB嘅時候,佢一樣好鍾意四圍走,跑得好快,不過到佢大咗之後就變得非常定性,成日坐定定.佢鍾意過群體生活,就算將佢同其他長毛鼠放埋一齊都唔會打架.
敍利亞倉鼠性格溫馴
喜歡大隻得意嘅倉鼠,原產敍利亞嘅敍利亞長毛倉鼠絕對係一個唔錯嘅選擇.好似呢隻啡色嘅長毛鼠,身長達到5.5吋,比見開嘅細種倉鼠至少大1吋,身體兩側嘅毛長得特別長,外形好靚好得意.加上其外形肥嘟嘟,個性又溫馴,甚少咬人,最適合小朋友飼養.
小紫王紫毛最吸引
原產俄羅斯嘅小紫王,聽個名都知佢唔普通,佢唔單止擁有一般細種倉鼠嘅快速動作,而且非常獨立,獨個兒住都冇問題.如果同其他倉鼠走埋一齊,隨時會有爭地盤打架嘅可能.雖然佢性格比較惡和緊張,受驚時更會咬人,但背部嘅一撮紫毛,就比較少見,令佢特別多人喜愛.
熊仔鼠最鍾意瞓覺
擁有一身金毛,原產自荷蘭嘅熊仔鼠,睇落十分高貴,身長都係介乎4至5吋左右,但體形就似一隻熊仔多過似鼠類,肥得嚟向橫發展,行起上嚟好有霸氣,搞笑到暈.但咪睇佢大大隻以為佢好好打,其實佢只會靠個樣嚇人,行又行得慢,日日掛住瞓,攻擊力近乎零.
小銀狐似白老鼠
電影中嘅超力鼠雖然只係一隻白老鼠,但喺香港就比較少人飼養,通常都係留番嚟做實驗.若然鍾情白色的鼠類,原產自荷蘭,俗稱白倉嘅小銀狐就最啱你!佢同其他細種倉鼠一樣,身長只得4吋左右,外形有啲似白老鼠,但就懂性好多,鍾意同人玩.佢最特別係背部一撮銀毛,睇落比其他倉鼠有型得多.
5星級的家
最新落成嘅倉鼠豪庭,無論係室內,抑或室外設計,都依足著名「森林家族」大屋為藍本,採用歐洲別墅式設計,並由日本製造,盡顯王者氣派.屋內分上,下兩層,並有專用樓梯連接,更附送全屋名貴枱,櫈家具.另外又有沖涼房,水樽等設備,倉鼠亦可利用轉輪跑步KeepFit,真係舒服到暈!
二人世界
如果覺得豪宅比較難負擔,本屋苑亦提供細單位以供選擇.呢個單位採用傳統倉鼠屋的鐵枝設計,但仍然分上,下兩層,為倉鼠提供活動轉輪,屋外以綠色,紫色,黃色,紅色等鮮豔顏色作配搭,最啱倉鼠過二人世界.再加上佢可以與同系列嘅倉鼠屋組合擴建,倉鼠將來生兒育女的話,可以買多間屋作擴建之用.
健康食療
由於各類倉鼠都喜歡吃瓜子,以往唔少人都會以瓜子嚟餵飼倉鼠,但其實食得太多瓜子的話,對佢哋個膽會有不良影響.所以新一代飼養倉鼠,都會以混合糧為主,好似呢隻Mazuri嘅倉鼠糧,由多種穀物製成,可以為佢哋提供均衡營養,夠晒健康.
小貼士
夜遊一族
好多人見到倉鼠都話佢哋日日掛住瞓,其實佢哋屬於晝伏夜出嘅動物,夜晚先鍾意四出活動,所以白天就唔多願郁,請大家原諒.而在氣溫寒冷嘅時候,佢哋更會蒙頭大睡,瞓完再瞓.而佢哋平均都有三年壽命,仙遊嘅時候請節哀順變.
幫佢梳毛毛
大部份倉鼠都好注意自己嘅儀容,喜歡幫自己清潔,大家毋須操心.不過長毛倉鼠就要勞煩你每日用牙刷幫佢梳毛,以免佢啲毛打結.
由細養到大
倉鼠最好由細細隻開始養,若然要養多過一隻的話,就最好一次過一齊購買一齊養.皆因佢哋長大後好鍾意霸佔地盤,如果唔係由細見到大,就一定會打架.
售賣點
寵物城(26260406)
何文田太平道2號地下及一樓
PeteggShop(23323123)
油麻地彌敦道534-538號現時點商場2樓242號舖


text:
香港電台第二台DJ梁繼璋,早排揸車車佢太太莊嬿藍出外時,兩度撞車,最令人擔心嘅係佢太太有咗身孕,好彩兩次撞車都冇影響個胎,可以算係不幸中嘅大幸.
墳場取景
不過,馮仁昭唔係導人迷信,只不過有時啲嘢真係唔到你唔信,好似梁繼璋咁,佢為咗就嚟推出嗰本小說《惹鬼的電台節目》,走咗去墳場影相,諗住加番多啲恐怖氣氛,點知影完之後,佢就無端端連撞兩次車,你話係咪好邪?
早幾日馮仁昭同梁繼璋傾偈,話佢老婆既然有咗,就唔應該寫埋啲鬼書.原來梁繼璋曾經都有諗過呢個問題,但佢認為呢本始終係消閒書籍,唔想導人迷信,而且梁繼璋又話自己就嚟做老竇,唔搵定奶粉錢又點得呢?
梁朝偉減價做超人
噚日收到嘉禾發言人杜惠東電話,佢話套賀歲片終於落實會開拍,卡士仍然係梁朝偉加楊千嬅,導演係谷德昭,戲名暫定係《行運超人》.馮仁昭相信搵到偉仔做,價錢方面偉仔一定有讓步,唔會堅持收六百萬,杜Sir話:「價錢方面的確係大家協商咗,但實際係幾多錢,咁你哋最好問番偉仔啦!套戲下個月開工,大部份都會喺香港拍.」
何韻詩男人有胸毛咪搞
何韻詩和盧巧音噚日去銅鑼灣出席Levi's活動,佢哋更獲得Levi's送出兩條鑽石牛仔褲,不過何韻詩一見到露出胸肌同胸毛嘅男模特兒即刻表現得十分尷尬.何韻詩事後否認自己怕醜,重話:「喺我字典入面係冇怕醜呢兩個字,頭先我喺台上扮嘢咋.」至於會否介意男友有胸毛,何韻詩就話最好盡量少啲,佢話寧願要屋企隻貓啲毛好過要男人嘅胸毛.
炭頭紅星六百萬見財化水
炭頭紅星𠵱家係無記首席小生,內地同台灣都搶住搵佢拍劇,原本台灣肯出十五萬一集搵佢同大S及F4拍四十集嘅古裝劇,拍完炭頭就可以袋六百萬.套劇賣畀無記就開得成,點知嗰套劇嘅台灣版權俾東風電視台攞咗,咁無記嘅台灣電視台梗係冇行.
加上,東風個老闆呢輪同無記搞到唔係咁開心,所以無記老闆下令冇交易,咁下面啲人當然唔敢放炭頭紅星拍呢套劇,結果大拿拿六百萬嘅收入就係咁見財化水啦!
F4下月開千人派對
台灣人氣組合F4下個月三十號會嚟香港,出席百事喺九龍灣展貿中心搞嘅千人派對.呢個派對認真大陣仗,台灣,內地同香港都會抽出幸運兒參加,香港有三百個名額,大會重會大手筆為內地同台灣fans包機嚟香港,有份出席嘅幸運兒將同F4對足三個鐘,個千人派對會分兩部份進行,出席嘅fans除咗可以聽F4唱歌外,重可以同佢哋一齊玩遊戲.
林嘉欣分栢芝一杯羮
林嘉欣以七位數字接拍護膚品Regene嘅廣告,而張栢芝亦都係呢個品牌嘅代言人.嘉欣話唔怕人哋話佢搶栢芝飯碗,因為佢只係新產品嘅代言人,自己亦從來冇同人比較.而嘉欣亦都好關心謝霆鋒嘅情況,佢都希望對方會冇事,話晒大家都一齊合作過拍電影《戀愛行星》.


text:
咖喱牛腩:意甲情意結 - 牽牛
咖喱牛腩,有辣有唔辣.牽牛同咖喱將總結每周球賽,見到抵讚嘅事,牽牛定必重重有賞,用幾百字大讚吓佢;但見到抵鬧嘅人,咖喱就會毫不留情,省佢一餐.
意大利甲組足球聯賽今季全面消失於收費電視直播頻道,以直播足球賽接近氾濫嘅香港,對不少球迷嚟講,或者就好似5星級酒店自助餐,少放兩碟海南雞,喺生蠔,魚生,和牛等貴價美食當中,根本冇人會吼,但以意甲陪伴成長嘅小弟,或多或少都真係有啲空虛.
小弟偶像係施丹,中學同大學時期,其實睇意甲比英超仲多,朋友間談論曼聯,阿仙奴爭霸,我仲笑佢哋唔識波,唔識欣賞當時最講戰術同技術性嘅聯賽.當然意甲呢幾季都死死哋,多得淫蟲總理搞衰AC,羅馬,拉素又輪流財困.祖記因假波案降埋班,元氣大傷;加上國內經濟唔好,中小型班更出現拖糧等情況,費倫天拿都沉過一排,但就始終一如自我,貫徹主攻風格.
講紫百合最光輝時代,自然係「戰神」巴迪斯圖達,雷哥達斯等領軍時代,呢幾季都只係中下游,上季排第13,連歐霸盃都冇得玩.好彩由前羅馬射手,「飛機仔」蒙迪拿領軍,費倫今季大有起色,上仗大炒巴勒莫,壓過國米升上第3,下季歐聯有機會見番佢哋.世界潮流近年興番3後防,其實費倫一向都係3後衞忠實支持者,史提芬沙域證明曼城唔要佢,係曼城嘅損失;中場大衛比沙路同阿古蘭尼亦都係英超失意,都大打爭氣波,前鋒組合東尼同祖維迪一剛一柔,化學作用都唔錯.咪睇東尼35歲人,回流費倫一樣有貨交,但唯一擔心費倫財政都唔係幾好;祖維迪23歲當打之齡,打得越好,季尾被賣走機會就越高.但點都好,正氣足球,始終有佢哋嘅捧場客.文:牽牛


text:
上星期三董特首朗讀完佢第7份施政報告,其中一項係關於本地物流業未來發展計劃,雖然伏勝覺得香港要做物流中心其實都幾困難,尤其係本地營運成本實在太高,夾硬去馬,分分鐘適得其反.不過,伏勝覺得仍然值得一提,因為記得有位搞基建嘅朋友講過,話政府好似為咗要令到物流業喺本地落地生根,喺港珠澳大橋興建行車通道外,重會考慮另外起多一條鐵路連接珠海同澳門,到時車路加鐵路雙管齊下,藉此鞏固本港成為區內嘅物流中心地位.
中石化博反彈要小心
如果個朋友所講係真嘅話,對於地鐵(066)絕對係天大喜訊,皆因𠵱家可以去到大嶼山嘅鐵路只係得地鐵系統,若果真係計劃用鐵路連接珠海同澳門,地鐵會成為呢個計劃嘅大贏家.上個禮拜地鐵搵咗幾間大行發新債,用嚟興建迪士尼線嘅項目,地鐵嘅大嶼山概念真係想窮都難咯.地鐵股價上周五勁升6.5%,見到有好多「大冧把」喺度買貨,照睇重有後着,應該可以諗諗.
上星期最傷嘅要數中石油(857)同中石化(386),佢哋喺國指裏面嘅比重最大,大戶要推低國企指數,就一定會向呢兩隻股份開刀.不過,不幸中之大幸就係上周有鬼子佬行指出,今年國際油價可能回落,對於石化股有利.就因為呢個原因,連跌4日嘅中石化終於可以喺上星期五反彈,伏勝有個有做開中石化沽盤嘅行家講,雖然隻股開始反彈,但係唔少大戶喺低位一路買上嚟,成本價仍然係偏低,所以若果隻股無辦法回復升勢嘅話,班芬佬仍然會繼續沽貨,博反彈追貨嘅朋友呢舖要特別小心.
伏勝


text:
馮仁昭四圍超:蔡國權監護權鬧上法庭
蔡國權嘅家人同太太,舊年就有關蔡國權嘅治療安排發生拗撬,後尾佢哋重因為爭蔡國權嘅監護權出現歧見,搞到監護委員要將蔡國權嘅監護權暫交社會福利署㖭.
日前蔡國權喺內地接受完治療之後返香港,被社署安排佢入住沙田慈氏護養院,因為要佢隔離七十二小時先,令蔡太好不滿,佢話前日已經同申訴專員公署進行投訴,希望同丈夫攞番個公道.
勸記者不要亂寫
不過,馮仁昭聽聞蔡國權太太同家人最近分別搵咗律師,希望同社署攞番蔡國權嘅監護權,前日馮仁昭就打電話畀蔡國權個妹妹,點知佢妹妹好大反應咁話:「有好多問題上咗法庭,會影響到成件事,你哋小心啲唔好亂寫嘢,香港係有法律,總之大前提我哋都係想快啲醫好哥哥嘅病.」
馮仁昭覺得蔡國權太太同家人雙方都想蔡國權早日康復,但如果真係為佢着想嘅話,係咪應該拋開所有成見,同心照顧蔡國權先呢?
女子十二樂坊冧埋曾蔭權
女子十二樂坊將會喺今個月十五號喺紅館開四場音樂會,啲飛賣晒咁滯,本來主辦單位想加開十六號日場,但又怕佢哋太辛苦,於是打消念頭.陳慧琳更已落實擔任十五同十六號晚嘅嘉賓,重會唱三首歌㖭.原來女子十二樂坊吸引咗好似我馮仁昭呢類廣大市民外,連政務司司長曾蔭權都好鍾意佢哋,佢重撲咗兩張飛到時去捧場.
何麗全返無綫綜藝科
無綫高層何麗全去年因為廉署「舞影行動」而被調離綜藝科,但因為佢嗰個「特別項目」部門根本冇乜嘢做,令到何麗全好冇癮想辭職,無綫於是就建議佢返綜藝科.馮仁昭收到風,何麗全聽日(十二日)就會返番去綜藝科恢復原來職位,但佢以前負責開嘅事務會唔會有變動就不得而知.
曾志偉拉攏眾星救影市
曾志偉最近以佢嘅友情搵咗劉德華,張學友,陳冠希同余文樂演出《英雄無用》呢部戲,聽講志偉想令影市更旺,拉攏大卡士演出,余文樂同陳冠希雖然之前有爭執,但佢哋自從上次幫港姐拍特輯後,感情重好似好咗㖭,所以都唔介意再合作,更何況呢部戲可以同華仔,學友兩個前輩碰頭,重唔趁機偷師咩?
陳彥行信晒紫微斗數
陳彥行(行姐)噚日出席活動,行姐話上年年尾跟一班朋友去睇紫微斗數,本來佢都唔係迷信嘅人,但係點知又講得好鬼準,行姐話:「佢話我今年支氣管會有問題,又真喎,佢重話我有好多嘢做,同埋有好多桃花,咁我真係有好多人追!」既然咁多選擇,咁行姐要好好把握啦.
梁詠琪派萬元利是慶佳績
梁詠琪噚日喺銅鑼灣出席簽名會,對於去年歌唱成績大豐收,佢話:「好開心!所以今年預咗用五位數字去封大利是派畀工作人員.」GiGi重話新年會同屋企人去旅行,問到佢半個屋企人嘅伊健會唔會一齊去,佢話:「佢應該要做嘢,可能之後會再約我哋.」啲碟咁賣得,同伊健感情又好,GiGi重唔係事業愛情兩得意?


text:
國際網絡:教你破解超市消費陷阱
好多人或者有以下經驗──原本打算去超市或百貨公司買少少嘢,但到頭來就買多咗一大堆無謂嘅減價貨;又或者買咗啲貴嘢返屋企,連自己都唔知點解.不過,TheSimpleDollar話呢種現象其實係有得解釋嘅,佢喺《MSN》就講出喺大型連鎖店擺咗咩陷阱,令客人無端端增加消費,仲教網友點樣見招拆招.
唔少人去超市原本都只係想買一兩件產品,可能單靠一雙手都夠拎啲貨去畀錢,但衰在貪方便,係唔係都推住架購物車四處逛,結果一見到減價貨,有理冇理放入車先,慌死執輸.就係咁,超出預算買多好多嘢.
(破解法)盡量避免推車,如有需要,可改用手提購物籃.
同類產品都有高低檔之分,平價同貴價貨嘅擺放位置亦會經過悉心安排.高價貨通常會擺喺最當眼嘅較高位置,低價貨就多數放喺最低嘅貨架.
(破解法)踎低唔會噴飯,但就有機會搵到價錢較平嘅產品.
就算係正價貨,超市有時都會掛一大塊價錢牌喺貨架頂,等人以為係減價貨,其實呢類貨品,往往係同類產品中最貴嗰款.
(破解法)出發前準備張購物清單,寫低買開嘅價錢,如果唔敢肯定眼前見到嘅係咪最抵價,索性唔好買.
同款產品,但唔同重量或劑量嘅包裝,標價都盡量唔用整數,等你想即時心算計下邊款抵啲都好難.
(破解法)帶定部計數機傍身,或者用手機內置嘅計算機功能自行格價.
舒適嘅購物環境,尤其係寬闊嘅通道,可以畀客人有足夠嘅活動空間,悠閒咁推住購物車四圍走.只要客人願意喺貨架前面停步揀選產品,購買嘅機會就會大大增加.
(破解法)揀啱要買嘅產品,就要即刻去收銀處畀錢,就算途中昅到新款有趣嘅產品,都千祈唔好停低.


text:
金手指:王晶vsBT洪流 - 孫柏文
王晶先生在電影文化界常被視為二流甚至下流,但我哋唔可以否認,香港人睇佢嘅戲,係會被牽引出喜怒哀樂,呢種能力非一個二流或下流嘅人能夠做到,但佢就有呢種能耐.
王晶作品之所以咁成功,係因為佢嘅電影就係一塊照妖鏡──將香港人最醜陋,最矛盾嘅一面,赤裸裸咁呈現出來.
孫柏文都好似大家一樣,對佢嘅認識,係從電影中佢嘅角色而來,例如老千片中嘅老奸巨滑,或者係追女仔系列中嘅好色之徒,但幾日前,我有機會親睹一面,仲係要做番佢自己──漢傳媒(491)股東特別大會上,佢以漢傳媒行政總裁嘅身份出席.
喺記者發問時間,我好想將心中對於傳媒,對於創意工作嘅問題,問吓呢位前輩.因為早前我去立法會,出席3億元電影基金嘅諮詢會,提出目前創意工業面對科技洪流,一個工業如果需要資助先可以生存,不等於呢個工業嘅products根本冇人要咩?與此同時,政府卻話,要揼水拯救,等同鼓勵後生仔入錯行,到時基金彈盡,呢班入錯行嘅後生仔更加死路一條.
當日我喺立法會見到十一個電影人,但無論佢哋嘅聲線及語氣幾咁積極肯定,但最終都係話,「最重要係政府立法打BT.」所以,我想知王晶呢位喺商業上咁成功嘅前輩,點睇個創意工業,於是就問佢.
王晶話:我會繼續拍劇拍電影.
不過,我覺得拍電影已經冇得做,咁啲劇集同電影會唔會有productplacement?
王晶:有諗過,為咗股東利益,乜都要試.
對於佢嘅積極,開明態度,我都有幾分感動.
呢個時候,王晶又補充:我哋主攻大陸市場;大陸市場龐大,我哋唔可以一條橋食到尾.一個香港藝人無論喺呢度有幾紅,過咗長江以北可能已經唔出名;去到黃河以北,啲人仲以為
講到呢度,我忍唔住問佢有冇作品通唔過審查.佢話:未試過,不過為咗股東利益,如果覺得過唔到,會喺度橋嗰陣時決定唔做.
而事實上,王晶過去嘅作品,已經證明佢好夠膽在審查制度下,挑戰香港人嘅價值觀.只不過,喺大陸嘅審查機制下,最可惜嘅就係佢為人民做照妖鏡嘅角色已淡化,嗰種以自嘲去紓緩社會壓力嘅效果降低,祖國人民嗰碗心靈雞湯搞到淡而無味.
我問佢嘅最後一個問題係:在商言商,漢傳媒面對BT及Youtube呢啲科技嘅挑戰,佢會點做?王晶作為資深電影人,當然一開始就講咗個電影從業員嘅「指定答案」:希望政府立法打BT.不過,佢嘅聲線就令我覺得標準答案之下嘅實質層面係──咁易就好!
跟住,佢提出較積極嘅做法:其實,我哋已經唔將劇集或電影以video形式賣畀消費者.如果有個人咁神心,集集睇集集錄,然後製成BT上載同人分享嘅,咁佢咪叻仔囉!
嘩!一聽到,就已經覺得佢勁!呢個係我第一次聽到一個電影人採取咁積極嘅態度,為咗科技洪流帶來嘅挑戰而去變陣.雖然我知道,呢個唔係百分百完美嘅計劃,但絕對算好嘅起步點,好嘅開始.佢加入漢傳媒只不過幾個月,所以仲未見特別嘅成績,但作為一個久唔久會扮《精裝追女仔》入面被收縮水揦到四肢抽搐嘅馮淬帆咁猛叫身邊女性「姐姐,姐姐」嘅麻甩仔,我絕對期待王晶先生嘅佳作.
金手指網誌: http://phatdat.blogspot.com


text:
湯盈盈同佢位圈外大隻男友拍拖兩年,生活非常甜蜜蜜.上個月底佢哋俾人影到喺銅鑼灣宜家睇家具,日前湯盈盈又同男友去時代廣場買鞋,之後佢男友重幫佢拎住對鞋繼續掃貨,表現好細心.
默默睇住女友
嗰晚七點幾,湯盈盈戴住副黑超,着到成個女黑俠咁,同着住短袖T恤嘅大隻男友去時代廣場二樓一間鞋店.其間湯盈盈試咗幾款女裝鞋,佢男友就坐埋一邊,笑笑口咁睇住女朋友喺鏡前左照右照,顯得好有耐性.最後湯盈盈買咗一對皮鞋,跟住就同男友繼續喺商場掃貨.
湯盈盈喺劇集中成日做狐狸精角色,對住男人放電,估唔到私底下對住男朋友,佢就由頭包到落腳,而且十足小鳥依人嘅小女人.
2R唔打觔斗寸Twins
組合2R噚日喺尖沙嘴出席防火活動時,自爆喺澳洲讀書時Rosanne曾因為煲湯唔記得熄火,搞到成間屋都熏黑晒,最後要自掏幾千蚊澳幣裝修番間屋㖭.而2R近日積極排舞,不過一講到有冇打觔斗呢啲高難度動作,佢哋就有意無意暗寸初出道時嘅Twins話:「唔係打觔斗先係高難度,我哋都跳到腰痠背痛啦.」
梁漢文話安仔克勤唔使爭
梁漢文前晚喺沙田出席商台亮燈晚會,講到正東,環球兩間唱片公司合併,梁漢文話:「我諗影響唔大,一定唔夠華星嗰時亂.」問佢此舉會唔會影響好友許志安,要同李克勤爭做「一哥」時,梁漢文話:「唔使爭,可以有兩個『一哥』.」
蒙嘉慧晒私伙綿羊仔
蒙嘉慧噚日喺旺角出席一個綿羊仔活動,重帶埋自己架綿羊仔到場,問佢多唔多去兜風,佢話:「都係夜晚揸吓去食飯.」問佢有冇試過揸車時俾人撩?佢話:「都有嘅,但都係善意,最多係見到我會讓吓我囉.」蒙嘉慧咁靚女,馮仁昭見到你都讓啦!
容祖兒唔Shake都得
容祖兒最近做麥當勞嘅薯條調味粉「香烤蜜糖味ShakeShake粉」代言人,因懷疑含有致癌嘅甜菊糖,麥當勞前日已停售.祖兒噚晚喺無綫將軍澳電視廣播城,對呢件事回應話:「我都有食過,但𠵱家麥記都收番晒,佢哋會研究另一種味道,不過食薯條唔落呢啲粉都好好味.」祖兒咁講算唔算倒米呢?


text:
噚日有報道話周國豐同利嘉兒(Lily)計劃喺今年拉埋天窗,不過兩位當事人嘅口供就完全唔夾,Lily在出席一個化妝品活動時就好決絕話冇咁嘅打算,佢重話如果真係結婚,就已經戴咗求婚戒指啦,又話以佢一個咁貪慕虛榮嘅人,一定唔會退出娛樂圈咁話.Lily重好抵死咁話放風嘅人一定唔係佢嘅朋友,而且佢覺得拍拖一年就結婚實在太快啦,起碼兩三年後先會考慮.
但奇怪嘅係佢男友周國豐就冇否認婚訊,噚日問到周國豐登記咗註冊未,佢就好冧咁叫大家唔好理,言語間佢洩露話問過啲堪輿學家,喺盲年入面都會有適合嫁娶嘅好日,但之後又補鑊話只係幫聽眾問.
「可能唔係同我呢」
事後,記者再同Lily講周國豐冇否認佢哋嘅婚訊,Lily就毫不留情咁話:「咁大家知個消息源自邊度啦,佢講到咁實,可能唔係同我結呢,或者一直都係我搞錯咗,總之佢就冇同我求過婚啦.」雖然佢兩個喺度耍花槍,不過佢哋都異口同聲話對方係理想嘅結婚對象.周國豐重話有嘢落實嘅話,就會喺節目度公布.
《2046》獲羅拔迪尼路垂青
由金像影帝羅拔迪尼路(RobertDeNiro)創辦嘅紐約Tribeca電影節,安排喺下個月十九號揭幕,其中王家衞執導,梁朝偉主演嘅《2046》,獲邀請喺注目電影呢個組別入面放映,呢個組別嘅作品,都係一啲未公映或者未喺北美上映嘅電影.上年迪尼路曾經喺米蘭同偉仔見過面
陶大宇自認襟擺
郭可盈同陶大宇噚日到商台接受訪問,對於《心花放》收視比上周再升一點,佢哋異口同聲話不會看重收視,反而著重劇集口碑,郭可盈重笑住話連飲茶嗰陣,個廚師都以劇中名字叫佢,可見劇集好受歡迎.其實郭可盈同陶大宇這對老拍檔一向有收視保證,陶大宇話:「咁就證明我哋好襟擺,好多人都問過我哋會唔會悶,但係重work喎,所以都唔擔心.」
梅媽生日眼濕濕
梅艷芳媽媽覃美金同大仔啟明噚日去新城接受薛家燕訪問,今日係梅媽生日,所以薛家燕就送咗個蛋糕畀佢,梅媽食蛋糕時,諗起阿梅過身年幾,忍唔住眼濕濕.另外,梅媽喺現場派聲明,澄清有報道話佢同周刊爆料講話香港杜莎夫人蠟像館幫阿梅造蠟像嘅事,梅媽話同蠟像館有協議,喺下星期二蠟像揭幕之前都會保密.
李玟篩歌二百首手軟
李玟(CoCo)近排忙緊宣傳英文唱片《Exposed》,據知呢張唱片嘅製作費高達八百萬港元,全亞洲四十八個電台重會同步播出新歌,CoCo用國語話:「光收歌就超過二百首,篩選到最後留在專輯中的,都是最好聽的.」


text:
唔知波迷有無發覺,最近各主要聯賽強隊W賠率都被下調,愈捧愈熱,但就狂贏少輸.特別想提提最近長贏嘅意甲雙雄AC米蘭,祖雲達斯;踢長命賽好似孖公仔咁並列榜首,拋離第三位嗰兩隊十六分,形成單打獨鬥.我求大俠就覺得佢哋帶離咁遠,除咗實力超班外,運氣同其他各方有利因素都幫晒佢哋.
球證執法水平惹爭議
好似前晚祖記作客基爾禾場波,明明主隊柏利斯亞射個波彈中楣底落地後入咗白界,竟然都判唔入,OK,重可以賴旁證;到薛比拿後來撞低柏利斯亞無判十二碼,球證責無旁貸.查實近期好多人談論球證偏幫祖記(上場對羅馬得到問題十二碼)同成日喺長時間補時入波嘅AC米蘭;無證據,我求大俠唔敢評論係咪偏幫,至少話雙雄夠運就一定無錯.點都好,呢期意甲雙雄咁紅咁惡,想敲佢哋對家都係諗過先好.
放風想做教練
巴迪高掛靴不離球圈
「巴迪高」退役!陪住唔少波迷成長嘅巴迪斯圖達噚日宣布掛靴.不過佢嘅擁躉亦唔使太失望,反正「巴迪高」話會響唔同崗位繼續足球事業,重想做教練㖭,話唔定好快又喺綠茵場見番佢.咦,佢母會費倫天拿近年不斷換教練,唔知將來會唔會輪到「巴迪高」呢?
獲邀影雜誌封面
朗尼嫂飛上枝頭
當講起曼聯前鋒朗尼嘅女朋友高蓮,球迷通常都會諗到佢係肥妹仔一名,冇乜特別.不過,最近有消息傳出高蓮將會替時裝雜誌《Vogue》嘅六月號影相,刊登喺中間跨頁,重話有可能成為封面 㖭!究竟係高蓮女大十八變,定抑或喺男友朗尼嘅金錢堆砌下,成功變身成鳳凰呢?
3千萬租溫布萊包廂
碧咸布置小型博物館
新嘅英國溫布萊球場雖然要喺○六年先至開幕,但唔少名人已買咗或租咗佢哋嘅包廂,英格蘭隊長碧咸就租用咗要二十萬鎊(約三百萬港元)一年嘅二十座位包廂十年,重着手設計包廂裏面嘅裝飾.據講佢會將自己職業生涯嘅剪報同紀念品擺喺包廂度,成為小型碧咸博物館.
豹隱10個月重出江湖
沙維亞輸波無輸鬥心
久違嘅沙維亞上周日終於為羅馬正選上陣,估唔到佢依然保持住個「金毛獅王」頭,足見呢個球員好有「堅持」.雖然場波羅馬最後○比三輸咗,同埋失第二球沙維亞有啲責任,但係對於十個月冇正式踢過比賽嘅佢來講,表現已經好唔錯,我求大俠希望佢繼續畀心機喇!


text:
何超瓊(Pansy)同楊其龍(Gilbert)呢對過氣戀人同喺八月生日,聽日先係正日嘅Pansy,大前晚就同公司嘅員工喺蘭桂坊嘅KeeClub預早慶祝.而前日正日生日嘅Gilbert,亦都好蹺咁同班老友喺KeeClub食飯慶祝,對於呢個巧合,Gilbert話:「係咩?唔係啩.」
逗留成粒鐘
而Gilbert前晚嘅生日活動亦十分豐富,佢同班老友喺KeeClub食完飯之後,就到跑馬地英皇駿景酒店嘅PinkMaoMao繼續狂歡.雖然Gilbert嘅外籍女友唔喺香港,但佢一啲都唔寂寞,前晚出席賀佢嘅包括生意拍檔吳積遜同老婆江欣燕,江希文,家姊楊諾思同姊夫張堅庭,陳加玲,周立璟同女友AnaR.,杜德偉同女友周汶錡等.
約十二點,壽星仔爸爸楊受成亦都出現,佢重逗留咗成個鐘至離開,睇嚟佢兩父子嘅關係愈嚟愈好,好似之前一齊去睇世界盃,而由英皇主辦嘅新秀大賽,Gilbert又有份做評判.
朱茵唱Live添信心
朱茵,王秀琳(Mango),蕭正楠同麥浚龍等噚日喺沙田新城市廣場,出席新城電台嘅「護心健體同樂日」開幕禮.朱茵首先獻唱兩首歌,佢話:「我爭取每次唱現場嘅機會,我好想多啲參與大型活動,等自己多啲信心,雖然有壓力,但可以令自己做得更加好.」
對於楊千嬅喺演唱會度走音,朱茵話:「我OK㗎,不過我冇資格去批評同行同埋前輩.」
黃伊汶賽車怕毀容
黃伊汶噚日到舊啟德機場內嘅小型賽車場,出席新城電台活動,佢重親自落場同六位參賽者一齊比賽小型賽車,結果包尾而回.黃伊汶事後話一直都揸得好慢:「我哋呢啲靠塊面搵食,有乜嘢損傷咁點算?」
至於有傳有位圈中猛男送花追求佢,黃伊汶話真有其事,但𠵱家唔考慮拍拖.
林家棟冇閒情畫畫
林家棟噚日喺中區嘅香港視覺藝術中心,為「陳勉良近作展」開幕禮做剪綵嘉賓.原來家棟對繪畫幾有興趣,年輕時都學過畫畫,但出嚟社會做事之後就冇呢份閒情.講起劉德華單官司,佢話呢排同華仔拍戲時都有聽佢提起,但華仔嘅心情就冇受影響,會繼續拍埋套戲.
吳國敬為Band友開個唱
吳國敬前晚喺灣仔會展搞咗個音樂會,由老友劉浩龍做主持,梁漢文則帶埋女友,重有幾個前太極成員都有去捧場,獨欠阿敬女友仲春菲冇出現.阿敬話今次搞音樂會,主要係有個朋友好鍾意夾Band同埋想出隻DVD,於是投資畀佢開音樂會.
陳啟泰做歌劇怕跳舞
陳啟泰噚日喺德福,幫亞視嘅《百萬富翁全港狀元邀請賽》宣傳.陳啟泰話呢個禮拜五,六,日,會喺文化中心做一套歌劇,呢套歌劇係荷蘭嗰邊做搞手,所以搵佢做,要先得荷蘭嗰邊批准.陳啟泰重話:「套歌劇係英語對白,拍檔係陳潔儀,到時我要跳幾隻舞.」不過陳啟泰話自己跳舞唔叻,所以已要求唔跳咁多舞.


text:
體壇拾趣:爛命鴛鴦齊捧盃
麥艾萊禾琪分手萬歲
體壇著名「爛命鴛鴦」高球手麥艾萊同網球手禾絲妮雅琪分開咗之後各自各精采,麥艾萊最近搭上愛爾蘭姐仔娜迪雅,而禾琪亦同行家洛比斯傳出緋聞.佢哋拍拖嘅兩年幾就一齊霉足咁耐,點知真係約都冇咁橋,已經分手兩個月嘅佢哋周日就齊齊贏冠軍,認真諷刺.
曾有傳聞話麥艾萊嫌禾琪黑腳所以想飛佢,雖然嗰時冇分到手,但𠵱家冇咗禾琪,麥艾萊似乎真係即刻行大運.喺英國高球公開賽由頭帶到落尾嘅麥艾萊,到咗最後1日可能有少少緊張,加上有位觀眾係咁扮咳擾亂佢,到咗第16洞佢終於忍唔住向大會投訴,將呢位麻煩友趕出場.不過麥艾萊結果都打出低標準1桿嘅71桿,總成績就係低標17桿嘅271桿,以兩桿之差攞咗個冠軍.
麥艾萊賽後就好激動咁攬住難得到場支持嘅阿媽,仲話要將個冠軍送畀阿媽㖭;但係佢就冇公開多謝盛傳新女友娜迪雅,唔知返去會唔會俾人扭耳仔呢?娜迪雅係愛爾蘭模art,據講佢同麥艾萊舊年透過朋友認識,但一直都收得好密.娜迪雅就懶係曖昧咁話:「我哋兩個係經朋友介紹認識,而我哋經常陪住對方.」講擇偶條件時又話要由朋友做起;講到咁白,仲唔係畀緊暗示麥艾萊?
麥艾萊周日喺英國利物浦捧盃,佢身在土耳其嘅「前未婚妻」禾琪亦喺大約兩個鐘前贏冠軍.禾琪喺伊斯坦堡網賽決賽,以直落兩盤6:1橫掃意大利對手雲芝,今個球季過咗超過一半後,終於第1次贏到個冠軍,破咗成9個月嘅錦標荒.同咗麥艾萊一齊之後就越打越沉,大滿貫比賽多數都係玩一,兩圈就bye bye嘅禾琪,𠵱家總算冇咁頹喇,世界排名仲升上13㖭.


text:
求驗客手記:遭狼噬傷剩一個中堅
利記難逃W魔咒
利物浦足球英足盃狼隊
利物浦喺星期一嘅英足盃第三圈賽事,作客以1:2不敵狼隊無緣晉級,連續四季英足盃俾W字頭嘅球隊踢出局,更加弊嘅係紅軍後衞洛夫雲今場傷出,球隊中堅進一步鬧兵荒,領隊高路普今次真係頭痕喇.
上星期俾曼城打破今季聯賽不敗身嘅利物浦,喺對狼隊嘅英足盃一共作出九個調動,只有洛夫雲同占士米拿繼續正選,點知呢兩位球員就雙雙出事.其中洛夫雲開賽六分鐘就因為大腿受傷要退下火線,由年僅16歲嘅小將賀化入替,成為紅軍英足盃歷來最年輕上陣球員.去到38分鐘,占士米拿就因為喺中場控失,俾狼隊嘅魯爾占美尼斯推足半場後喺禁區射入遠柱開紀錄.
利記喺下半場換入穆罕默德沙拿(右二)加強攻勢,但於事無補.路透社
雖然51分鐘利物浦靠奧歷治禁區頂射入靚波扳平,不過4分鐘之後狼隊嘅魯賓尼維斯喺30碼外回敬一球冷箭再次領先.紅軍原本有機會再一次追平,不過梳頓沙基利69分鐘主射罰球中內柱彈出,最後輸1:2出局.今次係利記喺高路普執教後,連續第4季過唔到英足盃第4圈,今次第3圈出局仲係紅軍2011年以嚟最早出局嘅一次.雖然唔知高路普迷唔迷信,不過有啲嘢就真係好邪,原來高路普呢四次喺足總盃,同樣輸畀W字頭嘅球隊,包括15/16球季嘅韋斯咸(West Ham),16/17球季同今季嘅狼隊(Wolves)同上季嘅西布朗(West Bromwich).
高路普賽後就話,今場作出輪換係逼於無奈:「經過之前嘅頻密賽程後,好多球員都有輕傷或者需要休息.我哋之前三場比賽嘅陣容都幾乎一樣,所以必須輪換.」隨住洛夫雲傷腿筋,利物浦得番華基爾雲迪積克一位健康嘅中堅,預料紅軍喺星期六作客白禮頓嘅聯賽,要防中法賓奴泰華利斯好似今場咁客串中堅,而16歲嘅賀化都應該繼續喺後備席.紅軍今場打正選嘅另外兩位小將,右閘拉菲爾甘馬曹同埋中場居迪斯鍾斯都好受高路普睇重,睇吓佢哋可唔可以把握機會喇.
至於英足盃第四圈抽籤都已經出爐(見附表),衞冕嘅車路士抽到好籤,對手係英冠嘅錫周三或者英甲盧頓嘅勝方,而32強最重量級戲碼,就係13次英足盃冠軍阿仙奴主場硬撼12屆盟主曼聯,第4圈賽事會喺今個月嘅25至28日進行.


text:
正喺馬來西亞集訓嘅巴西大軍,日前以設施唔妥善為理由再換訓練場──已經係幾日之內第三次.
據講巴西喺嗰邊對安排諸多不滿,但我求大俠覺得大馬並唔係咩體育強國,球場及體育設施當然係有限公司,呢樣嘢森巴軍去集訓之前應該預計到.如果此行達唔到練兵效果,只有怪自己「捉蟲」.
據有關方面講,巴西除咗彈大馬啲球場草地差之外,重要求人哋將一啲特別健身器材送到巴西隊酒店,認真巴閉.
難得大馬方面夠厚道,雖然被巴西挑剔,但話明仍會盡量滿足對方要求,重一早預咗幾個球場畀巴西再換,都算唔話得囉.
冼佳亞落選都有得執
我求大俠咪話過英格蘭中場杜利華冼佳亞好慘嘅,做球隊第二十四人,得個等字,前日重孤零零咁由南韓返咗英格蘭.不過,入選咗二十三人大軍嘅英格蘭國腳都算有人情味,佢地投票決定,如果英格蘭捧走世界盃,杜利華冼佳亞都會有份獎金,重有二十萬鎊(約二百二十萬港元)咁多㖭!
亨利受傷法國驚慌
法國前鋒亨利由於膝頭韌帶有傷,喺前日友賽浦和紅鑽冇踢到,話要喺星期日進一步檢查,咁啲傳媒就大做文章,話亨利可能要退隊,法國會補選安歷卡等.搞到法國教練拿美爾喺噚日立即改口風,話亨利冇事,連星期日對南韓嘅友賽都可能上陣.我求大俠就相信亨利應該唔會傷得太嚴重,況且佢對法國咁重要,球隊冇話唔等佢嘅!
買彩票中央政府犯法?
前日立法會終於通過咗嗰條境外賭博條例草案,我求大俠對呢條例就不置可否,不過網上就好多唔同聲音,有啲重幾過癮.例如有網友問如果收受境外投注的莊家有罪的話,咁香港人託朋友在國內代買中國足球彩票,中央政府會有罪嗎?亦有球迷話下次投票選賢能,如果個候選人政綱入面有「爭取賭波合法化」的話,必定大力投佢一票,認真抵死!
中葡波飛有賣趁手
聽日場中葡大戰,一直有話早已售罄嘅門票被炒高咗幾倍,不過香港就好似唔多見呢個情況,部份拍賣網站入面到𠵱家仍然見到有門票待價而沽;而過去幾個禮拜成交次數及「金額」都唔算太高,貴價飛放到四百蚊已算好價.家陣重久不久傳話費高唔落場,范大哥有傷避戰等消息,我求大俠真係戥嗰班到𠵱家重有飛放唔出嘅朋友擔心囉.
球王經理人衰多口
馬拉當拿又有新聞.話說佢九一年因藏毒有案底,日本話之你係上世紀球王,一於唔畀佢入境,點知佢嘅經理人哥普拉就懶醒話,日本仔可以放啲掟原子彈落佢國家嘅美國人入境,就係唔畀馬拉當拿.睇怕呢番挖人瘡疤嘅話,一定辣㷫到日本仔,哥普拉呢趟實行做定倒米壽星都得嘞.


text:
馮仁昭四圍超:星爺單車Keepfit慘過做賊
周星馳近年為佢嘅電影王國同地產事業勞心勞力,搞到成個人好似歷盡滄桑咁款,44歲已經滿頭白髮.不過星爺嘅身形就keep得好好,每次出鏡都fit到漏,喺電影《功夫》同《少林足球》裏面仲大騷鋼條肌肉,令馮仁昭好鬼羨慕
究竟星爺嘅弗爆身形係點樣練番嚟㗎呢?除咗有賴健身之外,就係全靠佢嘅私伙健身道具──美國製造,價值幾萬銀嘅Cannondale單車喇.平時佢好鍾意一個人喺中環踩單車,仲戴晒鴨嘴帽同口罩,費事俾人認到.本周二(19號)下晝五點幾,身穿平民風褸襯白波鞋嘅星爺又去到中環都爹利街一帶踩單車做運動.
當時星爺以例牌蒙面look示人,仲以風褸帽笠住cap帽,淨係露出對眼,不過仍然俾記者一眼認出.點知星爺離遠見到記者,即時就Uturn掟彎掉頭鬆人.
其實星爺早排去寧波拍新戲《長江七號》嗰陣,每日開工前都會踩一粒鐘單車,雖則喺內地買部單車只係幾嚿水,不過佢都情願千里迢迢由香港運架私家車去當地.雖然星爺身家豐厚,但佢份人好精打細算,估唔到竟然捨得大嗱嗱攞幾萬銀買呢部名牌單車.個人喜好呢家嘢,真係估佢唔到㗎.
星爺舊年已經以蒙面look踩單車,仲嚇到啲途人雞飛狗走.


text:
肥仔K愛食拉麵,以前喺東京已揸住本東京拉麵全攻略到處行,返港後,若知道邊度有靚拉麵嘅話,就去排隊,以前佐敦站恒豐中心地庫有條拉麵街,不少麵舖打正日本招牌經營,肥仔K話有幾家幾好食,點知不知何故,條「拉麵街」食店好快就改成香港招牌,水準亦由日本式改為港式.在香港想搞起一個概念,成行成市嘅話,因鋪租貴,工人難請難留,港人口味多變,又真係有困難嘅.譬如同一招牌嘅拉麵,同埋老闆,肥仔K去威靈頓街嗰間排隊,食完就話有日本風味,唔怪得每日由十一時半至二時,晚上六時起,呢間拉麵店門口就排晒隊,但另外兩間分店呢?一般啫,肥仔K食完新城市廣場嗰間,就話以後可以慳番.
以前銅鑼灣有間MIST ,肥仔K話係百分百日本風味,值得推薦,不過呢,唔知係唔係日本食材貴,銅鑼灣鋪租貴之故,呢間曾經叫好叫座嘅高級拉麵店,已經結業,對一啲高端食客嚟講,未免可惜.
與MIST 同系嘅rasupermen為求多元經營,除堂食之外仲推出無味精(日本食物無味精,都幾新奇)外賣拉麵,希望可以增加收入.公關大姐大試食之後,順手送兩包俾左丁山,於是在上星期日上午,當作早餐食,叫埋肥仔K夫婦,小YY夫婦過嚟試味,要肥仔K呢位半個拉麵專家品評.一包有機半熟雞蛋撈麵,一包叉燒拉麵,六個人食,係咁意試吓,各人同時讚好,肥仔K點頭話好唔錯,值得當午餐食.
大姐大話8月30日至9月8日,將軍澳廣場有一個「同樂迎中秋」節目,rasupermen訂咗一個E1攤位,現場發售五款口味嘅拉麵盒,盒內就有烹調說明.將軍澳離左家甚遠,點去趁墟呀,原來亦可以打電話去訂貨嘅.
肥仔K食完外賣拉麵,叫好之餘,提議去鴨巴甸街(即《蘋果日報》出埋肥佬黎相片推介嗰間)食天婦羅,嘩大熱天時,行上鴨巴甸街,身水身汗,冇位嘅話,咪好冇癮?叫肥仔K打電話去問吓先,一問,就唔駛去啦,午食要訂到個幾月之後至有位,晚餐更加要等到12月!呢間天婦羅店一開業就有城中名人捧場,唐英年林建岳兩位著名食家立即幫襯,店內晚晚坐滿城中知名人士(滿晒都係12位)晚市平均消費$1,200(一人前),肥仔K話咁就冇資格去食咯,得個望字!


text:
國際電影盛事第71屆威尼斯影展繼續舉行,喺香港時間昨晚深夜至今朝凌晨,有兩齣競賽片《99Homes》同《AnimeNere》分別舉行記者會同首映.
其中由美國導演RaminBahrani執導嘅《99Homes》記者會上,有安德魯嘉菲(AndrewGarfield)同米高沙朗(MichaelShannon)兩位男主角現身,Andrew被問到係戲中飾演一個年青爸爸,留到滿面鬚,有乜嘢準備功夫?現實生活中,想唔想做人爸爸?佢有啲尷尬咁話:「從基因方面,我係可以成為爸爸,呢種係一種本能,所以應該會咁樣.準備角色方面,係一個協調嘅過程,表面嘅DennisNash(戲中角色),同深入啲嘅Dennis,要想像創造一個家庭,要做資料搜集,呢個唔單止係拍戲,對我嚟講仲係一種教育,了解呢個世界有啲好荒謬嘅工作,我地要了解呢個世界.」
導演Ramin話自己最著重這套戲嘅部份係演員,又話:「我遇見Andrew係一個很美妙嘅日子,是我嘅生日,3月20日,呢個係我嘅生日禮物,有同Andrew傾過呢套戲,一起研究角色,大概有10次,同米高傾嘅過程都一樣.」不過米高立刻講笑話自己唔係好清楚故事所講嘅危機點解,就算自己演咗今次呢個角色都唔理解.
之後行紅毯,導演Ramin,安德魯同米高都好親民,不停幫紅毯上等佢哋嘅fans簽名.


text:
各大黨派中人都話今個暑假忙到癲,梗係啦,區議會選舉在即,唔勤力一啲,都有可能議席不保,所以未到倒數階段都要全力做嘢.之前花生友都寫過㗎,呢次區選嘅另一個重要影響,係關乎新界東立法會補選嘅出戰人選,事關阿爺都會睇區選成績定出戰策略,包括由乜人代表建制派擔大旗.雖然民建聯同工聯會盛傳都有意派人喺補選試腳,花生友卻聽聞,隨時有位專業人士以黑馬姿態跑出.
眾所周知,泛民主派嘅補選出戰代表,幾乎篤定係公民黨嘅楊岳橋大律師,希望佢可以成功接棒湯狀,保住新東一席不失.假若民建聯同工聯會派人出戰,相信都肯定唔會係楊岳橋式嘅專業人士,好似坊間傳過嘅陳勇同吳秋北咁吖,點睇都似地區人士多過專業啩?所以就算佢哋出戰,都係同楊岳橋各自各搶所屬陣營嘅票,換言之,選舉結果都唔多會令人意外,即係泛民力保優勢不失,建制派嘅候選人旨在參與,谷吓知名度都當贏咗.
吖,花生友最近聽聞,建制派內都有人認為,與其輸住咁去參與補選,點解唔諗吓可行嘅突圍方法,包括以專業鬥專業?尤其新界東,多年輕中產,如果佢哋唔係泛民支持者,撐袋住先又反拉布,雖然唔會投畀楊岳橋,但未必喜歡傳統建制陣營嘅地區人士,如果建制換咗人,可能就令呢批人投票意慾大增,甚至吸納中間溫和派.聽落,係咪好似有啲機會同泛民搶客?據聞建制派都物色緊合適嘅專業界別人士上場,大打專業戰,想一刷建制派嘅土味.如果嫌男鬥男唔夠好睇,如果搵件女專業人士大戰楊岳橋,唔知大家又點睇?
花生友


text:
求驗客手記:赤裸上身瞓雪地
伊巴霸氣過聖誕
唔少香港人都恨過白色聖誕,若果有機會過白色聖誕嘅話,大家會選擇做乜嘢呢?應該多數都係堆雪人,掟吓雪球或者坐吓雪橇之類啦,不過,今季加盟曼聯嘅瑞典前鋒伊巴謙莫域就親身示範,可以點樣喺雪地上霸氣過聖誕.
伊巴雖然已經35歲,但今季由巴黎聖日耳門加盟曼聯後,依然fit到震.英超並唔係法甲,冇得歇冬,而且仲要喺聖誕開快車,不過,佢仍然搵到時間喺佳節期間鬆一鬆.聖誕節當日,伊巴就上載咗條短片去ig,條片裏面佢淨係着住條底底,瞓喺雪地上面做「雪天使」(snow angel),之後仲做sit up,我求大俠睇到都覺得凍;伊巴今季狀態咁好仲要咁抵得冷,真係點到你唔服!
咁又唔係個個球星都好似伊巴咁,用咁激嘅方式過聖誕,好似皇家馬德里嘅德國中場卻奧斯,就趁假期去旅行relax吓.不過,26歲嘅卻奧斯冇返德國探親,亦唔係選擇陽光與海灘嘅地方度假,偏偏走咗去英國嘅倫敦玩,仲要好唔避嫌咁將佢同囝囝喺海德公園玩嘅相,同埋自己喺倫敦著名玩具店Hamleys前留影嘅相上載到ig,所以就惹嚟一月轉會窗重開嗰陣,可能轉投車路士嘅傳聞.有傳媒仲翻佢舊賬,轉載卻奧斯喺2014年嘅訪問,當時佢話如果要轉會英超,就只係會去車路士!卻奧斯話:「對我嚟講,皇馬,拜仁,巴塞同埋車路士,係現時嘅四大球會,如果我要轉會,亦只會揀佢哋.」
至於有可能會同卻奧斯做隊友嘅車路士中場法比加斯,聖誕期間就只係喺倫敦嘅屋企同親友開P,曾一齊喺阿仙奴共事嘅法國中場法米尼就扮成聖誕老人咁出席,仲同法比,仲有佢兩個千金合照.另外,巴塞嘅尼馬就着全套紅色西裝,喺聖誕樹旁留影.


text:
隔牆有耳:日攝影師相展 撐港在囚手足(李八方)
隔牆有耳
當權者成日話香港已經由亂入治,而反修例運動入面嘅抗爭者亦被指危害國家安全,不過官方有官方說法,民間同樣有唔同嘅人,用佢哋嘅眼光去講呢段歷史,包括唔少喺呢段時間喺香港嘅外國記者,想幫香港人保存呢段歷史.其中一位名叫中村康伸嘅日本攝影師,最近喺日本開咗個攝影展,用照片記錄一班在囚嘅民主人士,並且聲援香港在囚嘅手足.
呢個叫「香港民主人士」嘅攝影展,現正喺橫濱市唐人街AAA ANNEX GALLERY舉行,展出嘅照片數量約80張,包括約35名民主派人士同抗爭者.其實中村康伸初次嚟香港影抗爭,已經係2014年傘運時,當年中村應學生時代同一名電影界朋友強烈邀請,嚟香港睇佔中運動,結果因為感受到抗爭者嘅熱情而成為「香港人嘅俘虜」,仲將拍到嘅相喺新宿舉行咗一次攝影展.反修例運動期間,佢亦都有落場拍攝,戴過防毒面具,亦食過催淚彈,佢上年3月時就曾經同樣喺橫濱一個畫廊,舉行名為「雨傘運動至今5.5年」嘅相展,今次可以話係再接再厲,希望令大家繼續關注香港人爭取民主自由嘅情況.
今次中村康伸嘅攝影展,展期去到呢個月底,期間仲會舉行一場演講會,邀請咗一位喺香港長大嘅自由作家,令日本人可以更立體咁知道香港人面對嘅處境.


text:
求驗客手記:強推新歐聯 繼續鎮壓豪門
UEFA:唔想踢就減人工
隨住歐超聯成唔到事,歐洲足協(UEFA)就好似贏咗一仗咁,仲襯個風波期間推行新歐聯嘅改革方案.雖然之後即刻俾根度簡同哥迪奧拿等人批評根本冇考慮球員感受,但UEFA會長施費連禮拜日仲理直氣狀回應:「踢少啲比賽都得,你收少啲人工囉!」真係寸到暈.
UEFA上周喺歐超聯風波中,趁亂宣佈歐聯將由2024年起改制,正賽參賽球隊由32隊增至36隊,各隊最少嘅賽事場數由6場加到10場,令各隊賽程更加密.曼城中場根度簡早前開腔話:「越嚟越多嘅比賽,根本冇為球員設想,新歐聯賽制同歐超聯比較只係邪惡同更邪惡嘅分別.」領隊哥迪奧拿亦力撐話UEFA只想加賽事,但就忽略咗球員,令佢哋增加受傷機會;利物浦領隊高普更直指:「新歐聯根本只向錢看,從來冇人問過教練,球員同球迷嘅意見,歐超聯冇,新歐聯都冇!」
UEFA會長施費連周日就回應:「有教練同球員話新歐聯嘅比賽太多喇,減少啲賽事都得,咁你哋球員同教練都減人工囉,你冇理由踢少啲波但多咗收入㗎.」佢仲話改革歐聯係為所有人帶嚟好處:「我哋改革,係因為有球會遇到財困問題要幫手,我哋可以唔改革,歐聯依然會係世界最好嘅賽事,但咁樣落去有啲球會就要執,最後受害嘅只係球迷.」
雖然歐超聯計劃被煞停,但施費連對表態參與歐超聯嘅12支球隊持強硬態度,講到明會懲罰呢12間球會:「每個人都應該要為自己嘅所作所為承擔後果,我哋亦唔可以當冇事發生過.」不過,施費連話已經退出咗嘅六間英超球會有機會從輕發落:「對我嚟講,英超球會同其他六間球會有明顯分別,佢哋率先退出,仲承認犯錯,之後另外三隊(馬德里體育會,AC米蘭同國際米蘭)都先後退出.相反,一啲仲認為歐超聯仍然存在嘅人,根本同地平說者冇分別.」明顯係話緊皇家馬德里,巴塞隆拿同祖雲達斯,傳媒更指UEFA可能會嚴懲呢三間球會,甚至剔除佢哋下季歐聯嘅參賽資格.
至於歐超聯兼皇馬主席佩雷斯上周六先話12支球隊全部簽晒約,冇人可以退出後,周日又有新偉論:「如果球迷覺得嬲同會杯葛歐超聯,唔緊要,我哋會培養一班新嘅球迷出嚟.」睇嚟佢仲好支持自己嘅鴻圖大計,不過早前意甲米蘭雙雄同祖雲達斯宣佈參戰歐超聯,已經引起意甲其他球會不滿,有傳多達11支意甲球會聯署,要求賽會嚴懲呢三間意甲班霸.


text:
「新界王」劉皇發自從「讓位」畀囝囝劉業強做鄉議局主席之後,局內都有唔少是是非非,一時話佢同副主席張學明面左左,一時話佢鎮唔住一班叔父輩嘅「鄉頭」云云,之前屏山鄉委會主席曾樹和,仲喺執委會會議上公開話要考佢牌,睇吓發仔點處理僭建問題喎.但有人提醒花生友,除咗僭建外,發仔查實仲有另一個牌要考,而且難度更高,就係去車公度求籤喇.
近年嘅大年初二,劉皇發都會以鄉議局主席身份去到車公廟為香港求籤,無論信唔信都好,唔少港人都好關注呢個傳統活動,睇吓嗰年係咪要自求多福.而發叔過往都會喺求籤後,喺鏡頭前向公眾解吓籤.
搖兩搖個籤筒,睇落好簡單,但難度其實係在於,事後點樣解籤?皆因要有好高嘅政治智慧,先至解到聽落言之有理,要畀外界將之同時下社會問題掛鈎時,又唔可以去到太盡,點樣拿揑都好考功力,難怪沙田鄉委會主席莫錦貴,據知早前已經問定發仔,明年係咪會負責求籤㗎?可能係想佢趁早溫吓書,例如搵廟祝惡補一下先隆重登場.
講開車公廟求籤,去年新民黨主席葉劉淑儀俾麒麟撞飛一幕,花生指數高企,有鄉議局中人講起呢排出席活動,成日都見到葉太嘅倩影,同場都會有埋劉業強.查實今,明兩年係選舉年,新界人都手握唔少票,同新任主席打交道是常識吧.


text:
摩連奴回歸英超,但發覺老費退咗休,雲高爾唔係好理佢;賓尼迪斯又返咗西班牙,羅渣士就唔入流,鬥嘴目標得番雲格.社區盾輸完又好,聯賽贏番又好,兩人總係隔空駁火,就好似大台早輪《四個小生去旅行》,「四哥」大戰「染髮哥」一樣,差在寸王未兜巴星落雲格度.
本來呢場口水戰都幾小學雞,好似雲格寸摩連奴首次拎英超錦標,只係靠雲尼亞里剩低嘅班底;摩連奴就寸阿仙奴有冠軍陣容,冇冠軍領隊云云.坦白講,阿仙奴陣容都係「比上不足,比下有餘」,爭到前四已經叫合格.以往雲格稱霸英超,皆因當時競爭仲未好激烈,好多時都係同曼聯單打獨鬥,講落仲有啲隊運,後防「四大長老」加埋施文竟然冇乜傷患;雲格當時用人又有一手,特別善於改造球員,好似羅倫由右翼改打右閘,龍格保中前場任何位置都打得咁滯,慳番唔少錢.
用番呢條橋,雲格又想將中前場通天老倌嘅任務交畀艾朗藍斯.小弟上季喺本欄鬧過藍斯仔,但以佢開季表現嚟講,真係又要我出手.以威爾斯球員嚟講,藍斯確係有天份,講唔上係毒瘤;不過,佢踢吓踢吓已經24歲,天份唔可以當飯食.
因應戰術需要,雲格會派佢踢右中場,進攻中場或防守中場;佢開季好多時都踢右中場,但衰在貪功,成日推番埋中間造波,搞到中路塞車,又變相少咗同比利連「叠瓦」,影響球隊運作.高基連早排受傷,藍斯喺有需要時最好都係打番防中,推番辛迪卡索拉上攻中,咁先做到左右路攻勢平衡.
文:牽牛


text:
嚟緊呢輪英超有場重頭大戰,就係阿仙奴主場對曼聯.同牽牛兄講開,佢話兵工廠有個大毒瘤,小弟仲以為佢想講「銀河唯一基奧特」,但佢話艾朗藍斯仲差.至於曼聯方面有咩毒瘤?小弟喺即時評論講過朗尼兩次,都唔想再寫多次,但前諗後諗,曼聯最大嘅毒瘤真係非肥仔莫屬,好難諗到第二個.
不過,呢次就講啲正面嘢,希望朗尼認清自己嘅定位,等信心快啲返嚟.朗尼今季第一場踢攻中嘅比賽係對修咸頓,存在感幾乎等於零,當隊友傳波畀佢,佢就回傳,冇嘗試自己帶波上前;呢種情況已經唔關狀態差事,係意識問題.雲高爾嘅戰術強調唔准輕易失控球,加上朗尼呢場係今季首次踢攻中,所以踢到患得患失,傳球同帶波太保守,保守到好似踢防中咁.一來佢未習慣踢攻中,二來自信唔夠.
上輪對新特蘭嘅上半場,朗尼嘅情況冇改善,但當佢食咗安東尼馬迪爾嗰球餵到落喉嚨嘅大禮後,見到佢信心強咗好多,由隱形變成間中出現吓.喺下半場,見到朗尼敢轉身向前引球推進,但當然仲有好大改善空間.例如每當分邊畀路爾斯華倫西亞後,以前嘅朗尼畀完波係會馬上衝入禁區接應,但𠵱家佢嘅侵略性反而低咗,甚至覺得比以前踢得hea咗,呢方面需要雲高爾督促吓.
有人同小弟講,一個攻中識轉身推吓波就感動到球迷,咁呢個攻中真係廢到無倫;但朗尼係曼聯一個割不得嘅毒瘤,難得見佢有番啲進步,都希望佢可以慢慢上番力.
文:咖喱


text:
錄播NBA竟刪最關鍵時刻
球驗客手記:請絲帶台咪嘥猛料!
NBA進入最後直路,真係場場激戰,好多冇裝寬頻嘅「現在台」球迷,都好多謝「絲帶台」免費睇NBA,不過「絲帶台」播緊戲肉嘅時候亂咁刪剪,就令球迷氣結同失望嘞!
好似「絲帶台」噚日朝轉播太陽對馬刺嘅西岸決賽一役,場波九點鐘開波,「絲帶台」就十點九開始錄播,我求大俠晨早起身,特登唔上網查戰果,坐定定睇「絲帶台」,當正直播咁睇;當打到第四節最後兩分幾鐘,一度落後十三分嘅太陽,憑A史杜達米亞爆籃追剩四分,球迷都好緊張太陽可唔可以反敗為勝之際,點知「絲帶台」賣完廣告返嚟,竟然剪剩最後四十秒,當時馬刺又拉番開七分,到底太陽為咩唔可以反先就冇人知,睇咗成朝竟然冇得睇最關鍵嗰段,球迷唔嬲就假.
聽聞「絲帶台」將會直播NBA總決賽全部賽事(未公布作實),希望佢哋到時提供「原汁原味」嘅球賽,將功補過,如果唔係就真係趕客嘞.
今個意甲聯球季完結後,球迷最關注係帕爾馬件搶手貨基拿甸奴花落誰家.AC米蘭會長加里安尼日前就話暫時唔會出手,費事影響到人哋備戰護級附加賽喎.計我話AC方面想睇住嚟食,假如帕爾馬最後護級失敗急住沽貨,「基奴」個價就一定驟降,到時可以執平嘢囉.
南美球隊往往卧虎藏龍,噚晚聖保羅四比○大勝堤格雷斯場南美自由盃,門將辛尼入咗兩球自由球,如果唔係有球十二碼射失咗,已經追平咗巴拉圭門將捷拉華一場入三球嘅紀錄.另外,呢個聖保羅門將今屆自由盃已經入咗四球,成為球隊頭號射手,認真唔簡單.
利物浦嘅法國後衞查奧尼喺四個月前對般尼場英足總盃,入咗個極之搞笑嘅烏龍波令球隊出局,事後俾人插到飛起,其中紅軍球迷重作咗首歌嚟潤佢.但佢喺歐冠盃決賽對AC米蘭救空門,幫紅軍攞咗二十一年嚟首個歐冠盃冠軍後,即刻重獲續約四年,由狗熊變英雄.


text:
Miss大佬帶紅不良學生
金毛平仔揮低w-inds.攻陷少女心
收視爆棚嘅日劇《我Miss係大佬2》唔止令日本女星仲間由紀惠嘅人氣更上一層樓,重帶紅埋劇中嘅一班男角,喺劇中扮演不良學生嘅小池徹平最近喺偶像雜誌《JUNON》舉行嘅「最喜愛男仔樣貌」選舉入面,竟然打低w-inds.主音橘慶太同成員千葉涼平等成為冠軍,而同劇嘅龜梨和也同赤西仁亦齊齊登上十大.
新一期日本偶像雜誌《JUNON》搵咗一千個少女讀者選出「最喜愛男仔樣貌」,結果喺《我Miss係大佬2》入面染咗金髮嘅十九歲青春男星小池徹平,以六百六十七票成為冠軍.雖然佢喺《天體觀測》同《水着少年2》等日劇入面都係做配角,但唔少女fans都話徹平個樣好cute,擁有好似天使嘅babyface,所以投佢一票.
一齊演出《我Miss係大佬2》嘅兩位KAT-TUN成員龜梨和也同赤西仁亦分別排第六同第七位,而近期成為日劇搶手貨嘅《水着少年2》男主角市原隼人獲選第二位,緊隨其後係第三名嘅w-inds.主音橘慶太,第四位嘅w-inds.成員千葉涼平,而另一位成員緒方龍一就排第十二位.
此外,該雜誌亦叫讀者選出「最喜歡的二十五歲以上男人樣貌」,福山雅治奪得第一位,第二,三位分別係小田切讓同藤木直人,而木村拓哉就慘做梗頸四.


text:
拍檔踢爆酒店幽會
馮仁昭四圍超:陳浩民陪佘詩曼翻雲覆雨
陳浩民同佘詩曼至今拍拖三年,雖然佢兩個成日分開兩地,但正所謂小別勝新婚,佢哋唔單止感情發展穩定,重好識得爭取時間,趁喺外地拍劇時諗計拍拖.
陳浩民前日喺台灣宣傳台劇《煙花三月》,台灣女演員張鳳書劇中同陳浩民合演情侶,但戲外張鳳書就毫不留情大爆陳浩民私生活.
佢話嗰時喺北京拍攝《煙》劇期間,有日陳浩民突然神秘失蹤,助手搵咗佢大半日,結果搵到隔籬間酒店,至發現原來陳浩民同阿佘喺酒店幽會.
張鳳書大爆當時阿佘咁啱喺北京開緊劇集《覆雨翻雲》,阿佘住嘅酒店喺正《煙》劇劇組所住嘅酒店隔籬,所以陳浩民間唔中就會忽然失蹤,走咗去同阿佘拍拖,張鳳書重取笑陳浩民失蹤原因咪就係趕住去「覆雨翻雲」囉.
陳浩民就話佢所簽嘅經理人合約中,有條文講明三年內不准結婚,暫時佢都唔會諗結婚呢個問題㗎啦,不過佢亦忍唔住大讚阿佘個性活潑同有朝氣.早排陳浩民形容阿佘係佢生死之交,其實佢哋又點止生死之交咁簡單呀!
古天樂去康城出席完《黑社會》宣傳之後,又飛去瑞士同巴黎做手表廣告宣傳,佢離開前喺康城街頭影相嗰陣時,見到有個日本留學生,喺地下畫咗瑪莉蓮夢露嘅肖像,古仔貪得意影咗張相叫對方照住嚟畫,留學生於是將古仔個樣畫喺瑪莉蓮夢露隔籬,有唔少遊人駐足欣賞,但古仔塊面就不時俾人踩到.
澳洲女歌手KylieMinogue患乳癌,原定下月二十三號舉行嘅香港演唱會已取消.主辦單位噚日公布退票方式,持票樂迷可以喺下個月二十二號前逢星期一至六上午十一點至下午七點,到灣仔會展售票處退錢,至於用信用卡買飛嘅樂迷,將於三十日內獲退回全數金額,詳情可致電31288288.
奧斯卡影帝奇雲史柏西(KevinSpacey)早幾日曾經帶埋馮德倫一齊遊船河,日前佢又帶咗馮德倫去《星球大戰》嘅晚會,當馮德倫見到偶像佐治魯卡斯(GeorgeLucas,右)嗰陣,就即刻好似小fans咁黐埋去,重邀請對方影相.馮德倫話當晚好特別,所有擺設都同電影有關,佢重逗留咗三小時至走㖭.
身為護膚品牌BIOTHERM代言人嘅Twins,日前拍攝咗新一輯廣告,佢哋兩個大扮廚師,炮製甜品梳乎厘.Twins話佢哋平時工作好忙,根本冇時間入廚,所以呢次趁機大展身手,佢哋都顯得好興奮.為食嘅蔡卓妍(阿Sa)見到焗好後香噴噴嘅梳乎厘,重即刻想食.
陳浩民前日同台灣演員張鳳書(中)及張晨光宣傳新劇時,被張鳳書即場踢爆密會阿佘.
佘詩曼唔肯認同陳浩民拍拖,但前日就被人踢爆舊年同愛郎喺北京酒店幽會.
資料圖片
Kylie個妹Dannii(圖)噚晚喺新加坡機場轉機返澳洲.
路透社
Kylie(圖)個妹Dannii噚晚喺新加坡機場轉機返澳洲.
路透社


text:
求驗客手記:回鄉探親心繫歐洲波
肥普唞夠隨時入魔
曼聯熱刺英超普捷天奴蘇斯克查
上月俾熱刺炒魷嘅普捷天奴,近日返咗阿根廷探親,接受訪問話自己想返歐洲教波,仲好開放咁聽吓任何球會送上有趣嘅計劃.有傳肥普下站好有可能係取代蘇斯克查成為曼聯領隊,一心等蘇B被落鑊再頂上.另外,喺熱刺不受新領隊摩連奴重用嘅基斯甸艾歷臣,有傳佢最終堅持決定唔同球會續約,隨時可以跟埋肥普去紅魔.
普捷天奴近日返咗阿根廷,仲去去拜訪母會紐維爾舊生,佢接受訪問強調自己今次返阿根廷只係探親,十幾日後就會返歐洲,佢仲話自己想返歐洲教波:「我知有唔少球會同有趣嘅計劃等緊我,我嘅意願都係想返歐洲教波.畀啲時間我冷靜吓,我要保持自己頭腦清晰,尤其之前同熱刺共度咗五年半嘅時間,我嘅目標係重建自己嘅能力,搵番動力,我仲未有時間去消化近排發生嘅事.」
肥普的確唔愁冇波教,早前傳過炒咗艾馬利嘅阿仙奴同拜仁慕尼黑都想搵佢執教,不過有指佢始終想留喺英超發展,下一站最大可能係由早兩年已經盛傳想斟佢嘅曼聯.今季曼聯同樣開季表現唔好,喺蘇斯克查領軍下,更錄得歷年最差開局.加上英超最近嘅換帥潮,蘇B隨時烏紗不保.有傳,大熱接任人就係喺度虎視眈眈嘅普捷天奴,能唔能夠閃電回歸英超就要睇吓曼聯管理層對蘇B嘅忍耐力.
假如普捷天奴一月教曼聯,佢都要有啲籌碼喺手先可以有信心帶到紅魔起死回生.不過佢兩個昔日愛將哈利卡尼同迪利阿里同摩佬關係咁好就好難帶得走,所以佢好有可能會帶埋喺熱刺不受重用嘅艾歷臣過紅魔.
摩佬做咗熱刺領隊後,安排阿里打攻擊中場,令到艾歷臣只可以做後備.有報道指,下年六月就同熱刺完約嘅艾歷臣,已經決定唔同球會續約,熱刺主席利維就希望喺1月轉會窗重開時以4,000萬鎊(約4億港元)放售呢位27歲嘅中場,免得球會喺六月完約時人財兩失.曼聯今夏曾經以8,000萬求購艾歷臣無果,家陣平一半,一月佢哋好可能再次出手,等佢可以同肥普喺紅魔拍住上.


text:
全港獨家搶試
白髮𡃁怒𡁻寸王
今次得到CapcomAsia協助,響遊戲正式推出前安排完全版試玩,但由於360嘅光碟當時仲未到手,惟有拎隻PS3版嚟睇吓做得好唔好過單撈版本.關於《DMC4》嘅基本資料,早前都俾Game書講到爛,我都係集中講吓實Game做得好唔好!約兩小時試玩裏面,令人驚訝係所有劇情演出都係實時運算,全無Pre-renderMovie兼夾晒口形,新主角Nero為咗唔喺女友面前出醜,竟敢騎住寸過摩連奴嘅Dante猛抦,齋睇呢場懶型爭女戲已經值回票價.當然,平時同班妖魔鬼怪開片亦爽快流暢,就知開發小組花咗幾多心機去整靚啲畫面.唯一挑剔係有少少場面光源唔多合理,搞到敵人好似識體內發光咁,但呢個唔影響對成隻Game嘅觀感.
儲存媒體進化成Blu-ray,唔使再忍受無休止嘅換碟地獄,同時容量提升亦便利隻Game可做更多嘢,例如一次過將全球唔同地區嘅內容塞晒落母碟,唔使逐個版本修正,方便到極.如今《DMC4》雖然係全英文對白,但顯示語言乃根據閣下部機自動變更,包
1f1d
對白同遊戲中嘅所有選項指令,想睇原汁原味日文就自己Set番PS3個主機設定.與此同時,隨首批遊戲附送限定數量特典光碟,廠方亦好體貼咁專程加晒英文字幕,唔使大家聽唔明遊戲監製講乜咁慘啦!
好多人都知,當年《DMC》係創作《Bio4》時出現嘅副產品,連如今在歐美大熱嘅《戰神》都啓蒙於佢.今集儘管主角變成後生好多嘅Nero,驟眼睇白髮同緊身衫打扮與老鬼Dante相差無幾,而且兩者都係手槍配長劍殺敵,好明顯係Copy多個主角嚟做兩手準備.Nero打法上似系列第一作,比較簡單直接,但增設咗力發千鈞嘅魔爪,捉住敵人嚟撻生魚狂打,識得善用就算大牛龜都可以輕鬆收工.至於寸王Dante就沿用《DMC3》可選用不同Style嘅方式,但經過改良變成可以隨時轉換,冇上次咁欠缺彈性;當然新增設嘅格鬥武裝,「萬劍歸宗」同「喼神」更加唔講得笑.
Anthony:PS3版都已達相當水準.係Framerate有少許唔穩定.」
Might:操作方面都算幾好,Nero似以前Dante但仍有個人特色.
雪代:雖然遲咗去訂,但玩勻試版同呢隻完成版本,就覺得400蚊係超值!」
機種:PS3,Xbox360
廠商:Capcom
類型:ACT
人數:1人
日期:1月31日
價格:$388
查詢:23661001


text:
韓國天團BIGBANG嘅T.O.P早前佢終於開通Instagram,點知佢就好似玩上癮咁,不時狂上載新相,粉絲當然好開心啦,特別見到佢自拍啲靚仔相,粉絲梗係即時收藏啦,但係佢呢兩日上載嘅相就令人大感好感,佢前晚就上載多張有關豬嘅相片,當中包括被困喺豬圈內嘅豬,又有沾滿泥嘅豬,仲有豬屁股嘅特寫.
由於T.O.P本身嘅IG有唔少粉絲,大家睇到呢啲相都覺得好驚訝,亦即時惹嚟網民嘅猜測,雖然T.O.P喺噚日已經刪除咗照片,但係網民都繼續猜測,有啲就覺得可以同佢和G-DRAGON組成嘅小分隊「GD&TOP」嘅新歌MV有關,估計新歌MV同豬有關,亦有估計T.O.P受到打擊,因為佢嘅前緋聞女友申敏兒剛剛爆出同金宇彬嘅新戀情,有網民就猜測T.O.P受到打擊,所以先上載照片發洩.
雖然T.O.P就刪除咗啲豬豬相,亦都冇交代點解會放呢啲相,但係佢噚日上午就又發功,上載一張自拍照,不過呢張照片佢個樣就幾嚴肅,最弊係臉上流着血,鼻子又貼住膠布,成張相嘅氣氛都好唔尋常,搞到啲粉絲都好擔心佢,但係因為知道佢同GD拍緊MV,所以大家相信呢個應該係佢MV中嘅造型
ragon和TOP目前正在拍攝新曲的MV,所以使大家都猜測這是否是MV中的新造型.
由於T.O.P上載相片又刪除相片嘅行為令粉絲感到奇怪,有人就質疑佢個帳號可能被人盜用咗,不過佢所屬嘅YG事務所噚日就回應話:「帳號冇被盜,至於點解上傳呢啲照片嘅理由,我哋就向T.O.P本人確認中.」


text:
非國盃嚟緊周末就開始,相信最多香港球迷關心嘅係,呢個盃賽搞到自己愛隊冇咗邊個球員,例如利物浦冇咗沙迪奧文尼,曼聯冇咗艾歷拜利,曼城又冇咗耶耶托尼……咪住,耶耶今屆冇份踢喎,咁「大象」科特迪瓦中場有乜人用?
家陣科特迪瓦中場都出咗班後起之秀,小弟上星期介紹阿特蘭大嗰陣,提過有位20歲小將叫基斯爾,仲話佢踢法似耶耶托尼.佢都有入選今屆科特迪瓦嘅大軍,教練杜素亞都好重用基斯爾,搵佢踢最擅長,偏進攻嘅中場中,可以等佢將最多嘅精力放喺進攻上面.如果基斯爾喺分組賽踢得好的話,話唔定踢完非國盃後唔係飛返阿特蘭大,而係去其他大球會報到.
除咗基斯爾,科特迪瓦中場仲有兩位值得留意嘅年輕人,分別係梅斯嘅杜古尼同埋尼斯嘅占舒利.尼斯今季喺法甲彈起,占舒利都功不可沒,佢派牌好叻,識得用腦踢波,今季喺法甲交出八次助攻,暫時係成個聯賽嘅助攻王.至於杜古尼就偏重防守,係嗰種中場絞肉機,佢今季喺梅斯場均3.4次搶截,排法甲前10名,另外場均兩次截到對手傳球.呢幾個新一代科特迪瓦中場都好有潛質,等緊豪門招手.
講到科特迪瓦中場嘅必然正選,就係32歲嘅隊長沙利戴爾(右).小弟好記得戴爾,因為佢個名嘅意思幾不祥,叫「Die」.喺今屆「大象」大軍嘅中場中入面就以戴爾經驗最豐富,希望佢可以帶住呢班有潛質嘅後生仔順利過渡.
文:咖喱


text:
呢個星期嘅國際足球大新聞,除咗C朗拎到世界足球先生,仲有國際足協落實擴充世界盃決賽名單,雖然改革喺2026年先開始,不過由32隊擴充到48隊就真係驚人,𠵱家仲未知道細節,不過南美洲點都加多一,兩隊啩,𠵱家10隊角逐外圍賽已經有4.5個席,再增加的話,巴西,阿根廷呢啲強隊外圍賽真係再Hea踢啲都得.
講真國際足協咁做,明顯唔想強隊入唔到決賽周,影響收視,贊助之餘,對中國呢啲又有錢,足運又唔係特別好嘅國家,就更加係喜訊.
決賽周席位未「量化寬鬆」前,踢到歐國盃,世界盃決賽周,真係畢生榮譽㗎,亦都令唔少球員選擇轉國籍.以近期非國盃為例,水晶宮前鋒韋費特沙夏就決定放棄英格蘭籍,轉為出生地科特迪瓦,友賽地標戰對瑞典更交出助攻㖭.其實英格蘭失去沙夏都真係幾可惜,佢係英格蘭可以邊緣引球突破嘅翼鋒,21歲仔已經加盟曼聯,原本都有好前途,不過唔知係唔係真係媾咗當時曼聯領隊莫耶斯嘅千金,結果大部份時間被棄用兼外借,2015年終於返水晶宮.
正所謂塞翁失馬,曼聯唔要佢,英格蘭唔搵佢踢正式比賽,沙夏轉投大象國懷抱就即刻可以出戰非國盃,而且始終科國實力屬非洲一線,如果今次踢得好好睇睇,以佢24歲當打年齡,代表國家隊出戰世界盃外圍賽,最終出戰俄羅斯,條路應該比喺英格蘭等機會易得多.文:牽牛


text:
曹眾喺90年憑《百鳥衣》獲角逐百花獎影后,雖然當時佢落敗而回,不過佢喺邵逸夫嘅賞識下,簽咗3年包薪合約,就算當時說話帶點鄉音,但係都無礙星途發展,仲獲得點名力捧.
做咗親生女兼係受六叔賞識女人嘅曹眾,就算佢說話有鄉音,亦唔係乜嘢天姿國色,不過完全冇礙演出機會,除咗擔正做女主角之外,又被委派同彭子晴,傅明憲,陳彥行同姚瑩瑩成為「五美圖」,事後有指曹眾之所以得到重用,因為無綫有多個部門都收到密令,要「特別處理」兼「妥善照顧」.
其後有報道話,曹眾並非只係一個「受六叔賞識的女人」咁簡單,佢嘅背景亦十分「紅」厚,有傳佢係前港澳辦公室主任魯平嘅仔魯恭嘅女友,同大陸好多官員啲關係好好,當時佢哋分隔中,港兩地,不過因男友係生意人,經常穿梭中,港兩地,所以冇影響戀情,跟住曹眾承認喺叔叔介紹下,喺北京一個晚宴認識對方,但係佢否認同魯恭拍拖,大家只不過係普通朋友,只係見過1,2次面,總之唔係好熟.
冇耐曹眾俾《蘋果》影到佢同六叔十指緊扣喺金鐘睇戲,之後又見到佢同一個中年男人搭地鐵,事後發現呢個男人大有來頭,原來係中聯辦文體宣傳部副部長崔頌明,曹眾接受訪問時承認曾經為負面新聞落淚,又話自己問心無愧,唔明白大家點解要傷害佢.曹眾嘅戀情受到關注,但係冇影響佢政途生活,喺03年開始,佢先後擔任溫州同杭州市政協,喺07年約滿離開無綫之後,曹眾主力發展飲食同旅遊事業,近年仲晉升做淅江省政協.
後來曹眾喺姐夫嘅好朋友介紹下,識咗從事海運業兼曾經喺日本公司工作嘅陳京,結果佢哋低調結婚,喺2011年3月生咗囡囡瑛華,相夫教女嘅同時,亦發展飲食生意.


text:
阿仙奴領隊雲格教波叻就人都知,但弊在份人鬼咁師奶,買個球員都左度右度,卒之搞到隊波喺下個禮拜作客阿積士場波,要搵個兩個𡃁仔做正,副選龍門.
阿仙奴嘅正選龍門施文喺禮拜二對阿積士場歐冠盃整親屁股,除咗踢唔到禮拜六對曼城場超聯之外,連下個禮拜三場歐冠盃都唔使預佢.施文今次傷一傷就影響大囉,事關阿仙奴個後備龍門沙賓因斷腳而要提早收「咧」,而新簽返嚟嘅禾武斯又因為之前替朗斯踢過歐洲賽,所以今屆唔可以代表阿仙奴踢歐冠盃.
咁阿仙奴下場對阿積士,雲格搵邊兩個球員做正,副選龍門呢?之唔係第三號龍門泰萊同只得十八歲嘅荷路威囉.
講真呀,如果雲格唔係死攬施文唔放同埋喺當日唔係左揀右揀(連巴西龍門馬高斯,英格蘭龍門馬田同挪威龍門巴特臣都斟過),阿仙奴𠵱家都唔會搞成咁.但係話時話,泰萊喺歐冠盃(上屆同今屆)嘅腳頭幾好,兩次後備入替都冇失波,而打正選個場重幫球隊以三比一贏咗祖雲達斯㖭.唔通阿仙奴恃住有呢個福星高照?
太陽態沉入季後賽有暗湧
湖人同火箭噚日齊齊贏波,𠵱家喺西岸第八位叮噹馬頭,不過高比仔近排着晒火,帶領湖人喺過去十一場贏咗九場,睇呢大有機會放甩火箭,甚至超越第七位嘅太陽.講起太陽,近排愈打愈唔掂,近四場輸咗三場,𠵱家只喺領先火箭湖人兩場,隨時連火箭都過埋佢哋,被踢出季後賽.
禾夫斯堡作客捧對家
禾夫斯堡雖然有艾芬保,基利莫域斯同蒙迪安奴等球星壓陣,但名副其實係門口狗球隊:主場就鬼死咁勁,但作客就鬼死咁差.佢哋禮拜三喺德甲聯作客輸畀慕遜加柏之後,𠵱家嘅作客聯賽成績係一勝二和八負,喺作客聯賽榜排尾三.若然佢哋唔係主場打得好,𠵱家肯定要打護級戰.唔好話我求大俠唔教精各位球迷,下次禾夫斯堡作客,記得捧佢哋對家嘞!
講波佬亂報料俾人告
西甲啲正選陣容不嬲都唔準,禮拜日嘅奧沙辛拿挫皇馬就因為咁搞出個大頭佛.話說奧沙辛拿嘅簡斯度正選上陣,但當地講波佬話佢因為通過唔到酒精測試冇上陣,搞到簡斯度火滾,話要告嗰個講波佬.我求大俠就話矇查查啫,但係錯成咁就真係好少見,算簡斯度唔好彩啦!
居華斯淪落神州
有睇過舊年世界盃嘅人應該對巴拉圭國腳居華斯有啲印象,呢位效力河床嘅前鋒對斯洛文尼亞時後備落場連入兩球,有啲名氣.據報話佢將會借去上海中遠,令我求大俠有啲愕然.話晒佢只係二十三歲,年輕力壯,唔知係歐洲球探走漏眼,定係近年阿根廷聯賽出口貨表現麻麻,影響咗佢出路嘞.
逢周一至周五見報


text:
幫明星算命出咗名 囂!
馮仁昭四圍超:睇相佬兜口兜面鬧行家
香港嘅堪輿學家,如果出咗名,生意就滔滔不絕,𠵱家咁嘅巿道都唔憂做.早排有兩個堪輿學家嗌交,重做咗娛樂頭條,可見佢哋嘅新聞都好受巿民關注.馮仁昭今次就同大家八吓堪輿學家嘅是是非非.
初出道好老友
名相士因為幫好多紅星算命,所以知名度好高,搽粉相士以前同名相士都幾老友,嗰陣大家都啱啱出道,之後隨住大家嘅知名度逐漸提升,佢哋兩個就開始明爭暗鬥,最後搞到冇偈傾.不過,搽粉相士份人為咗利益,就算明明唔妥人都會同人合作.一日,佢同師奶風水師一齊約咗名相士出嚟,話有生意傾,名相士都應承咗見佢.
不過,向來守時嘅名相士嗰日足足遲咗成個鐘,擺到明唔畀面佢哋,嚟到之後,聽完兩個嘅合作提議,即時話:「呢啲咁呃人嘅嘢,搞噱頭嘅嘢唔啱我做,你哋兩個合作咪得囉,啱晒你哋!」名相士講完之後,就行咗去,真係幾鬼寸.呢單嘢之後,名相士同搽粉相士,師奶風水師嘅恩怨就更加白熱化.
姚嘉妮開窿博纖體
姚嘉妮同原子鏸噚日喺中環出席貝佳斯嘅DaySPA開幕活動,姚嘉妮着咗一條側邊綁繩,開窿嘅牛仔褲,佢重話已經着咗T-back內褲打底.姚嘉妮放口風話好想做纖體公司嘅代言人,一來可以免費纖體,二來佢覺得會影到自己好靚,而且佢重話着性感衫都唔怕.不過,佢𠵱家最想就係練到好似安琪蓮娜祖莉咁,成身都係肌肉,但姚嘉妮就好有自知之明,知道自己個胸唔可以好似安琪蓮娜咁大喎!
何韻詩行路似蛤蚧
何韻詩噚日去港台出席活動,佢話師傅梅艷芳前幾日去睇佢主演嘅舞台劇《戀人論語》,諗住會俾人讚,點知反而俾人鬧,佢話:「梅姐話我行路似蛤蚧,重話罰我要夾住雞蛋行路,不過就讚我唱歌幾好.」而阿詩就話自己骨子裏好斯文,唔擺出淑女嘅姿態係驚嚇怕人喎!
江希文換身份再闖樂壇
江希文𠵱家用番原名江欣慈,以唱作人身份再闖樂壇,噚日佢上咗新城做訪問,佢話喺今個春節同屋企人去咗內地旅行,點知佢媽咪去到東莞時忽然又屙又嘔,江欣慈話:「因為我媽咪腸胃一向唔好,所以我哋唔覺得好嚴重,點知到咗珠海後,媽咪情況仍未好轉,嗰時又有親戚打畀我哋話肺炎喺內地好嚴重,嚇得我哋即刻返香港,最後先知媽咪係食物中毒.」
張鎧潼賀牛一唔預小伏
張鎧潼前晚喺尖沙嘴新港中心嘅一間卡拉OK慶祝生日,出席嘅圈中人有E-kids,陳見飛同Kawaii等,佢話今年生日有咁多朋友陪住,所以特別開心.佢嘅生日願望係想快啲搵番個男朋友,問佢好朋友伏明霞有冇打電話恭喜佢,佢就話同伏明霞已經好少聯絡,但係知好友𠵱家大住個肚,佢都祝福佢!


text:
恒地九龍塘對衡道九號豪宅最大嘅A屋,實用面積六千五百呎,計埋天台同花園,足足有八千六百幾呎,間屋咁大,究竟入面有啲乜?除咗基本間隔廳房外,重有部𨋢,有間雪茄房同貯酒房.
另外,四層樓共有七個浴室,其中一個用玻璃間成嘅套房浴室,實用面積有二百呎.呢個尺碼,足有一個九龍灣淘大花園或得寶花園咁大,不過,人哋包埋廳房廚廁.
可以想像,呢個豪宅浴室有幾大,大到個浴缸可以放正中間,兩邊重有成呎闊,加埋企缸同巨型毛巾櫃,重好鬆動.
浴室另一個特色,就係浴缸對上嘅天花板,開咗個小天窗,呢個設計真係幾特別.
慧景軒照顧周到父母安心睇樓
長實天水圍慧景軒,噚日開放餘下嘅兩個示範單位,特別喺售樓處騰出地方,擺放各式玩具畀小朋友玩,認真照顧周到.賣樓之餘,兼做埋保母,幫準買家照顧埋小朋友,咁啲爸爸媽媽就可以好放心咁慢慢睇示範單位!
慧景軒售樓處重有迷你影院,昨日率先播放廣告,而同系嘅畢架山一號,今日都開放示範單位嘅百老滙環迴立體聲試映院,播放有關物業嘅動畫電影,睇嚟試映院已成為長實新盤的宣傳必殺技.畢架山一號之前就話邀請NuConcepts提供家具配襯服務,聽講話老闆朱家鼎,今日會到場做嘉賓.
凸顯豪氣新地搵老爺車助陣
近排豪宅新盤熱賣,皆因發展商一窩蜂推出手上豪宅.講得係豪宅,自然要鬥「豪氣」,不惜大灑金錢做宣傳,目的顯而易見,就係要吸引市場注意.早輪電盈基建主席李智康,就親赴歐洲,搜羅古董擺設,放喺薄扶林貝沙灣.新地喺九龍區嘅何文田山一號,手法相近,同樣擺放古董陳設喺示範單位.
何文田山一號現址嘅花園位置,新地放咗兩部古董名車,分別喺1924年嘅雪鐵龍(Citroen)5CV及1931年嘅福特(Ford),展覽到今個禮拜日.發展商標榜個樓盤用藝術特色ArtDeco設計,現場就展出多個同類品牌珍藏,聽講,購置呢類珍藏已用咗200萬.早前嘉華地產嘅九龍塘嘉皇臺,都試過擺部跑車喺現樓畀人睇,睇嚟呢條橋真係有用.
港灣豪庭租務市場開齋
零的突破,向來唔易.利嘉閣地產最近接連做到幾個第一,例如早前尖沙嘴擎天半島同港景峯嘅第一宗租務,重有擎天第一宗二手成交.
最近佢哋又有另一個第一,就係大角嘴港灣豪庭第一宗租務成交.
聽利記港景峯分行經理姚偉基講,單位係第六座低層B室,面積五百六十呎,以全包月租五千五蚊租出,呎租九個八,將會成為租務市場嘅指標.


text:
現場直擊攞住半張牌搵另一半指定𠝹佢
蘭桂坊CClub有啤牌局?不過當中全冇錢銀轇轕,但玩者一樣會有勝負贏輸,賭嘅係你嘅口才,重有愛情運數,因為呢鋪牌會畀機會你搵到唔相識嘅另一半,你可能會「贏」得一個浪漫嘅晚上,不幸嘅當然係「食檸檬」了!究竟半張啤牌點樣𠝹仔𠝹女,今晚我哋就嚟一次現場直擊!
記者:朱崇德
攝影:陳盛臣
ImageGirl:Sam
逢周三半張啤牌之夜
蘭桂坊對正CaliforniaTower地庫嘅CClub,一向以環境夠Mood,音樂夠勁出名;天鵝絨,緞子及毛茸茸大咕𠱸,散滿整張紅彤彤,軟綿綿的長沙發,真係極盡奢華嘅火辣野性誘惑!而且由本周開始,誘惑感覺將會進一步升溫,因為每逢星期三晚,CClub呢度將會搞一個「半張啤牌之夜」,簡單講就係每個男女進場時,都會有機會抽半張啤牌,之後大家當然要在眾裏找尋「另一半」啦!所以逢星期三晚呢度真係差唔多奉旨𠝹仔𠝹女;成功配埋一對嘅,酒吧重好通氣咁每人送一個Drink(紅,白酒或啤酒汽水),真係畀足機會同口實你去識「另一半」啦!
被玩一樣掂
全靠我哋提水,Alan先搵到「另一半」阿Sam,佢膽粗粗走埋去同成班朋友坐喺最尾牆角嘅阿Sam身邊自我介紹,結果?俾人玩!不過笑住嘅阿Sam都同佢一齊去Bar枱換酒,呢個時候就見兩個人都傾得幾投契,Alan終於掂咗.
事後同Alan收收風,佢話:「睇落阿Sam斯斯文文都幾正,配對成功後,酒吧送Drink的確係一個非常好嘅口實,可以俾我哋喺吧枱單獨共處;手提電話已經攞到喇,以後大家會約出嚟飲嘢!睇阿Sam畀唔畀機會啦!」而阿Sam就話:「大家傾咗一段時間,發覺佢對女仔都幾細心!好啦!畀次機會佢……做住朋友先啦!」
其他個案
RickyVs阿Man為個FreeDrink嚟相認
Ricky:我一聽到話用啤牌識女仔!馬上去買成副番嚟呀!點知呢度原來將佢剪成半張重過埋膠,真係完全冇得出千;好在當我搵到阿Man時!原來一𠝹已經𠝹到個咁正嘅!早知使鬼諗咁多花招咩!
阿Man:好老實喎!我有男朋友㗎啦!同佢相認都係為咗杯Bonus飲品咋!飲完傾兩句都無妨丫!咪當識多個朋友囉!
MuiMuiVsDaniel熟客互𠝹贏面6成
MuiMui:好耐都冇拖拍啦!自情人節後都成日落嚟蘭桂坊蒲,咁啱撞正CClub今日搞Function!用半張啤牌識人,真係幾有新鮮感同刺激.間唔中喺附近飲嘢都撞過佢,不過一直唔知佢叫Daniel,今日識咗,咪做住朋友先囉!
Daniel:我早想𠝹佢㗎!原本大家張牌係唔同,好在我成班Friend落嚟,有個中咗!攞到電話,又約到星期尾兩個出嚟飲嘢!咩話!重冇男朋友添呀(小記通水)!嘩!我贏面有6成啦!
𠝹到手有乜搞
貴賓房瞓住飲
唔經Daniel呢啲熟客介紹,都唔知CClub裏面原來有幾間好特別嘅貴賓房,一間就設計到成張床咁,飲嘢時大家完全係瞓晒上去,再加毛毛大咕𠱸同薄紗天花掛布,真係極盡奢華誘惑之能事!另外,呢度重有兩間完全冇燈嘅VIP房,基本每間可以容納到二十幾人,聽講好多「天皇級」明星都嚟過!我重有次喺度撞到牙擦歌手RobbieWilliams𠻹呀!但想坐咁正嘅貴賓房,記住預先訂位.
黑漆漆VIP房一共有兩間,不過都係長期爆!所以都係嗰句,一定要預先訂位!
最新Cocktail把酒談心
CClub呢度都幾多特色飲品,好似最近新出咗幾款新雞尾酒,論當中最啃嘅,都係杯SparklingBreezer,基本上佢差唔多成杯都係香檳,再加Medori,Cremedementhe同青檸!杯底再加一粒車厘子,極盡誘惑,攞上手都性感啲.如果想搵杯少少酒精成份嘅,可以試杯Cosmopolitan,全杯大部份以橘子汁,青檸汁,Soda水再加上Vodka製成,酒精含量唔會太高.如果要再少啲酒精,重有杯Miraele同BlueHawaiian,基本大部份都係果汁成份,冇咁易醉!同佢飲幾多杯都冇問題.
世界級DJ勁舞升溫
要快速打破隔膜,最好和她來個辣身舞.呢度成日都會請一啲世界級嘅名DJ嚟打碟,好似𠵱家個RickyStone,就有14年世界巡迴做DJ經驗,去過嘅地方包括菲律賓,新加坡,東京,澳洲,德國,法國,荷蘭及蘇聯……等等,不下數十個國家;佢最正係打HouseMusic,勁有Feel,第二度未聽過!
CClub
電話:25261139
地址:中環德己立街30-32號加州娛樂大廈地庫
營業時間:
星期一至五(6:00pm至深夜)
星期六(9:00pm至深夜)
鳴謝:新星堡娛樂


text:
Watchmen:TheEndIsNigh
打爆你!暴戾英雄血腥鋤奸
背景畫面做得唔差,光源處理亦夠黑沉味道,1080i顯示支援Dolby,風格同電影幾同步,肉搏招式夠血腥.先講幾句電影劇情,原著係DCcomics作品,講一班美國英雄被政府放棄,禁用私刑下隱居嘅隱居,黐線嘅入青山.
背景係八十年代美蘇冷戰期,直到佢哋一個舊同伴被謀殺後,先揭發原來一個另類嘅阻止核戰方法已經秘密進行……不過講到隻Game,故事就有啲令人失望,因為佢唔跟電影劇情,玩前傳,即係墨譜怪傑同夜梟二世都仲拍檔四圍鋤奸,單打時另一人就係AI,亦可以分屏雙打但無得Online.遊戲有六個章節,據知呢隻只係第一輯,劇情仲會繼續發展,希望可以發展到電影劇情啦,其實我最想係做笑面俠,以暴易暴打爆班街頭示威者,再強行帶給絲靈一世無限回憶,嘿嘿.
遊戲係3D動作Game,邊行邊打有輕,重攻擊連技,亦有投擲技可以掉敵人落街或者炒埋佢哋一碟,論簡單直接,不比《無雙》系列差,一樣爽快.
唔同嘅係佢身為動作Game竟然無跳掣!不過連續技動作多變,仲有怒氣計儲滿出超必,見到敵人頭上出現特定
1a1b
按鈕圖示時,反應夠快輸入就會有特寫殘酷招式出現,執佢一劑金鼎嘅!打到佢瞓低?仲可以係咁踢爆佢或者「磧」住佢狂「咪」佢個頭幾拳.晏晝上司無理取鬧,夜晚女友發小姐脾氣,返到屋企仲見到曼聯輸波,呢個Moment我要爆喇!吼吼吼!
唔好齋睇,投入《保衞奇俠》世界嘅你又想玩?呢隻Game好特別,街度無得買,你可以上XBOXLive!用1,600點買,亦可以上網買PC版.其實PSN都有,不過只限歐美用家,香港暫時未有.仲有,XBOX360,PS3玩家家都可以Download試玩版,容量都有「激」幾嘢,唔算流.
《Watchmen:TheEndIsNigh》
開發商:DeadlineGames
遊戲平台:XboxLIVEArcade,PC
類型:動作冒險
玩家:1-2


text:
愛贈品不愛書猿人最好搶
唔好以為贈品只係買日本雜誌的Bonus,其實齋買件贈品唔要本雜誌的大有人在!家陣的潮人個個為咗贈品而唔睇雜誌,全因贈品往往都係日本潮牌交叉Products.尤其附送潮牌BathingApe贈品的日本雜誌,更加係一出即被掃斷.喂!重唔快啲去搶!
記者:黃藹瑩
攝影:陳偉強
ImageGirl:Kylie
日本雜誌的贈品之所以吸引,係因為佢哋唔係普通贈品咁簡單,普普通通的手巾仔,貼紙,CardHolder或者係飾物,只要經過潮流牌子包裝,立即變成搶手貨.旺角潮流特區的日本雜誌舖買物王,有見一眾客仔都只愛贈品不愛書,索性將某啲雜誌贈品擺出來賣.不過店主就強調:「我哋通常只會將過咗期的日本雜誌贈品拆出來賣,絕對唔會特登抽起新雜誌的贈品炒賣!」
店員丘小姐話,好多時都會有客人專登嚟問個別啲牌子同贈品,而最多人搶購的就一定係Ape!邊本雜誌附送Ape的Product,嗰本雜誌通常好快就會賣晒!
一眾日本雜誌贈品中以Ape的贈品最受潮人歡迎,尤其是貼紙同手巾仔,一出就會好快俾人搶購一空,要買就趁手!
潮舖Anytime主理人Dary以賣BathingApe起家,自己本身都係ApeFan的佢,指出並非所有Ape贈品都咁搶手:「嗰期雜誌的贈品搶唔搶手其實要視乎佢哋的實用性同值唔值錢,好似Stickers咁,本身個牌子(Ape)自己都有出,賣成百蚊一張,而且Stickers個Print重可能從來未喺T-shirt或者佢其他的Products出現過,咁就珍貴喇!一本雜誌咪頂多50,60蚊,重平過淨買一張Sticker,咁就會好搶手,平日唔睇開嗰本雜誌嘅人都會為咗呢樣嘢買書.不過都有例外的,就係唔實用嘅嘢,好似之前嘅吹氣膠波就冇咩人會搵!」Dary認為Ape贈品除咗貼紙比較炒得起之外,其他的真係要視乎個人喜好或者收藏,所以唔會喺自己的舖頭散賣呢啲贈品.
一個月有咁多日本潮流雜誌出版,睇得唔齊,唔夠多又怕會Out,但係要買得齊咁多本,睇怕個荷包都乾塘!今次記者幫你行勻港九各雜誌舖格埋價,發現原來以本港最賣得的《non-no》為例,銅鑼灣同太子可以相差接近一倍之多!
巡區大格價
1.《non-no》(6.20號)440日圓
售賣點:
Sogo旭屋 $62.9
灣仔188二樓 $36
太子聯合地下 $34(最平!)
旺角潮特地庫 $36
售賣點:
Sogo旭屋 $70.1
灣仔188二樓 $59
太子聯合地下 $61
旺角潮特地庫 $57(最抵買!)
售賣點:
Sogo旭屋 $47.2
灣仔188二樓 $37
太子聯合地下 $32(最平!)
旺角潮特地庫 $37
售賣點:
Sogo旭屋 $69.3
灣仔188二樓 $51
太子聯合地下 $42(超平!)
旺角潮特地庫 $51
Ruby:「我會為贈品而買本雜誌,不過就要睇吓係咩嚟,Ape同BeamsBoy我最鍾意!」
阿Man:「最鍾意睇《Cutie》,佢嘅贈品好正!我唔會特登為贈品而買本書,不過送頸鏈我就一定買!」
李小姐:「一直都睇開《mini》,所以唔會係為咗佢哋嘅贈品而買!不過無可否認日本雜誌贈品幾吸引.」
周先生:「我睇日本雜誌就睇模型或者玩具書多,呢類雜誌就好少有贈品,抽獎多啲,不過我哋好難抽.」
同一本雜誌價錢有貴有平,究竟點解?買物王店員丘小姐指是大家對日圓的算法有分別:例如空郵到港的雜誌多數以13(即1港元約兌13日圓)至14計算,平郵到港的雜誌就會以10至11計算.而且呢個算法間間鋪頭都唔一樣,所以就會有貴有平!如果知道某啲贈品係會多人搶的話,行家們都會提高該雜誌的售價發售.
查詢:買物王(21360103)


text:
二人男子組合Boy'Z嘅關智斌(Kenny)噚日二十三歲牛一,前晚喺駿景酒店舉行生日會.英皇娛樂老闆楊受成,拍檔張致恆(Steven),鄭希怡(Yumiko),梁樂瑤,劉思惠(Maggie)同梁敏儀都有出席派對.
正當英皇歌手開緊party之際,喺駿景對面嘅養和醫院,卻因為有好多藝人趕去醫院見梅艷芳最後一面而一片愁雲慘霧,不過Kenny就似乎唔清楚呢件事,但佢話家姐都係阿梅嘅fans,所以由細到大都成日聽阿梅嘅歌.
Maggie送鏈墜
Kenny話今年香港有好多唔開心嘅事發生,呢排嘅新聞又不時有人輕生,所以佢前晚許嘅願係希望大家珍惜生命.Kenny又話希望喺出年嘅樂壇頒獎禮,攞番個飛躍大獎.而Maggie送咗戒指同鏈墜畀Kenny,Yumiko就好神秘咁話送咗份好實用嘅禮物.
Cookies變四餅慳好多
Cookies出道以來經常着制服出席活動,不過自從由九餅變四餅,喺形象上可以花更多心思.Kary日前話:「𠵱家我哋嘅衫同鞋都有贊助,我都冇乜買衫,所以慳番唔少.以前我哋九個人嚟嚟去去都係着制服,有時重唔止見一次報㖭,𠵱家我哋有形象幫我哋襯埋啲衫,贊助我哋嘅adidas每次有新貨都即刻畀我哋着,真係幾好㗎!」
言承旭自薦食檸檬
言承旭不嬲係費翔嘅fans,佢聽聞偶像出年年初喺四川成都舉行演唱會,主動要求做演唱會嘉賓,不過俾費翔拒絕咗.費翔話唔想言承旭過年咁辛苦,如果佢要去,就喺台下做歌迷就得喎.唔好以為費翔驚言承旭搶咗自己嘅風頭喎,其實佢哋好老友,言承旭話有時間,一定會去捧場,認真唔話得!
姚嘉妮新劇唔掂失望
姚嘉妮對有份主演嘅劇集《花樣中年》收視一般感到心噏,噚日佢喺將軍澳電視廣播城出現,佢冇晒心機咁話:「遇着聖誕假都冇計,都有啲失望.不過我拍得好開心,同錢嘉樂合作時,佢哋成日爆肚,反應要快先可以接到,笑到我肚都有腹肌.」
許晉亨又有新女伴
許晉亨嘅女友洪廣已有一段時間冇露面,近日喺佢身邊出現嘅係落選女優徐綺雯.日前許晉亨同朋友去銅鑼灣食火鍋消夜,不過就唔見徐綺雯.直至凌晨兩點幾,佢哋先至離開,見許晉亨登上七人車,重載埋打扮斯文嘅女伴去麥當勞道一單位,許晉亨落車時重好有風度咁幫佢攞手袋㖭.


text:
Fornarina襯牛仔褲夠型
鄭融情迷高踭鞋
個子不高的樂壇新人鄭融極愛穿高踭鞋,除了補救身形不足之處外,她自言對高踭鞋亦有一種情意結,因為自小已看着母親打扮,令她覺得只要穿上一雙高踭鞋,便能令自己變得更成熟.
鄭融入行以來多以唱快歌為主,配合舞步在舞台上搖擺,因個子比較矮小,她通常會穿上高踭鞋來補救.不過鄭融表示她鍾情高踭鞋,主因還是從小到大受到母親的耳濡目染.
斗零踭襯衫
鄭融說:「我同好多女仔一樣,細個都鍾意偷偷試着媽咪嘅高踭鞋,覺得着咗呢種鞋就係大人嘅代表,所以我讀書時期去街都會着高踭鞋.好多人話着高踭鞋行路會辛苦,但我就覺得冇問題,而且高踭鞋嘅款式都靚啲啦!」
家中儲了二十多雙高踭鞋的鄭融,透露大部份珍藏都是「斗零踭」,更大談她對以高踭鞋配搭衣服的一套理論.鄭融說:「好多人都覺得着高踭鞋要襯得斯文啲,但其實唔係,我就最鍾意襯牛仔褲,特別係Fornarina嘅鞋款,可以襯得好型女,所以我屋企大部份鞋都係呢個牌子嘅.」
粗踭鞋跳舞
鄭融又表示在眾多高踭鞋中,其中一雙黑色粗踭鞋正是其「戰鞋」,她說:「呢對鞋係我入行之後買嘅第一對高踭鞋.當時我知公司想我跳舞,亦覺得我嘅高度着高踭鞋比較好,我都好擔心㗎,好彩俾我搵到呢對鞋.另外一對我都好鍾意,就係紅色嘅NineWest,因為上次無綫公益金騷要求班歌手有紅色嘅嘢喺身,我就買咗呢對鞋,後來都覺得好啱自己.」
採訪,攝影:蔡如玉


text:
梅艷芳逝世,終年只得四十.喺呢個荒謬嘅特區,贏得一片噓聲兼冇本事嘅人,賴死喺度唔死,贏得好多掌聲嘅,就一個個咁死,真係唔知咩嘢世界.
紀念梅艷芳民主歌聲
《胭脂扣》兩名主角,哥哥張國榮同梅艷芳,唔經唔覺都已經撒手塵寰.佢哋兩個去咗另一個境界.嗰度冇負資產,冇人失業,冇迫人拍戲唔找尾期嘅黑社會,哥哥同阿妹,可以日日合唱仙曲,希望他倆在天之靈,可以開心安樂!香港人再也聽唔到歌壇上哥哥同阿妹嘅聲音,相反,喺呢個特區人間嘅城市論壇,就久唔久被迫要聽鄔維庸,劉佩瓊呢一類親中金童肉女侮辱香港人嘅噪音.哥哥同妹妹嗰一雙離開咗我們嘞,鄔同瓊呢一對仍然生勾勾活着.鄔維庸話:七月一日五十萬人大遊行,唔代表香港人有質素,而劉佩瓊就話:香港人嘅民智太低,未夠班搞民主普選!
遙想梅艷芳,喺一九八九年六四之後,就領導過全體演藝人,會同百萬港人,喺跑馬地,搞咗個「民主歌聲獻中華」嘅音樂會,雖然佢嘅呼聲,係相當短暫,礙於黑勢力橫行,後來暫時收咗聲,但相信阿梅生前嘅心願之一,就係民主嘅光輝,有一日可以普照大地!
點樣去更有意義地紀念梅艷芳生前嘅功績?莫如繼承梅艷芳八九年六四期間嘅民主精神,香港人齊齊喺明日,即是二○○四年元旦,用腳步聲,去齊齊紀念梅艷芳生前做過嘅呢件最有意義嘅事.
七一遊行之前,阿董多次污辱香港人,沙士調查,強有得撈,阿松偷步買車就高尚情Lo


text:
民政事務局局長何志平噚日喺會展舉行春節酒會,人頭湧湧.佢以廣東話,普通話同英文演講,都算好周到.兩位行政會議前女議員都有到,王䓪鳴春風滿面,老董未講完嘢,就着住件皮裘大衣趕下場;方黃吉雯捧足全場,重好風騷同八方講,目前全心全意搞國企來港上市,不談政治.
小吉亦以一身皮草look示人,佢阿姐一向小鳥依人咁款,但係其實係商界女強人,張卡片寫住「普華永道中國業務主席」,就知小吉𠵱家搵緊真銀.小吉話,舊年國壽招股就係佢間公司負責,嚟緊重有大把公司排住隊,非常好景.做國壽呢啲重量級嘅國企上市,小吉話學咗好多嘢.問佢對7.1遊行同11.23選舉點睇?佢話估唔到,冇乜嘢講,之但係冇再做行會成員,佢都笑自己條命好喎. 余志穩妙論中產
同場出現嘅余志穩最近周身唔得閒,皆因老董話要重視中產吖嘛,佢噚日同八方大談中產嘅定義.原來中產唔係以身家嚟界定,好多低下階層人士可能唔係好有錢,但會係中產;啲只係鍾意日日夜夜打麻雀嘅教師先生,就反而不入中產圍.
係唔係中產階級,余生話首先睇吓佢屋企有冇書,睇乜嘢雜誌;其次睇吓佢對政改有冇意見,點睇子女嘅教育同前途,個人有幾多儲蓄,點樣安排退休生活,會唔會想依靠政府呢?最後就要睇佢嘅嗜好.
(圖)小吉打扮一向嬌俏,𠵱家從商,造型更加雍容華貴.
傳真︰2623-9278
電郵︰[email protected]


text:
周渝民(仔仔)噚日中午十二點半左右到達香港機場,現場一早已經有百幾個女fans拉晒橫額等佢出閘,所以唱片公司亦派咗成十個保安保護佢.
仔仔一出閘時,嗰班fans就不停係咁叫佢,更有啲在場嘅遊客爬上條柱度影相睇熱鬧㖭,由於情況十分混亂,其中一個fans連鞋都迫甩咗.
之後仔仔就去到港台接受訪問,佢一落車就有幾十個fans衝咗入港台,搞到在場嘅保安要即時落大閘,趕番啲fans出去.仔仔喺接受訪問期間話希望可以做一個神經病人,而且想鄭秀文飾演一個護士幫佢做心理輔導.
盛讚緋聞女友
另外,對於早排佢喺台灣畀人影到同許瑋倫蒲夜店,仔仔就解釋話當時有好多朋友一齊去,而且之後同佢去便利店嗰個並唔係許瑋倫,而係一個男性朋友.不過,仔仔就話呢一刻同對方冇發展機會,但第時嘅嘢就好難講,佢亦都覺得對方嘅品性好好,重有一種清新嘅感覺.
黃耀明潘源良互擦
黃耀明同潘源良噚日去到商台接受《叱咤樂壇》訪問,原來佢兩個已經識咗廿幾年,所以今次阿潘創作嗰隻新唱片,明哥都有演唱其中一首歌.阿潘亦都大讚明哥喺香港樂壇可以一直堅持自己獨特嘅風格,係一個難得嘅歌手,而明哥亦都希望對方可以繼續做多啲好音樂.一人捧對方一句,都可以睇到佢哋幾老友啦!
陶喆忽然旺桃花
陶喆呢排特別旺桃花,重俾一本雜誌選為「最佳情人」,佢噚日喺台灣澄清自己絕對唔係梅艷芳最後一個男朋友,佢重覺得寫呢單新聞嘅記者絕對係一個好好嘅編劇.另外,陶喆前排亦都俾人影到同喬安娜拍拖,不過佢就話對方只係佢嘅一位圈外朋友,佢亦都透露自己以前曾經親手做過一本相簿貼晒自己同女友嘅生活照送畀佢.
楊家洛樂觀面對肺癌
無綫藝員楊家洛不幸患咗肺癌,佢噚日如常返無綫拍《西廂奇緣》,佢話自己上年十一月已經知有癌症,但冇買保險,無綫份合約亦冇醫療保險,佢話自己唔擔心醫藥費,因為係睇政府醫生,做咗化療瘦咗十磅,胃口唔係幾好,不過佢仍然繼續食煙飲酒,因為做人最緊要開心,如果佢為自己身體着想,馮仁昭就勸佢戒煙同戒酒啦!
無綫裁員針對低收視
無綫電視總經理何定鈞噚日同記者會面,問到佢有關綜藝科裁員,佢話:「今次綜藝科大概裁咗二十幾個,我哋唔係因為裁員而裁員,始終綜藝科收視唔係太理想,反而我哋增加咗一百小時嘅劇集,同埋會外購多啲資訊性嘅節目去平衡番.」據知,部份設計部門主管亦已接獲大信封.


text:
內地名導演馮小剛拍完賀歲片《手機》之後,最近佢又開始籌備四月另一部新戲《天下無賊》,據聞會由劉德華同葛優主演.之前有傳過部戲會搵周星馳嚟做,但最後落喺華仔手上,聽講話馮導演上年中籌備拍呢部戲嗰陣,梅艷芳曾熱心地向導演推介搵華仔演出.
不過噚日華仔經理人公司嘅譚小姐就話唔明點解會有咁多傳聞,但佢就承認馮導演有接觸過華仔拍呢部戲,但就未正式落實.
被善良打動
呢部戲其實係一個浪子回頭嘅古仔,華仔飾演大賊王薄,佢同女賊王麗係戀人,有日佢哋喺火車度遇到一個叫儍根(葛優演)嘅農民,之後重俾儍根嘅善良打動,唔單止冇打劫佢,重喺火車上一路保護佢,等佢唔使俾其他賊黨打劫㖭.
姚嘉妮口技唔夠男友勁
姚嘉妮噚日出席新城電台《一個靚墟》嘅訪問,講吓屋企嘅一班狗仔之餘,順便講吓錢嘉樂嘅「壞話」.嘉莉話同嘉樂合作拍《花樣中年》好開心,最辛苦都係忍笑.而姚嘉妮同錢嘉樂喺戲入面重有接吻戲.問到佢男朋友林祖輝會唔會嬲,姚嘉妮就大條道理話:「佢咪拍(接吻戲)得重多過我,講親佢實唔夠我講.」
左麟右李紅到大銀幕
李克勤同譚詠麟日前接受商台訪問,眾所周知克勤同阿倫嘅舞技麻麻,要向劉德華請教,克勤話:「我每次做演唱會,如果有跳舞都會搵華仔嚟睇,佢話得我就有信心.」講到「左麟右李」咁紅,吸引到唔少電影商向佢哋招手,阿倫話:「真係有幾個劇本等緊我哋,有笑片,有關足球又有,談判專家嘅又有.」
王力宏俾細路搶飯碗
王力宏日前成為台灣一隻食品嘅代言人,拍攝廣告嗰日,廣告商搵咗一名九歲嘅小朋友同佢一齊合作拍攝.
王力宏對呢位小朋友嘅演技大感滿意之餘,重揚言甘拜下風,佢以國語笑住話:「有人搶飯碗啊,看完廣告那有人記得我.」
李龍基朱咪咪開騷鬥賣飛
李龍基,朱咪咪,曾航生一班好耐冇見嘅歌手,噚日喺佐敦道一間酒吧開記者會,宣布下月七,八日開兩場「金曲唱聚聲雅廊」演唱會,李龍基話會分開男女歌手一人一場,比較吓邊場賣飛多啲,佢重話:「我哋重打算唱梅姐(梅艷芳)嘅歌,作為一種紀念.」
徐子淇假期盡興返英
徐子淇返香港過聖誕同除夕,轉眼放完半個月嘅假期,佢又要收拾心情返英國繼續學業.子淇噚日喺銅鑼灣話:「呢次返香港玩得好開心,我次次都唔捨得走,再下一次返嚟應該會係暑假,因為復活節要準備考試,我要留喺英國溫書.」


text:
馮仁昭四圍超:
蕭正楠,Toby上海重聚解相思之苦
女生宿舍成員,無綫高層梁家樹愛女梁靖琪(Toby)舊年加入娛樂圈嗰陣,得到師兄蕭正楠照顧,馮仁昭聽聞佢哋之間一早互有好感,五月嗰陣佢哋喺常平合作拍攝網劇《探偵學院》時,蕭正楠同Toby更低調發展地下情.
只靠電話傳情
據知,蕭正楠只係客串嗰套網劇,佢留喺常平開工嗰個禮拜,同Toby嘅感情突飛猛進,之後經理人安排佢哋有唔同嘅工作,蕭正楠要飛北京拍劇,而Toby同其他女生宿舍成員就留港宣傳,一對小情人異地分隔,只得靠電話傳情.
蕭正楠同Toby前晚有機會一齊喺上海出席反盜版演唱會,佢哋兩個一於寓工作於娛樂,馮仁昭一位內地記者朋友重見到佢哋不時出雙入對,態度親暱,咁又係嘅,冇見成幾個月,對於啱啱拍拖嘅小情侶嚟講,點會唔係有小別勝新婚嘅感覺呢?
許志安金曲奇贈葉德嫻
許志安噚日喺中環出席《香港步步創高峰——決戰國金》活動,而安仔近排頻頻為佢同葉德嫻首合唱新歌《美中不足》做宣傳,成績唔錯,首歌除咗成為卡拉OK熱唱歌之外,重喺港台「中文歌曲龍虎榜」連續兩個星期上榜首,安仔話要訂做一塊用金製成嘅曲奇餅,送畀葉德嫻慶祝有好成績.
曹敏莉勤跳舞消水腫
曹敏莉喺無綫台慶,即十九號嗰晚會表演跳舞,呢排一有時間佢就開始操練,佢今次會同林峯,廖碧兒一齊拍檔跳舞,有記者問佢會唔會同林峯跳辣身舞,佢就話:「梗係冇啦!我哋跳嗰啲都係大路嘅舞.」曹敏莉重話早排太得閒,食得多,所以有啲水腫,但呢排開番工,個人自然冇咁腫.
陳啟泰勸勿掃街護肝
陳啟泰噚日去咗鑽石山荷里活廣場,出席香港肝壽基金舉行嘅「惜肝樂聚嘉年華」,佢被委任「護肝大使」,任期兩年.陳啟泰話:「香港人好多患乙型肝炎,情況好嚴重,而且好多人唔注重衞生,成日喺街邊買嘢食.我好注重健康,亦有睇另類醫生,例如氣功醫生,我自細托賴冇乜大病,食嘅係健康餐單,不過我唔係食好多菜,醫生話菜唔係咁啱我食,個個人都唔同.」
白嘉倩激減90磅
白嘉倩噚日出席美的概念纖體公司嘅宣傳,該公司特別揀了十對母女或姊妹參加減肥比賽,白嘉倩成功由二百四十幾磅減到一百五十磅,佢話理想體重係減到一百四十磅,但到時都唔敢着三點式影相,佢重話𠵱家借阿媽啲衫着住先,等減多十磅之後,先至換過晒啲新衫獎勵自己.
鄭少秋感激肥姐照顧欣宜
鄭少秋(秋官)日前接受港台訪問,秋官喺訪問入面講到𠵱家同肥姐(沈殿霞)關係都唔錯,佢重話好感激肥姐咁多年嚟對欣宜照顧得咁好,不過講起當年佢哋離婚嗰陣,佢就話當年將香港同加拿大嘅屋都留咗畀肥姐,當時佢只係淨番十幾萬喺身.
不過𠵱家秋官嘅經濟當然冇問題啦,佢又話唔覺得自己捱得好辛苦咁話.
蕭正楠同師妹Toby(圖)一齊拍攝網劇時,擦出愛火花.
資料圖片
蕭正楠(中)早前同女生宿舍一齊出席活動,佢只搭住Toby(右二)合照.


text:
單數年嘅暑假通常都冇波打,搞到球迷要餓足成兩個幾月,先至有番波睇同有番波賭.但係,喺下年暑假就冇呢個問題出現,事關喺德國會舉行洲際國家盃.
呢個賽事係由○五年六月十五號踢到二十九號,為期十五日,參賽國家就有八個,包括A組嘅德國,澳洲,阿根廷同突尼西亞,以及B組嘅巴西,希臘,日本同埋墨西哥.不過,由於強國多數都唔重視呢個賽事,而且啲大牌球星經過漫長嘅球季之後亦想喺暑假唞唞;所以球迷咪預期到時會好似世界盃或者歐國盃咁星光熠熠,隨時只會係啲二線球員上場.
之但係,冇球星唔緊要,最重要就係有波打,因為有比賽,就即係有波賭.喺呢十五日期間有成十六場波,對於冇波打嘅暑假嚟講,簡直就係沙漠中嘅清泉.之後到咗七月尾,八月頭左右,歐洲啲聯賽亦會陸續開番;球迷喺冇波打嗰一個月,咪做好準備工夫,迎接○五/○六球季嘅來臨囉.
教唔掂蘇格蘭福士辭職大家好
喺蘇格蘭國家隊捱咗兩年半嘅德國籍教頭福士,終於喺前日辭職.福士雖然曾經同德國捧走世界盃,但係由上任一刻開始就俾人批佢教唔掂蘇格蘭;事實亦證明一切,蘇格蘭嘅表現每況愈下,𠵱家重極有可能入唔到○六世盃決賽周.福士走對兩方都好,佢有望執到五十萬鎊分手費,蘇格蘭亦可望喺新領隊帶領下有機會翻生.
輸緊4球被球證笑魚腩巴拉福特向足總投訴
輾轉跌至英格蘭甲組嘅巴拉福特,因唔滿意球證喺比賽中笑佢哋水皮,於是向英足總同英聯賽會告狀,討回公道.話說球證羅斯喺上周六巴拉福特以○比四輸畀盧頓嘅聯賽,公然喺比賽中笑前者係魚腩;當巴隊前鋒雲達斯上前同佢理論,更俾佢逐出場.球證應該保持中立態度,如果羅斯因為咁而影響佢吹雞生涯,都係佢自己攞嚟.
一把年紀要木狼高薪續約史比維爾大想頭
噚日NBA有唔少年輕球星紛紛同所屬球隊續約,好似馬刺嘅柏加,拓荒者嘅蘭度夫同火箭嘅麥基迪等都如願以償,簽得高薪合約.點知木狼嘅史比維爾又話要木狼同佢續約,重唔想減人工.講真,史生上年表現雖然叫稱職,之但係已經成三十四歲,今年收緊一千四百幾萬美金一年;要好似班後生咁高薪續約,大想頭啲啩?


text:
雖然人氣連續劇《色慾都市》第六輯已經喺今年二月全部播完,結局係講由莎拉謝茜嘉柏嘉(SarahJessicaParker)飾演嘅女主角Carrie終於同基斯羅夫(ChrisNoth)飾演嘅舊情人Mr.Big復合,而當Carrie提出同巴雷什尼科夫(MikhailBaryshnikov)扮演嘅俄籍男友分手時,重俾對方摑咗一巴.但係原來除咗呢個結局之外,製作公司喺之前特別拍咗三個從未曝光嘅結局,重會收錄喺遲啲推出嘅特別版DVD入面㖭.
預先製作三結局
當時製作人員為咗唔想洩露結局嘅劇情,特別拍咗另外三個結局,但係就一直冇公開,今次推出嘅特別版DVD就會一次過畀大家睇晒四個結局同其他之前刪剪咗嘅片段,實行畀色慾fans過足癮.
第一個未曝光結局就係話Mr.Big去咗巴黎搵Carrie,但係佢同Carrie講唔能夠同佢一齊;第二個結局就係話Carrie同其他慾女講,叫佢哋喺佢同俄籍男友結婚時做伴娘;第三個結局就同第六輯原本嘅結局差唔多,都係話Mr.Big願意返紐約同Carrie喺埋一齊.
另外,飾演蕩女Samantha嘅甘卡拉圖(KimCattrall)日前就同蘇珊莎朗頓(SusanSarandon)一齊,出席紐約一個頒獎禮.


text: (倪匡 訪談)問倪匡如何防止香港大陸化,他反問記者:「你有冇返大陸玩呀?(有呀.)咪係囉,邊個香港人未去過大陸吖,咁你咁鍾意返大陸做乜啫?唓!你根本當冇件事,當毛澤東統治冇件事,係呀風光好呀,食得好呀,住得好呀,咁鍾意去大陸玩,中國嚟統治你驚乜啫.」香港人對國家感情複雜,國旗飄揚時打呵欠,看到六四燭光卻想到自己是中國人,聽到國民教育動肝火,北京奧運傳聖火又趕去夾道歡迎,倪匡罵香港人精神分裂不爭氣.倪老大1957年偷渡來港後,就再也沒有踏足過大陸,當然也沒有申請回鄉證,最有資格對受過共產黨壓迫,今日卻擁抱中國的香港人罵得狠:「你麻木吖嘛根本係,對於獨裁同強權統治麻木呀,對政治一無所知嘅,中國人嘅民族性係咁㗎嘛,如果我講犀利啲嘅話,直情係冇血性,冇公義感,講起大陸個個講到眉飛色舞,係我呢啲人先咁頑固嘅啫.」他說共產黨了解香港人最透徹,但香港人吃喝玩樂大過一切,莫名其妙.看到新界東北疑似被割讓,香港人無不感震驚,但倪匡一笑置之:「哈哈哈哈,你覺得中港兩地仲未融合嘅咩?我覺得已經融合咗㗎喇,而且香港人好鍾意㖭,幾多人去深圳按摩,去中山叫雞呀,融合得都唔知幾妥當㖭,仲使你驚嘅,你話係咪?香港同廣州有乜分別啫,家好多人去廣州生活囉,好多人去深圳生活囉,好多人去上海囉,你有乜唔同啫.仲要唔單只係啲好無知嘅基層巿民,啲高層中層有邊個唔去大陸啫?」倪匡看穿香港人不敢也不會起革命:「幾百萬人全部上街反對共產黨,都得嘅,但係香港人唔會同你咁儍㗎嘛,香港人個個返大陸嘆世界都嚟唔切,香港人唔知幾鍾意共產黨!」他的哈哈哈哈如寒風,哈到電話筒都結霜:「你一方面非常討厭共產黨,一方面又擁護共產黨,矛盾到離譜,你唔鍾意共產黨,唔會有呢啲行動(返大陸)㗎嘛,好似我咁,我喺外國長久居住,不過為咗私人原因返嚟香港,都唔知幾慚愧,幾乎冇面目見人,嗰啲人返大陸返到好似返自己屋企咁開心,你仲講乜反共啫?」《蘋果》記者:張嘉雯


text:
夏日求驗客:夜蒲飲大咗襲美臀
美斯新上帝之手
球王唔係聖人,一樣有七情六慾.早前去伊比薩島度假嘅美斯,就懷疑當時喺夜店飲多咗,喺酒精驅使下一於懶理平時嘅君子形象,趁住燈光夠暗,突然從後向老婆安東莉娜「施襲」,用力揸咗對方翹臀兩下.
美斯又一次失意於美洲國家盃後,就搵埋法比加斯同蘇亞雷斯兩位老友,帶埋老婆一齊出發去伊比薩島度假,早前仲爆出喺一個音樂會上,呢位球王同一位四眼仔發生衝突兼講埋手,要保安調停.
美斯(左)同老婆安東莉娜識於微時,平時成日喺ig晒恩愛.互聯網
巴塞周三喺美國踢季前最後一場友賽,靠拿傑迪錫(右)建功贏拿玻里2:1.路透社
不過,美斯失態原來唔只呢件事,近日網上有片,呢位巴塞隆拿球星竟然喺大庭廣眾下調戲老婆.片段見到美斯喺間夜店同老婆疑似坐咗喺一張長凳上面,而美斯突然望實老婆,之後就出動佢嘅球王之手,先揸老婆左邊翹臀一下,然後再揸埋右邊,唔知係咪連球王都受耶穌嗰句「被人打完左邊面就要打埋右邊面」啟發,定係向前阿根廷球王馬勒當拿嘅「上帝之手」致敬呢?而且睇落個力度都幾大,蘇亞雷斯伉儷仲要企喺附近,但就好似冇發現美斯呢個鹹豬手舉動.網民都笑美斯有情難自禁一面,Twitter用戶Barzaboy就留言:「好彩係佢老婆,如果係其他女人就弊!」
另外,巴塞隆拿喺美國時間周三晚,同拿玻里約戰邁阿密,踢今夏最後一場熱身賽,而美斯因操練時拉傷小腿,冇隨隊一齊去美國,但有蘇亞雷斯,基沙文同法蘭基迪莊呢班球星撐場,陣容已經夠晒星光熠熠,而且阿蘇同基沙文今場首次正選搭檔,已經非常合拍,但兩個都冇波入.場波踢到38分鐘,反而由中場布斯基斯接應青年軍球員列基佩治嘅傳送射入,幫球隊打開缺口,只係完半場前三分鐘,拿玻里亦靠荷西卡利祖近射搞到烏姆迪迪擺烏龍,追平1:1返更衣室.
巴塞半場就換走基沙文同阿蘇,到下半場中段雙方先再作調動,但直到79分鐘先由拿傑迪錫幫巴塞射入奠勝波,以2:1勝出,喺下個禮拜西甲開鑼前,累積熱身賽三連勝.


text:
呢個禮拜焦點係周中嘅兩場國際友賽,其中以星期二英格蘭主場對塞爾維亞和黑山呢場有睇頭;不過,塞黑教練沙維斯域話明會放晒二十四個球員落場,我求大俠奉勸想買塞黑下盤嘅朋友,都係諗諗先好.
沙維斯域話:「我哋要喺九日內踢三場,當然唔想球員受傷,加上對英格蘭只係友賽,我會畀二十四名球員輪流上陣.」咁又唔怪得沙維斯域,塞黑除咗賽期密之外,佢哋有唔少球員喺西班牙搵食;好似前鋒米路斯域同高華斯域咁,佢哋喺星期日先喺西甲聯打完波,又要拿拿臨飛去英格蘭,就算沙維斯域想畀佢哋踢足九十分鐘,相信佢哋都未必有咁嘅體力啦!
至於英格蘭雖有後衞李奧費迪南因傷唔踢,但新星前鋒朗尼就冇事可以披甲;加上有主場之利,我求大俠就認為英格蘭可以秤先啲嘞.
「澳彩」NBA食水深
我求大俠近排一早起身睇NBA季後賽,今季賽事幾有睇頭同戲劇性;話時話,澳彩噚日就開咗總決賽兩隊嘅奪標賠率,馬刺一點三倍就係大圍賠率,不過想敲冷博網隊者,就好唔抵咯,得三倍;世界上其他「大網」,多數有三點七倍,即係差二成幾,隔籬埠食水深啲喎!
河床教練厚顏唔走
阿根廷聯賽勁旅河床,季初委任智利籍教練比歷連尼領軍,但球隊今季成績麻麻,聯賽暫排第三,幾日前重喺自由盃出埋局,球迷都高呼要換教練.但比歷連尼就唔肯走,話教得幾耐得幾耐!我求大俠都佩服佢夠厚面皮,不過𠵱家經濟唔好,又難怪佢唔想成為失業大軍嘅!
阿迪尼斯再掘日本金
講開阿根廷,名宿阿迪尼斯就受到日本嘅東京1969邀聘做教練領軍;阿迪尼斯唔使點諗就應承咗嘞.梗係啦,都話咗阿根廷經濟唔好,去日本掘金好過.呢位前熱刺球員及領隊,早年都教過日本嘅清水脈搏及橫濱水手,喺日本好有人氣,再度回歸一定受歡迎!
聖保利借啤酒解財困
德國嘅聖保利今季喺乙組打到降班,重因財困,來季隨時降到落丁組!佢哋成立咗個「救救聖保利」基金,重要求提高當地啤酒零售價少許,將多咗嘅純利當係籌款,希望球迷多飲啤酒挽救球會.我求大俠覺得掂喎!德國人飲啤酒當飲水,一定有效啦!
冇波神射住哥連斯摺埋
佐敦早排突然俾巫師嘅大老細炒魷,冇咗波神呢個大靠山射住,佢「條靚」教練哥連斯,噚日步波神後塵.
不過同人唔同命,波神有大把人爭住請佢,但喺哥連斯睇呢都要加入失業大軍,皆因呢個夏季嘅教練市場人才濟濟,先有雲根迪同史拉斯,最近又多埋布朗,真喺輪都未輪都哥連斯啦!


text:
美國歌手JustinTimberlake同ChristinaAguilera,今個星期四一齊喺鳳凰城展開以「Justified&Stripped」為名嘅全美巡迴演唱會.為咗谷宣傳,早排佢哋齊齊幫音樂雜誌《RollingStone》影咗一輯封面照,影相當日佢哋又攬又錫,一個就超低V,一個就狂騷肌肉,懶係親熱咁,擺到明就係玩Gimmick博宣傳!
售出九成門券
其實自從Justin喺今年年頭宣布會同Christina合作做巡迴演唱會後,外間就一直話佢哋兩個夾計𠱁一眾妹妹仔同麻甩少男入場,據講𠵱家已經賣出咗成九成門券,就知佢哋兩個的確奸計得逞.
講開Justin,我羅拉好自然就會諗起佢前女友BritneySpears.Britney近排就慘啲,話說佢籌備緊新碟,由於今次隻碟要走成熟路線,搞到Britney成日要將自己困喺錄音室度等feel到,可謂斯人獨憔悴,重肥咗好多㖭!
而早排染咗一頭啡髮嘅Britney,唔知係咪唔想被人攞嚟同染咗黑髮嘅Christina比較,近排又將啲頭髮染番做金色,不過我羅拉睇佢同貓王個女麗莎瑪莉前日喺新澤西,為一個電台主辦嘅節目表演時,個樣殘到嚇親人,就算着件背心凸晒點出嚟都係一樣咁趕客囉!


text:
香港人早排齊心抗沙士,幾經辛苦先至戰勝咗個病毒,而亞洲區嘅其他地方亦都相繼抗沙士成功,所以北京中央台喺上個月已經開始籌備舉行一個大型嘅戰勝沙士綜合晚會,暫名叫「香港北京再起飛」.點知近日新加坡又突然傳出有沙士新病例出現嘅消息,令到有關嘅機構都非常頭痕,唔知個騷重應唔應該繼續舉行.
歌手爭崩頭演出
今次中央台搞騷,原定喺十月二十四號喺北京工人體育館舉行,由於呢個騷係全國轉播,所以唔少歌手都打崩頭爭取上台機會,結果經中央台審批後,有份參演嘅香港歌手就包括陳慧琳,李克勤,陳慧嫻,葉蒨文,許志安,容祖兒,古巨基同黃凱芹,而內地歌手就有毛阿敏,那英同孫楠等等.
呢個騷本來就以戰勝沙士做大前提,但星洲沙士再現,搞到有關單位七國咁亂.因為沙士令全球再響警號,喺呢個時候搞騷,又真係有啲尷尬,所以個騷都隨時會胎死腹中!
宋慧喬新廣告玩狂野
韓國靚女宋慧喬,早前為咗搵銀,暫時要同男友李秉憲分開,同另一型男李政宰會合,拍攝服裝品牌Clride嘅冬裝廣告.有留意開佢兩個過往一齊影嘅造型,都知佢哋興攬到實一實影相,宋慧喬有時重會「胸襲」李政宰㖭.不過喺新一輯廣告為咗表現佢哋狂野同激情一面,就你揪我我扯你,重要打到一身泥咁喎.
「演唱會之父」被追數
噚日有報館收到匿名傳真,話有「演唱會之父」之稱嘅張耀榮同佢個仔張永康,欠下一筆工程費未畀,但張耀榮噚晚就解釋其實佢哋喺年幾前,接咗天水圍一單起樓嘅建築工程嚟做,後來政府停咗個工程,張耀榮話政府都爭緊佢錢,如果地盤啲人話佢爭錢可以告佢,況且佢嘅夥計同佢講,早排收過恐嚇信,所以公司都有人報警備案.
郭可盈窒譚耀文拖延婚事
郭可盈同譚耀文噚日去咗九龍塘一間幼稚園為電視劇《俗世情真》做宣傳,譚耀文宣布今年十二月會同女朋友去加拿大結婚同擺酒,因為女朋友屋企人喺嗰邊,而身為拍檔嘅郭可盈就講笑咁話:「吓,由舊年講到今年終於結喇,恭喜佢啦!」唔知又幾時輪到佢同林文龍呢對呢?
Shine開工拜神保平安
Shine噚日去到長沙灣拍新一輯手機廣告,雖然佢哋可以得到六位數字嘅酬勞,但係就要親身上陣做好多高難度動作.徐天佑要凌空行牆,黃又南就要由一條長樓梯跣落嚟之後再跳落下一層樓,齋聽都知辛苦啦.由於廣告公司冇做拜神儀式,所以Shine嘅經理人就即時叫人去買香,重要佢兩個即刻補番拜神㖭.


text:
呢個世界可能真係有心靈感應呢樣嘢.衞生福利及食物局常任秘書長尤曾家麗星期二大清早叫齊各部門開會,叫佢哋提高警惕,因為秋天轉涼,沙士隨時會捲土重來,咁啱喺星期一晚新加坡就傳出有人對沙士呈陽性反應,八方重以為個會係因此臨時召開,原來巧合而已. 去廁所要換拖鞋
尤太非常讚賞新加坡嘅處理方式,覺得做得好漂亮,有準備同埋有秩序,至於香港,尤太話,已密鑼緊鼓地改建醫院,呢個月底第一批隔離病房可望落成啟用,到時一定請大家去睇睇.
沙士期間,香港人都好守規矩,時時洗手搞清潔,但係事隔幾個月,大家不免鬆懈咗.尤太同八方講,一定要再提醒啲學校同邊境要探熱.不過,論衞生意識,香港人有排先追到日本人,尤太最近去日本旅遊,住喺間佛寺,佢話真係乾淨到不得了,出入洗手間都要換拖鞋,唔怪得人哋一宗沙士都冇.
八方都有同感,因為只要你去過一次日本旅行,你就可體會到人哋幾咁衞生,就算係深山裏面一間小飯館,都會將間舖搞得好企理,乾乾淨淨,廁所一定有廁紙,其他唔使多講.總之香港唔知幾時先做到,呢方面真係要向日本多多學習.
(圖)尤太:去完廁所唔好唔洗手呀!
設計對白
傳真︰2623-9278
電郵︰[email protected]


text:
上屆喺皇馬同英格蘭都食白果嘅碧咸,為咗喺今屆重振聲威,決定將手頭上嘅廣告贊助合約由十一份減到得番五份;但我求大俠就覺得,係佢有感自己人氣跌,於是主動出擊,費事俾人cut咁瘀.
碧咸上屆幫唔到皇馬攞盃,又喺歐國盃兩次射失十二碼令英格蘭喺八強出局,重衰到俾人揭發同前助手盧絲有路.由於佢個形象嚴重受損,有傳多間公司好似馬莎百貨咁,唔打算同佢續約;唔知佢係咪收到風,於是反客為主,以想專心踢波為理由而減少啲廣告贊助合約.
碧咸雖得番五份約,但加埋喺皇馬嘅人工,每年重有成二千五百萬鎊(約三億五千五百萬港元)落袋.佢係足球員而唔係明星;加上正要挽救足球事業,所以放多啲時間落足球度,亦係正確決定.講真如果佢幫皇馬同英格蘭攞到好成績,人氣肯定反彈,到時大把名牌公司搵佢簽廣告贊助合約啦!
拿玻里負債6億破產降落丙組好可惜
喺八十年代末同九十年代初叱咤意甲聯嘅拿玻里,因為負債約七千萬歐元(約六億五千六百萬港元),喺星期二正式宣布破產,好可能貶降丙組,認真慘情,我求大俠都覺得好可惜.不過,惟有希望佢哋好似財困嘅費倫天拿咁,只係用短短嘅兩年就回升甲組,再戰江湖.
見薛洛尼反口身痕巴治奧重想踢多季
唔知係咪見到另一位老將薛洛尼決定唔退休住,同希臘球會伊拿克里斯簽約一年嘅影響,意大利著名老將巴治奧突然話唔想退休住想多踢一季,而佢加盟嘅球隊重好可能係博洛尼亞或者費倫天拿㖭!佢話:「有唔少球會向我招手,不過喺我答應復出前,我要清楚自己嘅狀態.」
威武臣大把球會吼經理人吹水唔抹嘴
踢緊安德烈治嘅瑞典國腳中場威武臣嘅經理人真係冇得頂,竟然話有兩間英格蘭,三間西班牙,四間意大利,五間法國球會對佢有興趣!求大俠真係好少聽到有球員同時俾咁多間球會垂青,呢位經理人想讚自己件貨,都唔使咁誇張啩,咪俾我睇死最後都要留番喺比利時搵食!
Sky斥資助羅馬進軍意球壇野心大
意大利當地有報道話,英國天空電視(Sky)準備向首都球會羅馬注資一億英鎊(約十四億二千萬港元),作為未來三年贊助費.我求大俠重知道呢間英國傳媒公司,同時係今季祖雲達斯贊助商;睇嚟佢哋呢次「入侵」行動,又會同當地幾間大公司如RAI等展開播映權惡鬥!


text:
馮仁昭四圍超:蔡楓華深圳搵食搭錯車
蔡楓華噚日喺香港過完關返深圳嘅時候,咁啱撞到成班記者返內地採訪,自然成為各人追訪對象,眼前所見嘅蔡楓華恤衫,西褲再加手提皮包一個,同中環返工嘅寫字樓文員冇乜分別.不過,佢膊頭上面一點點嘅頭皮就完全破壞呢身造型,真係有礙觀瞻㖭.
勞煩公安出馬
蔡楓華話今次返去係有工作在身,不過做乜嘢就唔肯講喇,只係強調:「我係香港人所以重喺香港住.」佢一邊講一邊上車,唔清唔楚就上咗記者架旅遊車.雖然蔡楓華明知自己搭錯車,但仍然喺車上同司機擾攘咗成分鐘至肯落車,落咗車重要死撐話:「佢想搵我做代言人㖭.」最後要勞動到在場公安干涉先至告一段落.
Joey大熱天晒冬裝
容祖兒噚日大熱天時戴住頂絨帽,着住件絨衫去商台接受訪問,佢話已經入咗成十萬蚊冬裝,問佢係咪𠵱家着得密實啲,留番演唱會時先露身材,佢笑話等到時啲觀眾可以睇到嘩嘩聲.而佢重諗咗一個從商大計,諗住五年後開間「霸王餐」餐廳,「老馮」茶餐廳,以及「老餅餅店」做到好似連鎖店咁,不過睇嚟佢咁多諗頭,首要條件都係唔好買咁多衫儲錢先.
陳國邦撞車後遺症
陳國邦同袁彩雲噚日喺將軍澳電視廣播城錄影無綫節目《橫掃千金》,陳國邦呢排日日返廣播城學南拳,佢話早前撞車令到頸椎骨移位,𠵱家都會痛,瞓覺時好易整親.至於袁彩雲就話經常主持啲飲食節目令佢有機會同啲大師傅偷師,連佢男友對食要求咁高嘅人有時都忍唔住讚佢喎.
李珊珊痛失碧咸合照
李珊珊前晚去灣仔欣賞葉青霖嘅攝影展,呢個攝影展為《愛心滙聚耀世紀》籌款,李珊珊同葉青霖相識六年,交情好好,不過現場珊珊就好唔開心咁同記者講,因為自己早排一個唔小心,刪除晒的數碼相,入面有好多去旅行時影嘅相,最慘係同碧咸,奧雲影嘅合照都冇埋,咁又真係幾大打擊嘅.
李逸朗童言無忌
李逸朗噚日喺商台接受訪問,佢話原本今日出碟,但因為印刷關係要延遲到今個禮拜五至出碟,不過新人嚟講,佢就真係好多嘢都唔識,佢叫大家幫幫手幫佢做宣傳等佢上港聞版頭條,當堂嚇到佢身邊嘅工作人員死死吓.梗係啦,香港藝人上親港聞都唔慌有好嘢,真係大吉利是.
古巨基探長者送愛心
古巨基噚日去咗探訪一班長者,為咗配合本月十二日嘅「祖父母節」,基仔帶咗張心意卡送畀班長者,佢重同全院最老嘅一百零七歲人瑞合照,其中有長者問基仔有份主演嘅《情深深雨濛濛》幾時重播,基仔就答:「呢啲無綫話事㗎.」基仔有份主演嘅《環珠格格III天上人間》先至俾人由黃金時段調去六點鐘播,你叫佢點答呀?


text:
大隻佬實錄1:病君由蟲變龍
已有十年健身經驗的Dickson,變身成為大隻佬的原因原來是不想再做「病君」.曾在九七至○一年度,四奪全港健美錦標賽七十五至八十公斤級別冠軍的Dickson表示:「我十五歲開始做Gym,好多人以為發育期間唔適合健身,但其實只要身高已經定咗,隨時可以開始做Gym.記得開始健身時,我身高同𠵱家一樣都係五呎七吋高,不過嗰時只得一百磅左右,身體虛弱,平時好多病痛.玩健身一兩年後,發覺自己嘅體質明顯好咗,心肺功能同體能都比以前強,最緊要就係冇咁多病痛.」
大隻佬實錄2:崇拜李小龍學健身
同樣有十年健身經驗,但至今年六月才首次參加健美大賽,並以二十六歲之齡奪得新秀賽冠軍嘅阿Fan,加入大隻佬行列的原因只得一個:「我偶像係李小龍.」
留有一把長髮的Fan回憶說:「我最欣賞李小龍嘅就係佢嘅『倒三角』(腹部兩邊的腹內外斜肌),真係好靚好perfect.為咗學佢,就下定決心開始做Gym.開始時都算幾瘋狂,我可以連續一年,風雨無間去『鐵館』玩健身;返到屋企,每晚深夜一點至三點我都會用啞鈴加操.大約玩咗兩年,我發覺除咗真係練到李小龍嘅『倒三角』,而其他肌肉線條更加超越李小龍,嗰種自豪感真係用錢買唔到.」
大隻佬實錄3:騷「哥利」吸引異性
作風高調的Tommy劈頭第一句:「好多大隻佬都好低調,但我唔同,我鍾意着貼身衫同小背心;練到咁大隻,點解唔可以大方啲Show畀人睇.」
已有五年健身教練經驗的Tommy,直言大隻有助吸引異性的注意:「男仔一定要高大威猛,行出街自信心都好啲.記得有一次去Disco,有個女仔行埋嚟問我,『你咁大隻,可唔可以做我男朋友?』我話我已有女朋友,之後佢走開.我講呢件事唔係認叻,呢個係我嘅經歷,原來今時今日嘅女士們,已經唔再抗拒一嚿嚿肌肉嘅大隻佬,至少我女朋友係咁諗.」


text:
(《使徒行者2》搶先爆)累積死者高達十個! 黃德斌都冇得留低
陳豪黃德斌張兆輝使徒行者2集集死
大台同騰訊嘅合拍劇《使徒行者2》喺星期一已經播出,一如之前嘅合拍劇,大陸嘅觀眾可以率先一口氣喺逢周一睇晒10集,香港嘅觀眾唯有得個等字!
雖然喺首播嗰晚先嚟一個大晒冷,一連出咗好幾個臥底,包括有洪永城,連詩雅,何雁詩,楊潮凱及古明華,完成案件之後,大家返咗去基地聚會,點知當三哥苗僑偉行開講電話嗰陣,基地突然大爆炸,五個臥底全部死晒!
不過因為呢套劇講緊黑吃黑,黑警同臥底生活,所以咪以為死咗5個就冇嘢睇,本來喺第一輯嘅《使徒》,講緊歡喜哥(許紹雄)係臥底警察,喺噚晚播映嗰集,話佢為咗老婆陳煒同囝囝,諗住回復警察嘅身份,點知最後因為黑幫內訌,連累陳煒被殺,最後歡喜哥決定刪除自己嘅警察檔案,另組新字頭同老婆報仇!
除咗陳煒之外,飾演警察嘅張兆輝,亦都俾殺手殺咗,本來警隊高層諗住搵三哥復職,但係三哥最後冇重返警隊,反而自己去搵返臥底嘅下落,亦希望為張兆輝嘅死查出真相,最後佢同新臥底成員黃翠如,發現喺黃德斌身邊嘅頭馬周柏豪,原來都係臥底,黃德斌最後俾袁偉豪殺死,死嗰陣歡喜哥拎咗啲貨,希望揸住啲重要嘢,同新一代揸弗人陳豪對著幹!
其實睇番套劇,基本上大部份客串之星都冇乜好下場,基本上出完場就被賜一死,到咗第6集開始,劇情主要係圍繞陳豪同宣萱,袁偉豪同黃翠如仲有周柏豪嘅三角關係,袁偉豪仲身負重任,佢一力承擔頭十集嘅露肉部份添!
今次陳豪做新一代揸弗人,角色奸奸哋,而且仲好打得,喺第10集終於同三哥有同場,兩個都係型佬代表,企埋一齊真係不相伯仲.但係可能角色轉換得太快,搞到有啲場口睇落好混亂,而且亦好犯駁,好似臥底之間可以隨意見面兼交流情報!
雖然喺首播嗰晚先嚟一個大晒冷,點知基地突然大爆炸,五個臥底全部死晒!(電視截圖)
歡喜哥(許紹雄)係臥底警察,佢為咗老婆陳煒同囝囝,諗住回復警察嘅身份.(電視截圖)
陳豪做新一代揸弗人,角色奸奸哋,而且仲好打得.(電視截圖)


text:
(反應熱烈)千嬅送氧氣樽打氣 草蜢宣佈演唱會加場
楊千嬅草蜢加場紅館演唱會
草蜢日前開賣嘅11月5至8日四場《草蜢“Live Goes On”世界巡迴演唱會》香港站,由於反應熱烈,草蜢今日喺北角宣佈加開10日一場,當草蜢開香檳時,好友楊千嬅驚喜現身祝賀,並送上氧氣樽打氣,笑指事前可以吸定,唔驚跳到冇氣.蔡一智則回贈自己設計演唱會Tee,喻意千嬅接棒喺12月開騷同樣成功.
跳咗一日先加場,問草蜢係咪留伏線開多場?蔡一智笑住話:「我哋以為已經做到冇縫.」蘇志威同蔡一傑指休息一日好正常,而休息並非草蜢,係髮型師同舞蹈員,所以楊千嬅送氧氣樽其實係留畀佢哋用.
講到會否邀請千嬅做嘉賓,佢哋指千嬅到時都忙開騷,調轉其實我哋可以做佢嘉賓,甚至幫手搭台,蔡一智再話:「我可以幫手換衫,不過丁生唔肯.」計埋今次總共喺十二年內開咗十次紅館演唱會,佢哋指之前九次只係練習,今次係正式畢業演出,佢哋又廣邀大家將演唱會送花嘅錢捐出,收集後撥捐張玉珊籌辦嘅社區廚房,再派發飯盒予有需要長者.
演唱會由於反應熱烈,草蜢今日喺北角宣佈加開10日一場.
蔡一智則回贈自己設計演唱會Tee,喻意千嬅接棒喺12月開騷同樣成功.
跳咗一日加場,是否留伏線開多場?蔡一智笑住話:「我哋以為已經做到無縫.」
佢哋又廣邀大家將演唱會送花嘅錢捐出,收集後撥捐張玉珊籌辦嘅社區廚房,再派發飯盒予有需要長者.


text:
(本地不乏人才)下季新練馬師 毋須刻意外求
吳定強練馬師羅富全阿Joe副練
羅富全開倉以嚟出馬唔算多,但短時間內已經贏咗四場頭馬,亦有四個位置,以新馬房嚟講當然係非常標青,已經獲得廣大馬迷肯定.
過去跟過蔡約翰及大摩兩個冠軍阿頭做副練,升正冇耐就有咁好成績,證明羅富全本身亦係真材實料,加上作風明刀明槍,睇嚟羅廐成為華人大倉指日可待.
羅富全有一半頭馬,包括「銘記心中」同「鑽之友」,同埋打叠上名嘅「鄉村輝煌」,都係嚟自以往嘅吳定強馬房,好自然令人比較兩個新舊練馬師,同一手馬由唔同練馬師訓練,成績可以相差咁遠.
其實最大嘅分野在於心態,新練馬師一定進取,做足功夫唔會三心兩意,相反老一輩練馬師經常收收埋埋,揀飲擇食,成日仲望一箸夾中嘅心態.
家陣競爭咁激烈,以前華人練馬師嗰套已經行唔通,有實力馬唔去搶攻,好易肥佬收信兼冇牌,被淘汰亦係好自然嘅事.
不過,練馬師有達標機制絕對冇壞,確實應該汰弱留強,騰出機會俾後生一輩上位,好似全哥咁,其實好多人都覺得佢一早已經可以升正,因為種種原因拖延,令佢今時今日先可以開倉,某程度係浪費咗有能者嘅發揮機會.
近年由副練升正嘅新晉華籍練馬師,好似蘇偉賢同羅富全,都證明到有獨當一面嘅能力.上季吳定強退休後,現時仲有一個練馬師空缺,其實馬會都唔需要一定搵海外練馬師填補,現時本地副練亦有資深同有能力嘅人才,馬會應該諗吓再提升多個本地副練,畀機會呢類人才.
喺發牌方面亦唔使墨守成規,不妨加快審批同喺季中就公佈人選,家陣賽季咁長,應該畀多啲時間新練馬師做足準備.


text:
大英,故宮Crossover - 李八方
中英兩國過去百幾年恩恩怨怨,真係一疋布咁長,由清朝八國聯軍之役,數到上世紀末嘅九七香港回歸,呢段歷史都係怨多恩少.之不過咁,地球係圓嘅,況且政治冇永遠嘅敵人,總有一日做朋友,八方收到風,兩國最近有啲微妙接觸,聯手搞咗個好有意義嘅活動.
話呢單嘢有意義真係一啲都冇誇張㗎,因為大英博物館破天荒第一次喺故宮嘅午門擺展覽,今個星期五正式開幕,展覽為期三個月.喺氣勢迫人嘅紫禁城裏面展出百幾件大不列顛帝國收藏嘅古老文物,裏面有啲仲係平日難得一見嘅中國收藏品.
撮成今次中英好事嘅靈魂人物,原來係一個香港人.呢個出錢出力,穿針引線嘅國際級紅娘,就係香港歷史悠久嘅何東家族後人何鴻毅.
何先生係已停刊嘅《工商日報》社長,近年成立咗何鴻毅家族基金,贊助一啲有藝術才華嘅香港年輕人出國深造,又致力令番邦了解中華藝術文化,今次搞得成呢個前無古人嘅歷史性展覽,八方真係好佩服何先生嘅勇氣同魄力.
花咁多人力物力搞個展覽,擺得喺紫禁城嘅,件件都係國寶級珍品,當中唔單止有中國收藏品,仲有啲好有歐洲文明神髓嘅文化藝術作品,包括浪漫之邦意大利嘅三位大師達文西,拉斐爾同米高安哲羅嘅精品.企喺故宮午門入面睇呢啲西洋藝術經典,感受嗰種異國矛盾嘅衝突感覺,真係諗起都覺得震撼心靈,搭飛機去睇都有着數.
呢個展覽無疑係會觸及一啲敏感問題,因為八國聯軍當年攻入北京搶走珍品,好多人指大英博物館裏面嘅藏品,唔少都係賊贓,應該要歸還.咁呢次大英博物館響故宮嘅展覽,會有啲乜嘢中國展品呢?中英兩國有咁多有政治智慧,外交經驗嘅專家,八方斷估都唔會搞出風波.既然係咁,大家亦唔需要孭住咁沉重嘅歷史包袱,用最開放嘅胸襟,最國際性嘅視野,望穿歷史長廊,屏息靜氣欣賞前人留畀我哋嘅瑰寶.


text:
馮仁昭四圍超
緋聞女友七月遇賊當撞鬼 郭政鴻箍實滕滕壓驚 - 馮仁昭
滕麗名同郭政鴻呢段撲朔迷離嘅緋聞認真難捉摸,雖然佢哋成日俾人影到出雙入對,不過兩個人點都唔肯認拍拖.但噚日呢pair緋聞情侶,就一反常態,佢哋着襯到絕嘅黑色情侶裝,同鄭少秋,周麗淇及鄧健泓,去咗喺電視城舉行嘅《桌球天王》拜神儀式,佢哋上次試造型唔肯影合照,但今次好「自動波」,滕滕影緊單人相嗰陣,郭政鴻自動自覺走埋去,仲主動環抱滕滕影相,之後仲好大方攬實滕滕嘅纖腰合照,狀甚溫馨.
事後問滕滕係咪公開戀情,佢就大發嬌嗔話:「癡線㗎!冇拍拖點公開呀?你哋好似跳咗程序喎!」
《肉緊互攬》
平時好避忌講感情事嘅郭政鴻,噚日竟然主動攬住滕麗名,興奮到不得了.
《甜蜜上香》
郭政鴻同滕麗名着情侶裝上香拜神,笑得咁甜蜜,似十足拜堂.
之後滕滕轉話題話上兩個禮拜屋企俾人撬門,初初以為係農曆七月撞鬼,但係好彩佢大聲叫,而且道門又鎖咗,所以個賊好快走咗.有記者笑話應該搵個男人返屋企住,滕滕就笑笑口話佢都冇男友,而且爹哋媽咪又會同佢住,又整咗全屋防盜,所以唔擔心.至於郭政鴻有冇慰問?滕滕甜絲絲話好多朋友都有慰問.
同劇的秋官亦加入玩緋聞男女行列,他笑笑口話:「冇着黑色衫,都唔係好啱做訪問喎!」佢仲話部劇會拍到10月,可能有機會喺電視城撞到欣宜,所以佢會叫定助手約欣宜食飯,秋官仲話欣宜好獨立,所以唔使擔心同畀意見.此外,噚日係鄭嘉穎39歲生日,緋聞女友周麗淇俾人追問會點同嘉穎慶祝,Niki笑笑口猛話:「得啦!得啦!大家都好忙,私人嘢唔想講.」


text:
馮仁昭四圍超:
洪金寶手腳生瘤一割永無憂
洪金寶,任達華,袁彩雲,前奧運體操金牌選手李寧,李小雙等噚日去咗粉嶺出席歐米茄高爾夫球賽.洪金寶着住對DIY嘅涼鞋出席,非常搞笑,原來佢右腳底生瘤,啱啱做完手術.
洪金寶話:「我兩隻腳都有生瘤,生咗年幾,不過近排右腳痛到行唔到,十日前咪去做手術割咗佢,成粒雞子咁大粒.」問佢可需做化療?洪金寶話:「唔使,係良性瘤,醫生話係角質問題喎,我隻手都生咗啲良性脂肪瘤,可能遺傳啦,醫生重叫我減肥㖭!」
撞傷尾龍骨
講到香港電影慘淡,聖誕只有同佢不和嘅周星馳套新片《功夫》上映,洪金寶就唔肯講話會唔會捧場,問佢點睇星仔優待日本傳媒,佢則回應話:「我唔評論呢個人.」問佢係咪對星仔為人太了解,洪金寶就點頭示意.不過之後記者問多兩句,佢竟然話:「夠喇,今日我哋講番Human(人類),唔係Human嘅嘢唔好講喇.」
而任達華就話佢上星期喺內地剪綵,俾啲熱情巿民撞親,搞到佢尾龍骨第四,五節移位,佢重話𠵱家唔瞓得軟床,搞到要瞓地下㖭! 採訪,攝影:梁錦雯
葉璇與友擦蟹度聖誕
葉璇噚日去將軍澳電視廣播城拍攝無綫賀年卡,佢話今年聖誕節決定同好友李詩韻返家鄉上海度過,並會盡地主之誼帶好友品嘗大閘蟹.
問佢哋會否結伴找對象共度佳節,葉璇就話:「唔需要,我哋女仔嚟,要有矜持.」
鄧穎芝首次出碟欠信心
樂壇新人鄧穎芝今日會推出首張個人唱片,今年一眾新人當中,佢算係最遲出碟,鄧穎芝話:「其實張碟重有唔滿意嘅地方,但係張碟要趕住出,希望下張唱片做好啲,人哋會覺得我有進步,今次賣到一千張已經好開心.」馮仁昭就覺得如果佢首張大碟只係賣得一千張,睇怕佢要落多啲功夫練歌啦!
陳浩民唔見佘詩曼鬆晒
陳浩民噚日喺台灣推出首張國語專輯《愛海滔滔》,原本話要出席撐場嘅緋聞女友佘詩曼就唔見人,陳浩民唔單止冇唔開心,反而重好似鬆咗口氣咁,佢用國語講話:「好彩她沒來,不然我反而更緊張!」噚日有好多女仔送花畀陳浩民,問佢佘詩曼會唔會呷醋,佢就話佘詩曼都唔知.
劉嘉玲鬧出一番成就
劉嘉玲早排接受台灣電視台訪問,提到做香港電視購物頻道嘅行政總裁,嘉玲話自己係一個認真嘅主管,向來自己都好鍾意買嘢,但以前佢由蘇州嚟香港嗰陣,就好唔識打扮,畀人感覺好俗,又成日喺片場俾導演鬧,搞到心理不平衡!不過嘉玲就覺得就係因為呢啲磨練,先至有今日嘅成就.
碧咸愛妻赴上海揀靚Model
EliteModelLook2004世界精英模特兒大賽國際總決賽將會喺今晚舉行,擔任評審嘅碧咸太太Victoria(前),噚晚七點幾已經到咗上海,佢將會同內地導演陳凱歌等,喺八十位參加者之中,選出頭十五位,而今次代表香港嘅模特兒,就係MelanieWooZeller.
任達華與前金牌選手李寧(前排左),李小雙(前排中)等合照.


text:
董太永遠喺唔適當嘅時候做唔適當嘅嘢,上次喺牛頭角扮超人叫婆婆「洗手,洗手,洗手」,市民都未笑完,噚日又有新搞作.話說董太出席心連心大行動「香港再起飛」,起飛手勢人人都用雙手做,惟獨董太又出怪招用單手,你話咁樣香港點飛得起?
部份心連心大行動發起人私底下話,呢個活動籌嘅錢唔少,做嘅嘢又多過政府,𠵱家係時候告一段落,除咗驚功高震主,另外一個原因係董太有份參與.佢哋話,咪睇董太咁富貴,佢嘅提議好多時都好草根,比得上牛頭角順嫂.
草根唔係話唔好,不過董太有時嘅提議天馬行空,大家都唔知點落實.有大行動中人話,如果嗰個係自己阿媽,一早已經會叫佢唔使理,但對住特首夫人,真係唔知點同佢講「你嘅建議好難做到」. 何志平奉旨交白卷
講開「心連心」呢類民間自發活動,八方知道原來有一日,老董叫齊各沙士慈善團體嘅代表包括田北俊,陳永棋,余國春,王䓪鳴,蔡元雲同林鄭月娥等人去特首辦,睇吓有乜可以幫手,點知眾人一聽就多謝夾盛惠,耍手擰頭話唔使政府操心,佢哋搞得掂有餘.
原本負責協調各方籌款同基金工作嘅何志平,由於冇嘢需要佢協調,於是奉旨交白卷,專心去搞六四同埋七一嘅文娛活動,實行同反對派打對台.
傳真︰2623-9278
電郵︰[email protected]


text:
自從張玉珊嘅修身堂搵咗已為人母嘅恬妞做減肥代言人之後,恬妞由肥婆變咗身材好弗嘅女人,搞到班肥師奶頓時覺得人生充滿希望,個個要去減肥.
代言人傾巢而出
而其他纖體公司就梗係唔執輸,開始搵啲肥師奶人辦,好似薛家燕,杜麗莎同陳秀雯等做減肥代言人,而瑪花繼搵李美鳳同林嘉欣做代言人後,最近就成功游說甄妮減肥.
聽講啲肥師奶都幾捨得使錢減肥,所以今次甄妮做纖體代言人,酬勞當然好可觀,有傳瑪花畀成二百萬酬金佢,馮仁昭都問過纖體公司嘅代表,酬金幾多同幾時同甄妮開記者會,不過佢哋就話唔想講住.
黃大煒新碟任踩唔嬲
台灣歌手黃大煒噚日推出新專輯,佢入面有隻歌《甲午戰爭三部曲》,全首歌有二十分鐘咁長.黃大煒出道十五年,之前發行過六張專輯,喺台灣都幾受歡迎,但係台灣名主持人陶子就批評佢呢張專輯一聽就知唔會大賣,不過黃大煒唔單止唔嬲,重話陶子最懂得佢嘅音樂.
余安安助手惡過主人婆
余安安同李萬祺離婚後,宣布全面恢復幕前工作,賺錢養兩個女.佢噚日就同一個形象指導同一個助手喺金鐘太古廣場出現,記者想同佢影張相時,佢嘅助手已經第一時間擋駕,重幾惡咁話:「有乜好影呀?」而余安安就一直保持笑容.
楊恭如急急腳晚膳
上海首富周正毅因問題貸款而被扣查一事,全城關注,而一度跟周正毅傳過緋聞嘅楊恭如,亦因為咁成為傳媒追訪對象.噚日下晝楊恭如揸車離開裕景花園寓所,去咗佢老友林建明屋企食晚飯,因為現場有成班記者喺度,所以佢一落車就急急腳走人,半句話都唔想講.
梁雪湄狂搵食脹爆
梁雪湄同Kawaii噚日喺黃大仙中心出席商場騷,梁雪湄話:「我近排幫無綫主持一個介紹去邊度食嘢嘅節目,食咗好多美食,都肥咗少少,好彩呢幾日都瘦番啲.」另外,Kawaii有癡心女fans到場支持,重送咗一隻手表畀佢做禮物,個女fans話唔鍾意Kawaii個緋聞男友陳宇琛.


text:
曼城喺早前一口氣簽咗施文同泰勒兩個老將後,又有新消息,就係佢哋下季嘅主場同作客波衫胸口將會出現兩個唔同贊助商標誌.
曼城上季升上英超聯時,就同一間商業公司FirstAdvice簽咗三年贊助合約,點知公司因為財政問題,下季無法履行合約,曼城收到通知後,已經另覓贊助商,據講其中一間重係中國公司嚟㖭.不過,曼城新一季主場波衫已經做好晒,胸口上嘅舊贊助商標誌無得改,所以新贊助商標誌都只會印喺作客同埋踢歐洲足協盃嗰件波衫上,而呢個決定亦已獲英超聯賽會同意.
我求大俠記得兩間獲中國商業公司贊助嘅球隊,愛華頓同甲組錫菲聯都有唔錯成績,如果曼城又有中資企業贊助的話,睇吓會唔會帶嚟好運?
艾安素叫走要睇時候
近月傳出曼聯領隊費格遜有意搵皇蘇中場艾安素做堅尼接班人,日前艾安素亦回應話佢都好希望可以去英超搵食.問題係𠵱家皇蘇重同皇馬爭緊西甲聯冠軍,要暗示離隊都唔好喺呢個時候啦,一陣軍心不穩就無謂;艾安素咁多口,唔怪得佢突然喉嚨痛踢唔到國家隊啦!
英失業兵可到德甲搵食
個市咁靜,睇嚟呢個暑假都幾難有重大轉會交易.德國更加有唔少球會受到財困影響,來季組軍方面有心但無財力.最近英格蘭嗰邊聯賽就多咗幾百個球員入失業大軍,唔知德國球會有冇興趣掃貨呢?尤其係班年輕球員,話唔定會有第二個夏格維斯㗎,可以諗諗佢喎!
意球證衫全白夠創新
意大利喺衣着方面不嬲走喺潮流尖端,足球運動都唔例外.意足總宣布以後每年都會換球證衫顏色,而下季起就以全白作為主色,一來易認,二來俾人新鮮感.近年球證衫已經五花八門,「黑衣判官」個名早成歷史,白色就真係創新,希望真係畀到大家新鮮感啦.
小丑球證摩蘭奴掛「哨」
喺舊年世界盃南韓對意大利一戰成名嘅厄瓜多爾籍球證摩蘭奴,終於宣布掛「哨」.呢位接連俾厄瓜多爾足總罰停賽嘅球壇小丑,擺明執法有啲問題;但佢又真係俾咗唔少歡笑同埋話題大家,所以我求大俠對於佢離開球壇,心情都幾複雜.
網隊傾掂數口徑一致
記得NBA網隊班球員喺總決賽首仗輸波後,個個喺傳媒面前發牢騷,鬧教練史葛用兵失策,當時我求大俠重鬼咁驚網隊會出現內訌,第二場對馬刺會不攻自破.點知喺第二朝操練時,班球員轉晒口風,話佢哋只不過係輸波後心情差亂噏.睇嚟史葛同班球員已經閂埋門傾掂數,唔怪得佢哋噚日士氣咁高昂啦!


text:
勁掃5旺場(下):
型人裝身二手型得慳
新天地 二手衫褲藏寶地
雖然近年二手衫褲市場有回落趨勢,但話到底始終總有一班忠心Fans追隨,Trina都係Secondhand擁躉,佢話通常都會去新天地入貨,「呢度有幾間賣二手牛仔衫褲嘅舖頭,我貪佢價錢經濟,有陣時搵到啲好難搵嘅款式,真係好似執到寶咁㗎.」咁筍?一於跟佢去睇睇有咩寶先!
正舖1 獨一無二
全場最多NIKE二手Tee
入到舖頭第一件,當然係索吓有無一股強勁二手衫味攻入鼻,無嘅?Trina即刻話呢間舖仔其實係禾稈冚珍珠,只要畀心機摷,隨時執到筍貨,尤其係絕迹二手NikeTee,連N年前經典Logo款都有,手快有手慢冇!
經典紅色大Logotee
唔好以為呢件簡簡單單無咩特別,其實呢件先係全場最貴嘅Tee王,就係呢個紅色大剔最值錢,藍底襯紅剔夠晒經典,家陣都好難搵得番,所以貴得有道理.
白皮大剔短袖Tee
在成架二手Tee之中,居然俾佢哋搵到呢件個Logo唔係就咁印落去嘅款式,成件衫最特別係心口剔位個橢圓形係一塊白色皮,細細個NIKE字唔會好誇,洗多幾次都唔怕個Logo會褪色.
NIKE大Boxlogotee
呢件Tee最正係心口一大個NIKELogo,重要係呢期至受歡迎嘅BoxLogo,夠晒Oldschoollook,最抵死係件衫已經開始有少少變黃,感覺夠晒殘舊,下面襯番條一樣咁殘舊二手牛仔褲,正!
店名:獨一無二
地址:旺角西洋菜南街1A號新天地商場1樓19號舖
正舖2 Engine
平價買Levi's二手牛仔褲
買得件二手衫梗係要買埋二手褲先算襯到絕,以前買條二手牛仔褲閒閒哋都要五,六嚿水,磨得靚啲有埋貓鬚重唔止,但今時唔同往日,家陣二百五蚊已經可以有條Levi's,Wrangler同LEE重一嚿水有交易,二手fans不妨學Trina咁趁低吸納.
店名:Engine
(27702411)
地址:旺角西洋菜南街1A號新天地商場2樓25號舖
兆萬 日本玩具入貨之選
問Sylvia同Trina兆萬有咩買,二人不約而同話買玩具,原來呢度有唔少舖頭專賣日本玩具,玩具種類勝在夠多,男女老幼都啱,以下呢兩間就係二人嘅推介,即管睇睇有咩咁正!
正舖1 SUPERMANTOYS
絕版Figure此中尋
呢度之所以會吸引咁多大細路,全因佢貨品齊全,由原祖玩具好似鹹蛋超人,幪面超人到時下潮流玩意積木玩具都可以喺度搵到,當中有唔少Figure係限量版,絕版甚至已經停產,如果想搵絕版貨,不妨來此碰碰運氣!
東京暴族阿海Figure
阿榮:「我自己本身都幾鍾意東京暴族呢套漫畫,尤其是主角阿海Figure,我覺得佢個造型好有東京Feel,好切合東京街頭潮流,而且價錢唔係好貴,每次一見到靚我就會買返屋企擺,好似呢個咁,個造型我幾鍾意.」
高貴森仔Figure
一樣係出自EricSo手筆,但今次李燦森個造型同以往好唔同,一件皮草,一支大雪茄再同埋支藍寶石權仗,以高貴look示人,只要輕按佢個肚,就會有阿Sam嘅真人發聲,而且全球限量500隻,而香港只會得兩間舖頭有代理,值得收藏.
店名:SUPERMANTOYS
(23662688)
地址:旺角西洋菜南街兆萬中心2樓222室
正舖2 TrendyPoint
獨家日版多啦A夢產品
兆萬有唔少日本玩具店,但就只得呢間咁專一只賣多啦A夢產品,「香港賣嘅多數都係印製品,好少有立體多啦A夢擺設賣.」就係咁老闆不惜千里迢迢走遍日本各地入貨,等多啦A夢迷可以盡情買.
多啦A夢和平天扇擺設
未睇過或者睇得唔夠滾瓜爛熟嘅人可能唔會知呢款叮噹有咩特別,其實呢個造型曾經喺第25期中出現過,佢手執嗰把就係故事中可以令人變得和氣嘅和平天扇,係日本一位設計師專為宣揚世界和平而設計,由造型到用色都與別不同,別具意義.
老闆伍生山長水遠去到日本各地,就係為咗買呢幾隻限定版,每隻都以當地名勝同特產做主題,左起係大阪,伊豆,江戶,飛驒,信洲同北海道,每隻重可以伸手入去玩,遲少少老闆會再入埋其他地方嘅款式,要儲齊一套就要等吓啦!
店名:TrendyPoint
(21368012)
地址:旺角西洋菜南街兆萬中心1樓105室


text:
第一,佢阿哥係老外,港英餘孽,同煲呔一樣做過高官(佢係工務司),明白晒政府運作,咁九鐵雖然話脫離政府,但係官樣文化冇變,所以一定要由佢哋自己人收拾番殘局.
第二,唔講唔知,伯樂兄最緊要係有人欣賞,佢簡直係工作狂,返工唔願放工,亦冇諗過退休,有人笑過佢係咪唔鍾意返屋企見老婆,所以由佢做行政總裁,一定唔會偷懶蛇王,更加唔會批准下屬亂放假去挺呢個,挺嗰個.
第三,大家以為政府臨時搵佢上馬,其實係一場誤會,因為冬冬同肥馬一早搵咗詹兄,叫佢幫手做兩鐵合併,今次臨危受命,可謂因利乘便.
第四,唔講唔知,詹老雖然下個月二號就七十二歲生日,但係佢身體唔知幾fit,因為佢平日喜歡打吓功夫仔,係柔道黑帶,田二少雖然惡死冇禮貌兼西化,但係只係得把口,人哋打得又有紳士風度仲係英國人,一定比田少西化,咁同田二少以英文溝通,肯定冇問題啦啩.呢一招真係以柔制剛囉,田二少欺善怕惡,今次冇得郁.
第五,詹兄識講嘢,唔怕肉麻話自己個心成日同九鐵在一起,𠱁得班九鐵前線員工好開心.
其實,政府一宣布由老詹代黎文熹,班前線員工已經放下心頭大石,因為大家係舊同事,作風脾氣大概都知道,唔怕被人賣豬仔.
九鐵鬧劇搞足一個星期圓滿落幕,特首辦心戰室發揮唔少作用,首先就放料話唔關特首事,要由九鐵管理局自己搞番掂,跟住就高姿態命令冬冬佢哋要做嘢,結果當日喺香港會上演完一套大團圓收場嘅好戲,唔到幾小時就移師去政府總部開批鬥會,執行家法要罰人,由外人發難,迫到黎文熹要壯烈犧牲自動遞上辭職信.
傳真︰2623-9278
電郵︰[email protected]


text:
「請支持X號!」,「請投X號一票!」呢排行出街周不時聽到呢啲口號,無他,聽日就係立法會選舉.咁啱英超周四就公佈新一季名單,唔少新兵都「真‧落實」新號碼,其中阿仙奴嘅西班牙新兵前鋒盧卡斯佩雷斯着九號波衫;「廠9」之前雖然有安歷卡同蘇加呢啲勁人着過,但自從謝菲斯「加持」後就淪為瘀血號碼,廠迷真係希望佢有免疫力先得嘞.
以英格蘭傳統,九號好多時都係球隊前鋒甚至首席射手嘅號碼,舒利亞就係經典九號仔.阿仙奴昔日都有唔少出色九號仔㗎,好似法國前鋒安歷卡幫兵工廠贏過英超冠軍,2000年以2,200萬鎊賣去皇家馬德里,仲幫球隊賺一大筆,成為領隊雲格最成功嘅轉會操作.不過,雲格最失手之作亦係九號仔,2001年以800萬鎊由愛華頓收購前鋒謝菲斯,仲吹到「禁區之狐」咁勁,點知加盟後完全唔掂,喺聯賽淨係幫阿仙奴入咗四粒,即係200萬鎊一粒;謝菲斯越踢越沉,之後去澳職紐卡素噴射機都冇料到,2013年仲收埋山.雲格當年呢個收購,到今時今日仲俾人恥笑.
講番呢十幾年嘅阿仙奴九號,都真係衰多過好,好似「電單車」雷恩斯因為言語不通加上思鄉,好快就返西班牙;克羅地亞前鋒伊度亞度達施華原本都唔錯,但恐怖斷腳後返唔到高峯.至於南韓天才前鋒朴主永,我求大俠有理由相信兵工廠係收咗南韓公司贊助先至收購佢,買番嚟直頭冇用過咁滯;德國前鋒普多斯基叫做有啲作為,但佢舊年離隊後亦留低咗呢件九號.27歲嘅盧卡斯唔信邪做「廠9」,佢話細細個就睇阿仙奴比賽,好鍾意韋拉,皮利斯同廠9前輩兼西班牙同胞雷恩斯等,又話比利連,辛迪卡索拉等西班牙兵會幫佢適應倫敦生活;佢亦趁呢個國際賽期返番前球會拉科魯尼亞道別,話拉科永遠係佢嘅家.阿仙奴另一新兵,德國後衞梅斯達菲就會着20號.
講起號碼,英超其他新兵都落實號碼,好似車路士回購嘅巴西後衞大衛雷斯,就着唔番離隊前嘅四號,因為俾法比加斯拎咗,新一季惟有着30號;曼城門將哥迪奧巴禾就會取代離隊嘅赫特,成為「藍月亮」一號門將.